ވީމޭ އިންތިޒާރުގައި –4| Esfiya - Dhivehi Vaahaka Site\nހިތާމަ އުފެއްދުންތެރި ލިޔުން އެހެނިހެން ލޯބި January 13, 2022\nވީމޭ އިންތިޒާރުގައި – 4\n” ރީޝަމް!!..” ތުރުތުރު އަޅަމުން އޭގައި ހިފަން ގެންދިޔަ އަތް ހުއްޓުނި އާނިޔާގެ ބާރު އަޑުންނެވެ. އަދި އަވަސް އަވަހަށް ދުވެފައި އައިސް ވަތްގަނޑު ލައްޕާލިއެވެ.”ރީޝް ދާންވީނު ފެންވަރާލައިގެން އަންނަން.. ދައްތަ މިތަން ސާފު ކޮށްލަދޭނަން.. މުޅި މި ކޮޓަރިއާ ފާޚާނާ ރީޝް އެއްނު ދޯ ސާފް ކުރީ..” އާނިޔާ ބުންޏެވެ.”ދައްތާ ދެން ތިތަން އެކަންޏޭ އިނީ ނުކޮށް.. އަޅުގަނޑަށް ކުރެވޭނެ..” ރީޝަމް ބޭނުންވީ ކުރަންށެވެ.”ނޫނޭ ދެން ދައްތަ ވެސް ކުރާނެ ކަމެއް ނެތިގެން މިއުޅެނީ.. މިކަން ކުރަން ރަނގަޅެއްނު ދޯ..” އާނިޔާ ރީޝަމްގެ ޖަވާބު ބަލާނުލައި އެހެން ވަތް ގަނޑެއް ހުޅުވާލަމުން ތަރުތީބު ކުރަން ފެށިއެވެ. ދައްތައަށް އުނދަގޫ ނުކުރަން ވެގެން ރީޝަމް ފާޚާނާއަށް ވަނެވެ. އާނިޔާ ހިތް އަވަސް ވެފައި އެތަން ސާފުކޮށް ނިންމާލައިގެން އެ ފޮޓޯ ފްރޭމް އާއި ކީ ޗެއިން ހިފައިގެން ނިކުމެވުނީ ކިރިޔާއެވެ. ރީޝަމް ފެން ވަރައިގެން ނިކުތް އަޑު އިވުނެވެ. ލަސްނުކޮށް ހިނގާފައި ގޮސް އާނިޔާގެ ކޮޓަރިއަށް ވަދެ ތަޅުލާފައި ހުރި ވަތްގަނޑު ހުޅުވާފައި އެ ދޭތި ލާފައި އަލުން ތަޅުލިއެވެ. ނަސީބަކުން އޭރު ވެސް މާހީ އަށް އޮތީ ނިދިފައެވެ.\nކޮޓަރިން ނިކުތް އިރު ރީޝަމް ހުރީ ބަނޑުހައިވެފައެވެ. އެއާއި އެއްވަރަށް ވަރު ބަލި ވެސް ވެފަ އެވެ. އާނިޔާ ކާއެއްޗެހި ހަދާފަ ހުންނާނެކަން އިނގޭތީ ކާގެއަށް ވަދެ ހަދާފައި ހުރި ސެލެޑް އާއި ބަޓަރާއި ޕާން ހިފައިގެން އައިސް މޭޒުގައި އިށީނެވެ. އޭރުވެސް ވިސްނެމުން ދިޔައީ ފެނުނު އެއްޗެއްސާއި މެދުއެވެ. ކޮންމެވެސް ގޮތަކުން ދަންނަ އެއްޗެކޭ ރީޝަމް ހަނދާންވިއެވެ. ނަމަވެސް ވިސްނާ ވިސްނާ ވެސް އެ ކޮން އެއްޗެއް ކަމެއް ނޭނގުނެވެ.”އޯހ ގޯޑް..” ބޮލަށް ތަދުވުމުން ރީޝަމް ޕާން ފޮތި ތައްޓަށް ލާފައި ދެލޯ މަރާލިއެވެ.”ރީޝަމް.. ކޮން ކަމަކާތަ ތި ވިސްނަނީ؟..” އާނިޔާގެ ހިތަށް އުނދަގޫ ވެގެން އަހާލިއެވެ. އެތަކެއްޗާ މެދު ރީޝަމް ވިސްނާކަށް އާނިޔާ ބޭނުމެއްނޫނެވެ.”ނޭނގެ.. ބޮލަށް ތަދުވޭ އެބަ..” ރީޝަމް ބުނީ ދޮގެއް ނޫނެވެ.”އަވަހަށް ކައިގެން ބޭސްކާން ވީދޯ؟..ދައްތަ އެބަ އަންނަން ޕެނަޑޯލް ގަނެގެން.. ގެއަކު ނެތް..” ރީޝަމްގެ ބޮލުގައި ފިރުމާލާފައި އާނިޔާ ނުކުމެގެން ދިޔައެވެ.\n“ދޮންތީ ކޮބާ މަންމަ..” އެވަގުތު ނިދާ ހޭލައިގެން އައި މާހީ އެހިއެވެ.”މަންމަ ދެންމެ އެދިޔައީ ފިހާރައަށް.. ސަންތި މަރިޔަނބަށް ނުވެ އަވަހަށް ދޭ ފެންވަރަން..” އިސްތަށިގަނޑު ހޭވިފައި ހުރުމުން ރީޝަމް ދޫ ނެރެލިއެވެ. ތުން އޫ ކޮށްލާފައި މާހީ ދިޔައެވެ. ކުޑަ ހިނިގަނޑެއް ޖަހާލާފައި ދެފަރާތަށް ބޯ ހުރާލަމުން ރީޝަމް ކޭ ތަށިތައް ދޮންނަން ފެށިއެވެ. އަދި އަތް ފުހެލައިގެން ނުނިމި ހުރި ފިލާވަޅުތައް ނިއްމާލަން ކޮޓަރިއަށް ވަނެވެ. އައިޕެޑްއިން މަޝްހޫރު ލަވަކިޔުންތެރިއެއްގެ ލަވައެއް ޖަހާލަމުން ފޮތް ހުޅުވާލިއެވެ.”އަން ބޭސް..” އާނިޔާ ކޮޓަރިއަށް ވަނީ ރީޝަމް ފިލާވަޅު ހަދަން އިންދައެވެ. އޭރު މާހީ ކައިރީގައި ކުޅެން އިނެވެ.”އިރުކޮޅަކުން ކެޔަސް އެންމެ ރަނގަޅު ދޯ؟؟..” ރީޝަމް އެހިއެވެ. ބޯ ޖަހާލާފައި ބޭސް މޭޒު މަތީގައި ބައިންދަމުން އާނީޔާ ދިޔައެވެ.\nމާހީ ގޮވައިގެން ހިނގައިލަން ރީޝަމް ނިކުތް އިރު މާއިލް ހުރީ ދޮރު މަތީގައެވެ. ކުއްލިއަކަށް މާއިލް ފެނުމުން ރީޝަމް ސިހޭ ގޮތް ވިއެވެ.”ހެހެ.. އަންނާނެ ކަމަށް މިހުރީ..” ބޯ ކަހާލަމުން މާއިލް ބުންޏެވެ.”އޯހ..” ރީޝަމް ހިނިތުންވެލިއެވެ. އެވަގުތު މީހަކު މާއިލްގެ ފޯނަށް ގުޅަން ފެށުމުން ރީޝަމް އަށް ބަލާލާފައި މާއިލް ދަނީއޭ ބުންޏެވެ. މާހީ ގޮވައިގެން އެކި ވާހަކަތައް ދައްކަމުން ދިޔަ އިރު ރީޝަމް އަށް ވިސްނެނީ ހަމަ އެއާއި މެދުއެވެ. އެއްވެސް ވަރަކަށް ހިތަށް އުފާވެރިކަން ނުލިބުމުން ހިނގުމުގެ ފޯރި ކެނޑި ގެއަށް ދާން ހިނގައިގަތެވެ. ދުރުގައި ހުރި ގަހެއްގެ ހިޔަލުގައި މާއިލްގެ ލޯބީގެ ނަޒަރު ހުރީ ރީޝަމްއަށެވެ.”އަޅެ ކަލޭ އެއްފަހަރު ވެސް އޭނައާ ދިމަ ބަލާލަބަލަ އޭނަ ކިހާ ރީތިތޯ ބަލަން.. ޕިސް މަށަށް ފުރަތަމަ ފެނިލުމުން ވެސް އޭނާ ކަމުގޮއްސި.. ކިޔާން އަޅެ ބަލާލަބަލަ..” ކައިރީގައި ހުރި ކިޔާންއަށް މާއިލް ބުންޏެވެ.\n“އޭނަ އަށް ބަލާބަލަ ކަލޭ ހިތްފުރެންދެން.. މަ ނޫޅެން މޮޔަ ވެގެންނެއް..” ކިޔާން ދޫ ނެރެ އަނގައަށް ފާޑެއްގެ ގޮތެއް ހަދާލިއެވެ. އެތަން ބަލަން ހުރީ އަންހެން ކުއްޖެއް ނަމަ އެ ރީތި ކަމުގައި ޖެހޭނެކަން ޔަޤީނެވެ.”އަޅެ ހެޔޮނުވާނެ..” ރީޝަމް ލޯ ކުރިމަތިން ގެއްލުމުން މާއިލް ކިޔަން އާއި ދިމާލަށް އެނބުރުނެވެ.”ޖެހުނީ އަނެއް ކަންތައް.. ހިނގާ ދެންވެސް.. މަ ގެއަށްދާން ލަސްވެގެން މިހިރީ..” ފޫހިކަމާއެކު ކިޔާން މާއިލް ދަމާފައި ކަހަލަ ގޮތަކަށް ގެންދަން ފެށިއެވެ.”މީހެކޭ އެހީވެދީ.. މި ފިރިހެނާ މަ ގެންދަނީ!..” މާއިލް މަޖަލަކަށް ހަދާފައި މީހުންނަށް އަޑު އިވޭ ވަރަށް ގޮވާލިއެވެ. ލަދުގެ ކަންފުޅެއް ނެތް ކިޔާން ހުއްޓި ވަށައިގެން ބަލަން ތިބި އެންމެނަށް ލޯ އަޅަން ފެށިއެވެ. ނަމަވެސް އެއްޗެއް ނުބުނެ މާއިލްގެ ގައިން ދޫކޮށްލަމުން ހިނގައިގަތެވެ.\nހަޤީޤަތުގައި ކިޔާން އަކީ ސަކަރާތްޖަހާ މަޖާކޮށް އުޅޭ ކުއްޖެކެވެ. މިއަދު އެހާ ސީރިއަސްވެފައި އެވަނީ މެންދުރު އޭނާގެ ލޯބިވެރިޔާ ޖޫލީ އޭނައަށް ބޭވަފާތެރި ވީކަން ފަޅާ އެރުމުންނެވެ. މިއަދުގެ ގޮތުން ކިޔާން ކުރާ ހިތްވާ އެއްވެސް ކަމެއް ނެތެވެ. މާއިލް ވަރަށް އާދޭސް ކޮށްގެން ނިކުންނަން ބަލާ އައުމުން ކިޔާން ބުނީ ރެޑީ ވެގެން ގުޅާނެ ކަމަށެވެ. ނުރުހުމުގެ ކުލަ ފެންނަން ހުރި ކިޔާން ދިޔަ ގޮތަށް ގޮސް ކޮޓަރިއަށް ވަދެ އެނދުގައި އޮށޯތެވެ. މިހާރު ޖޫލީއަށް ދެވުނީ ކިތަށް ޗާންސްކަމެއް ކިޔާންއަށް ގުނާކަށް ނޭނގުނެވެ. ވެފައިވާ ކަނު ލޯތްބާއި ކިޔާންގެ ރީތިކަމުގެ ނާޖާއިޒު ފައިދާ ޖޫލީ ރަނގަޅަށް ނަގާލައިފިއެވެ. އޭނާއާއި އެކު އުޅުނު ދުވަސްތަކު ތެރޭ އެހެން އަންހެން ކުދިންނާ މެދު ކިޔާންގެ ހިތުގައި ކިލަނބުކަން އުފައްދަން ވެސް ޖޫލީ ވަނި ކާމިޔާބު ކޮށްފައެވެ. އެހެންކަމުން އަދިވެސް ރުހުމުގެ ލޮލަކުން އަންހެނަކަށް ބަލާލަން ކިޔާން ގަސްތެއް ނުކުރެއެވެ.\n“ތިހެން ނޯވެ ކޮންމެވެސް ކަމެއް ކުރަން ހިނގާބަލަ.. މީހާ ތިހިރަ ހަލާކު ވަނީއޭ..” މާއިލް ކޮޓަރިއަށް ވަތް އިރު ކިޔާން ބަންޑުން އޮށޯވެ އޮތްތަން ފެނުމުން ބުންޏެވެ.”ނެތޭ އެއްކަމެއް ކުރާ ހިތެއް ވެސް..” އެ އޮތްގޮތަށް އޮވެ ކިޔާން ބުންޏެވެ. އެގޮތަކުން މާއިލްގެ ހިތްހަމައެއް ނުޖެހުނެވެ. ކިޔާންގެ ދެފައިގައި ހިފާ ދަމަމުން އެނދުން ވައްޓާލިއެވެ. ތަދު އިހްސާސް ވިހެން ހީވެސް ނުވެއެވެ. ތަރުތީބެއް ނެތި ހޭވިފައިވާ ފަން ކުރު އިސްތަށިގަނޑާއި އަސަރެއް ނެތް މޫނުމަތީގެ އިތުރުން އިން ގޮތުން ވެސް ކިޔާންއަށް އައިސްފައިވާ ބަދަލަށް ހެކިވެއެވެ.”ކަލެއާ މި ވާހަކަ ދައްކަނީ..” ކިޔާންއަށް ކުޑަވެސް ބަދަލެއް ނައުމުން މާއިލް މާޔޫސްވި ނަމަވެސް އަނެއްކާ ވެސް މަސައްކަތް ކުރިއެވެ.”ބުނެފީމެއްނު ނެތޭ ކަމެއް ކުރާ ހިތެއް..” ޖަވާބު ދީފައި ކިޔާން މަޑު ނުކޮށް ކޮޓަރިން ނިކުމެ ސޯފާގައި އިށީނެވެ.”ތީ އެއްއަހަރުގެ ކުއްޖެއްތަ ބޮޑާ ހާކަން؟..” މާއިލް ރުޅިއަންނަކަމަށް ހެދުނެވެ. ވީ ކަމެއް ހަރާމެވެ. އިންތާ ގުޑި ވެސް ނުލާ އިން އިރު އެސްފިޔަ ވެސް ޖަހާ ނުލައެވެ.”ވަރެއްގެ އަންހެނެއްނު އެ ޖޫލީ އަކީ..” ކިޔާން އެގޮތަށް އިންނަތަން ފެނުމުން މާއިލް ހިތާހިތުން ކިޔާލިއެވެ.\n“ދެން ހުރޭ މަ ބުނާ ކަންތައް ނުކޮށް..” ރަނގަޅު ވިސްނުމެއް ވިސްނާލާފައި މާއިލް ބުންޏެވެ. ބުނި ރާގުން ކޮންމެވެސް ކަމެއް ކިޔަން އުޅޭހެން ހީވުމުން ކިޔާން ވައްކަޅިން ބަލާލިއެވެ.”މާދަމާ ދަތުރު ދަން..އޯރވާ ނައިޓެއް ހަދަން ވިސްނިން އެކަމް އަންހެން ކުދިންތަކެއް ގެންދާތީ ނުހެދޭނެ އެހެންމަ ރޭގަނޑު ރަށަށް އަންނަ ގޮތަށް..” މާއިލް ފުޅާ ހިނިތުންވުމަކާއެކު ބުންޏެވެ. ކިޔާން މާއިލް އަށް ބަލާލި އިރު އެ މޫނުމަތިން ކުޑަވަރެއްގެ ހިތްހަމަ ޖެހުމެއް ފެނިލިއެވެ. ދަތުރު ދިއުމަކީ ކިޔާން އެންމެ ކުރާ ހިތްވާ އެއް ކަމެވެ. އެކަން ދަނެގެން މާއިލް ކަމެއް ރާވާލަން ނިންމީއެވެ. ކިޔާން ހިތްހަމަ ޖެހުނު ކަން އިނގުމުން މާއިލް ހިނިތުންވެލިއެވެ.\nއެރޭ މާހިލް އޭނާގެ އެކުވެރިންނަށް ދައުވަތު ދީފައި ރީޝަމް ކައިރީ ބުނަން ދިޔައެވެ. ގެއަށް ވަތް ވަގުތު ވެސް ސަލާމް ބަލައިގަތީ އާނިޔާއެވެ.”ރީޝް އުޅޭތަ؟..” މާއިލް އެހެން އެހުމުން އާނިޔާ ރީޝަމް ގޮވައިގެން އައެވެ.”ކިހިނެއް ވީ މާއިލް..؟” ރީޝަމް އެހިއެވެ.”އަމް.. މާދަމާ ހެނދުނު ދަތުރު ދެވޭނެތަ؟.. ރޭގަނޑު އަންނަ ގޮތަށް..” އާނީޔާ ހުރުމުން މާއިލް ނުތަނަވަސްވިއެވެ.”ނޫން..” އާނއެކޭ ބުނަން ހުޅުވާލި އަނގަ ރީޝަމްއަށް ލައްޕާލަން ޖެހުނީ އާނިޔާގެ ޖަވާބުންނެވެ.”ނުދެވޭނެ ރީޝް އަކަށް.. ރީޝް ނުދަންނަ ކިތަށް މީހުން ދާނެ އެތަނަށް؟ އެހެން ނޫނަސް އަހަރެން ފިރިހެން ކުދިންނާ އެކީ ފޮނުވާ ހިތެއް ނުވޭ.. އެކުވެރިކަން ކުރިއަށް ގެންދިޔަސް މައްސަލަ އެއް ނެތް އެކަމަކު ތިކަމަށް ދައްތައަށް ހުއްދައެއް ނުދެވޭނެ..” އާނިޔާ ބުންޏެވެ. މާއިލްގެ ހިތް މާޔޫސްވިއެވެ. ނަމަވެސް ރީޝަމްގެ ބެލެނިވެޔާ ބުނާ ގޮތް ނޫން އެހެން ގޮތެއް ނެތުމުން މާއިލް ބޯ ޖަހާލިއެވެ.\nއަނބުރާ ކިޔާންމެންގެ ގެއަށް ދިޔަ އިރު މާއިލް ހުރީ އަނގަ ސަކަރާތް ވެފަ އެވެ. އެކުވެރިންނަށް ދައުވަތު ދީފައިވިޔަސް ކެންސަލް ކޮށްލަން ހިތަށް އެރިއެވެ. ނަމަވެސް އެހެން ހަދައިފިއްޔާ ކިޔާން އަނެއްކާ ވެސް މާޔޫސް ވެދާނެތީ އެހެން ހަދާކަށް ނުކެރުނެވެ.”ޕެކް ކުރަނީ ދޯ؟..” މާއިލް ކިޔާން ކުރަމުން ދިޔަ ކަންތަކަށް ބަލާލިއެވެ. މަޑު ހޫމްއެއް އަޅުވާލާފައި ކިޔާން އޭނާގޭ މަސައްކަތަށް ސަމާލުކަން ދިނެވެ. ދަތުރު ދާ ހިތް ކެނޑިފައި ވުމުން އެކަހަލަ ވާހަކައެއް ދައްކާކަށް މާއިލް ބޭނުމެއް ނޫނެވެ. އެހެންކަމުން ސޯފާއަށް ހަށިގަނޑު ދޫކޮށްލައި ދެލޯ މަރާލިއެވެ.\nޕެކް ކޮށް ނިންމާފައި ކިޔާން ތާޒާ ވެލައިގެން ނިކުތް އިރު ޖޫލީގެ ކިތަންމެ މިސްޑް ކޯލެއް އައިސްފައި ހުއްޓެވެ. އެއާއި އެކު ކިޔާންގެ މޫނުގެ ކުލަވަރު ބަދަލުވީ ސިކުންތެއްގެ ތެރޭގައެވެ. ހިތުގައި އަޅަމުން ދިޔަ ވޭނަށް ވުރެ މޫނުމަތިން ފެންނަމުން ދިޔަ ރުޅިގަނޑު ވަނީ ހާމަޔަށެވެ. ދެދަތްޕިލަ ފިއްތާ ބާރު ކޮށްލެވުނީ ޖޫލީގެ މެސެޖްތައް ފެނުމުންނެވެ.”ބޭބީ” ނުވަތަ “ލޯބި” ބޭނުން ކޮށްގެން އޭނައަށް މުޚާތަބު ކޮށްފައި ހުރި މެސެޖްތައް ފެނުމުން ކިޔާންއަށް އިޙުސާސް ވީ ވޭނެވެ. އިތުރު ރުޅިވެރިކަމެވެ. ފޯނު ބާއްވަނީ އުޅުނު ގަޑީގައި އަނެއްކާ ޖޫލީ ގުޅަން ފެށިއެވެ.”ކިހާ ބޮޑު ވެއްޖެ ކަމެއްތަ މީ؟..” ފޯނު ނެގިގޮތަށް ހަޅޭއްލަވައި ގަތެވެ.”ބޭބީ ޕްލީޒް މައާފްކުރޭ..އަހަރެން ޔާން ދެކެ ލޯބިވެއޭ ޕްލީޒް..” ޖޫލީ އާދޭސް ކުރަން ފެށިއެވެ.”އަހަރެމެން ދެމީހުންގެ ގުޅުން ނިމިއްޖެ.. ގުޅުން މީންސް ހަމައެކަނި ރިލޭޝަންޝިޕްއެއް ނޫން! ދެން އަހަންނާ ވާހަކަ ދައްކައިފިއްޔާ ވެސް މި ދެއަތުގެ ނުބައިކަން ދައްކާލާނަން!..” އައިސްފައި ހުރި ރުޅިން ކިޔާން ގޮށްމުށުން މޭޒުމަތީގައި ޖެހިއެވެ. އަދި ލަސްނުކޮށް ފޯނު ކަނޑާލިއެވެ. ރުޅި މައިތިވޭތޯ ފޯނުވެސް ހޫރާލިއެވެ. އަދި ފުންނޭވާއެއްލާފައި ޓީޝާޓެއް ލައިގެން އެނދުގައި އޮށޯތެވެ.\nގަޑިން ފަސްގަޑި ފަނަރައެވެ. ދަތުރު ދާން ޖެހޭނެކަން ހަނދާން ކުރަމުން ތެދުވެ ކިޔާން ފާޚާނާއަށް ވަނެވެ. އޭރު ފޯނު އޮތީ ބިންމަތީގައެވެ. ސްކްރީންގެ ބައިތައް ކައިރީގައި ހުރުމުން ފޯނު ހަލާކުވެފައިކަން އިނގެއެވެ. ނިކުމެ ކަޅު ކުލައިގެ ޕްލެއިން ޓީޝާޓެއް ލާފައި ސޯޓެއް ލިއެވެ. އަދި ކަންނެތް ކަމާއެކު ކޮޓަރިން ނިކުތް އިރު މާއިލް ހުރީ ފޫހިވެފަ އެވެ. އަދި ގަޑިން ވީ ފަސްގަޑި ބައެވެ.”ކަލޭ ހާދަ ރުޅިއައިސްފަ؟..” ކިޔާންގެ މޫޑު ކުޑަކޮށް ރަނގަޅުހެން ހީވެއެވެ. އެ ސުވާލު އެހީވެސް ޖެއްސުމުގެ ރާގަކަށެވެ.”އާނ.. މަ ދާހިތެއް ނެތް…ރީޝް ކައިރީ ދާން އެހިތަނާ އޭނާ ދައްތަ ހުއްދައެއް ނުދިން..” މާއިލް ހިތްހަމަ ނުޖެހުން ފާޅު ކުރިއެވެ.”ހޫމް ދެން އެއީ ނުދެވޭވާރު އުޒުރެއް؟ ނުވާނެ އެހެނެއް.. މާއިލް ގެންދާނަން..” ކިޔާން ފާޑަކަށް ބަލާލިއެވެ.”ނޫނެކޭ..މަ ވެސް ބޭނުންވާނޭ ދޯ..” ކިޔާންއަށް މާއިލް ދެލޯ އަޅާލިއެވެ. ކިޔާން ގާތަށް އައީ ހިންޏެވެ. މިހިރީ ވާ ވަރުގަދަ ރީޝަމް އެކެވެ.\n“ރީޝް..” އާނިޔާ މަޑުމަޑުން އިން ރީޝަމްއަށް ގޮވާލިއެވެ.”ލައްބަ..” މޫނު މަތީގައިވި ހިތާމަވެރިކަން ފޮރުވަން ރީޝަމް މަސައްކަތް ކުރިއެވެ.”ދައްތައަށް ވަރަށް ބޮޑަށް މަޢާފު ކުރޭ ރީޝް.. އިނގޭ ވަރަށް ދެރަވެފަ ކަން ދަރިފުޅު ތިއިނީ.. ވަރަށް ދާހިތް ވެސް ވޭކަން.. އެކަމަކު ދައްތައަށް ފޮނުވޭކަން ނެތް..” ރީޝަމްގެ ބޮލުގައި އާނިޔާ ފިރުމާލިއެވެ. ހަޤީޤަތުގައި ރީޝަމް އެއިނީ ދެރަވެފައެވެ. އަބަދު ވެސް އާނިޔާ ބުނާ ގޮތް ހަދައިގެން އެކުވެރިންނާ އެކީ ބޭރަށް ދެވޭ ގޮތެއްނުވެއެވެ.”އެ އޯކޭ ވާނެ..އަދި ރީޝްގެ މުސްތަޤްބަލް އޮތީ ކުރިއަށް.. ދައްތަ ހާސް ނުވައްޗޭ.. އިރާދަކުރެއްވިޔާ އަޅުގަނޑު ކާމިޔާބު މީހަކަށް ވާނެ.. އެދުވަހުން ދައްތަ ނުޖެހޭނެ އަޅުގަނޑު ގެއްލިދާނެތީ ހާސް ވާކަށް..” ރީޝަމް ވާހަކަ ދެއްކިއެވެ. ނަމަވެސް އާނިޔާ ހިތަށް ހީވީ ގުޑުމެއް އައިހެންނެވެ. ބޮޑު ވެގެން ވެސް އެގޮތަށް އުޅެން ދޫކުރެވޭކަށް އާނިޔާ ބޭނުމެއް ނޫނެވެ.\nއިތުރު އެއްޗެއް ނުބުނެ ބޯ ޖަހާލާފައި އާނިޔާ ދިއުމުން ރީޝަމް އިސްޖަހާލިއެވެ. މިރަށަކީ ރީޝަމް ދަންނަ ރަށެއް ނޫން ނަމަވެސް މިރަށުގައި އުޅޭތާ މިހާރު ހަތަރު ވަރަކަށް އަހަރު ވެދާނެއެވެ. އާނިޔާގެ އެދުމުގެ މަތިން އެހާ ގިނައިން ބޭރަށް ގޮސް ރީޝަމް ނޫޅެއެވެ. އާނިޔާ ރީޝަމްއަށް ވަރަށް އިތުބާރު ކުރާކަން އޮޅިފައެއް ނުވެއެވެ. ހައްތަހާ ވެސް ހިތަށް އަރަނީ އާނިޔާ މާ ބިރުގަންނަންވީ ސަބަބެވެ. އޭނަ އާނިޔާ ކައިރީގައި ހުވާ ވެސް ކޮށްފާނަމެވެ. އޭނައަށް އަނިޔާއެއް ނުވަތަ ގެއްލުމެއް ނުލިބޭނެ އެވެ. ޚާއްސަކޮށް މާއިލް އާއި އެކު ތަނަކަށް ދަންޏާ އެވެ. އެހެން އެކުވެރިންނަށް ނޭނގޭ ކަމެއް ފަޅާ އަރާ، އަދި އެކަމުން ރީޝަމް ރައްކާތެރި ކުރަން މަސައްކަތް ކުރިތަން އަމިއްލަ ދެލޮލުން ފެނުމުން މާއިލް އަށް އޮތް އިތުބާރު ވަރުގަދަ ވެއްޖެއެވެ. ސިކުނޑި ތެރޭގައި ވައިސޫރިއެއްހެން އެނބުރެމުން ދިޔަ ސުވާލަށް ޖަވާބު ދެވޭނީ ހަމައެކަނި އާނިޔާއަށެވެ.\nމޭޒުމަތިން ރީހާން ބޯ ހިއްލާލި އިރު ކުޑަ ރިހުމެއް ބޮލުގައި ވިއެވެ. ލަސްލަހުން ކޮފީތަށި ބޮމުން ދިޔައިރު ވެސް އެކި އެއްޗެހި ހިތަށް އަރާ ފައިބަމުން ދިޔައެވެ. އެހާ ގިނައިން ވިސްނެން ފެށުމުން ކޮފީތަށި ދުރަށް ޖައްސާލާފައި ބިލް ދައްކައިގެން ރީހާން ނިކުތެވެ. މާޙައުލުގެ ހިތްފަސޭހަ ކަމުން އެތަނަށް އަންނަ މީހުން ގިނައެވެ. އެ ކެފޭ ވަށައިގެން ތޮށްޖެހިފައި ވުމުން އުނދަގޫ ވެގެން ރީހާން ކާރަށް އަރާ އެލީޒާގެ ގެއަށް ދާން ދުއްވާލިއެވެ. ނޭނގޭ ސަބަބަކާހުރެ ބޮލަށް އުނދަގޫ ވަމުން ދިޔައެވެ. އެންމެފަހުން އެލީޒާގެ ގެއަށް ދާ ޚިޔާލު ދޫކޮށްލާފައި އަމިއްލަ ގެއަށް ގޮސް ރީހާން ދޮރު ތަޅުލިއެވެ. އަދި އެއްކަލަ ގުދަނަށް ވަދެ އެތަނުން ބޮޑު އެއްފޮށިގަނޑު ހިފައިގެން ޑައިނިންގް ރޫމަށް ދިޔައެވެ. ފޮށި ހުޅުވާ، އޭގެ ތެރެއިން ބޮޑު ރާފުޅިއެއް ނެގިއެވެ. ތުން ޖަހާ ދިމާއަށް ހިމަކޮށް އަނެއް ބަޔަށް ފަލަކޮށް އިން ބޮޑު ފުޅިއެއްގައި ތުންޖަހާ އޭގައި ހުރި އެއްޗެހި ރީހާން ބޯން ފެށީ ހިތަށް ހަމަޖެހުމެއް ލިބޭތޯއެވެ.\nކުއްލިއަކަށް ސިހިފައި ރީހާންއަށް ދެލޯ ހުޅުވާލެވުނީ ބެލް އަޅާ އަޑަށެވެ. އެވަގުތު ކުރިމަތީގައި ހުސްކޮށް ހުރި ފަސްފުޅި ރީހާންއަށް ފެނުނެވެ. މަސްތުގެ ދުނިޔޭގައި އެހާ ވަރަށް ބޮވުނުކަން އިނގުމުން ރީހާންގެ ހިތަށް ނުތަނަވަސްކަން ވެރިވިއެވެ. އޭނަ ނިންމައިގެން ހުރީ އެއްފުޅިން ފުއްދާލަންށެވެ. އަމިއްލަ ނަފްސު ދެކެ އައި ރުޅިން ރީހާން ދަތްކުނޑި ވިކާލިއެވެ. ދެވަނަ ފަހަރަށް ބެލް އަޅާލުމުން ފޮށިގަނޑު ގެންގޮސް ގުދަނަށް ލާފައި މޭޒުމަތި ސާފު ކޮށްލިއެވެ. ގޮސް ދޮރު ހުޅުވާލި އިރު ކުރިމަތީގައި ހުރީ އެލީޒާ އެވެ. ރީހާން ދޮރު ހުޅުވާލުމުން ހެވިފައި އެލީޒާ އެތެރެއަށް ވަދެ ސޯފާއަށް ވެއްޓިގަތް އިރު ވެސް ރީހާން ހުރީ ބަލަންށެވެ. ރަނގަޅަށް ސިކުނޑި މަސައްކަތް ކުރަން ނުފަށާކަހަލައެވެ. އެހެން ނޫނަސް އެވަގުތު ރީހާން ހުރީ ސަކަރާތް ޖަހާކަހަލަ މޫޑެއްގައެއް ނޫނެވެ. އަދިވެސް ކުޑަކޮށް އެ އެއްޗެހީގެ އަސަރު ހުރުމުން އެއްޗެއް ނުބުނެ ކޮޓަރިއަށް ގޮސް ރީހާން އެނދުމަތީގައި އޮށޯތެވެ.”ރީހު ނިދާލަނީ ދޯ؟؟.. ނުބައި ގަޑިއެއްގަ އެއްނު މި އާދެވުނީ.. އަހަރެން ދަނީ އިނގޭ ރީހޫ..” ރީހާން ފަހަތުން ގޮސް އެލީޒާ ބުންޏެވެ.”ހްމްމް..” ރީހާންގެ ޖަވާބާއި އެކު ލެޑް ލައިޓަށް ބަދަލު ކޮށްލާފައި އެލީޒާ ދިޔައީ ދޮރު ލައްޕާލާފައެވެ. އެލީޒާ ދިޔަކަން ޔަޤީން ކޮށްފައި ރީހާން ދެލޯ ހުޅުވާލައި އެނދުގައި ލެނގިލިއެވެ.\nއެކަނި ވެރިކަން އިޙްސާސް ވުމާއި އެކު ރީހާންގެ ދެލޯ ފެންކަޅިވިއެވެ. ފަސްއަހަރު ލޯތްބަށްޓަކައި މަސައްކަތް ކުރުމުން ވެސް މިހެން މިވީ ކީއްވެ ހެއްޔެވެ؟ ރީހާން ކުށެއް ކޮށްގެން ހެއްޔެވެ؟ ވެގެން ވާނަމަ މިހާރު ޔަޤީނުންވެސް ލިއީޝް އާއި ހެދި އެ ހިތް ފޮތި ފޮތި ވެފައިވާ ގޮތް ދައްކާނެއެވެ. ކޮންމެ އަކަސް ހަލާކު ވެފައި އޮންނަ އެއްޗެއް އަލުން ނުހެދޭނެ ކަން ރީހާން ވެސް ދަނެއެވެ. ކުއްލިއަކަށް ސިކުނޑިއަށް ޚިޔާލެއް އައެވެ. ފުރަތަމަ ނުތަނަވަސްވި ނަމަވެސް ދެން އެއްމިޔަކަނުން ހީލާފައި ރީހާން ކަރުނަތައް ފޮހެލިއެވެ. ނުވާނޭ ކަމެއްކަން އިނގި ހުރެ އެކަމަށް އުންމީދު ކުރުމަކީ މޮޔައިން ކުރާ ކަމެކެވެ. ވާނުވާ ނޭނގި ހުރެފައި ފަސް އަހަރު އިންތިޒާރު ކޮށްގެން ކުޑަމިނުން ވީގޮތް އޮޅުން ފިލައިފިތާއެވެ. އަދި ލިއީޝް އަކީ އޭނައަށް ލިބެން ނެތް މީހެއްކަން ވެސް އިނގިއްޖެއެވެ. ރީހާންގެ ވިސްނުން ހުރީ ނުބައި ދިމާއަކަށެވެ. އޭނަގެ ނިންމުމަކީ ކުރީގެ ނަރަކައެއްފަދަ ދިރިއުޅުމަށް އަނބުރާ ދިއުމެވެ. އަންހެން ކުދިންނާ އެކީ ނުބައި ގޮތުގައި އުފާ ހޯދައި މަސްތުވާތަކެތީގެ ވިޔަފާރީގައި ލިހުއާންއަށް އެހީތެރިވެދީ މީހާގެ ހިތަށް ވަގުތީ ހައްލެއް ލިބެންށެވެ. މިހާރު ވެސް އެކަން ކުރަން ފަށައިފިއެވެ. އާޚިރުގައި ލިބޭނެ ޢަޒާބު ރީހާންގެ ހިތަށް ވެސް ނުގެނެވޭ ކަންނޭގެއެވެ.\nWow! Mi bai vxx hama v salhi ingeii sis… Aslu v dheravey Reehanegothah kanthah kuraaathee.. Anywayss… Lysm.. ✌👍🏻❤❤\nWoooow mi part vrh vrh reethi\nހިތާމަ އުފެއްދުންތެރި ލިޔުން ލޯބި June 27, 2020\nރާހަ – 5\nލޯބި October 8, 2020\nކުރިން އެނގުނުނަމަ (ސައުވީސްވަނަ ބައި)\nހިތާމަ ލޯބި February 10, 2018\nހިތާމަ ލޯބި February 3, 2017\nދީނީ ލޯބި September 4, 2019\nހިތާމަ ދީނީ ލޯބި April 8, 2017


އަމިއްލަ ދަނޑުގައި ޗަައިނާ އަތުން ބަލިވެ، ދިވެހިން ކަރުނަ އަޅައިފި! – Ungoofaaru\nބަނޑޭރިގަނޑު/ކުޅިވަރު/އަމިއްލަ ދަނޑުގައި ޗަައިނާ އަތުން ބަލިވެ، ދިވެހިން ކަރުނަ އަޅައިފި!\nޒިދާން މުޙައްމަދު (ލިޔާ ކުއްޖާ) 10 ސެޕްޓެމްބަރ 2019\nވޯލްޑްކަޕް ކޮލިފައިންގައި ރާއްޖެ އަދި ޗައިނާ ބައްދަލުކުރި މެޗުގެ ތެރެއިން - ފޮޓޯ: މިހާރު ސްޕޯޓްސް\nމިހާރު ކުޅެމުންދާ ވޯލްޑް ކަޕް އަދި އޭޭޝިއަން ކަޕްގެ ކޮލިފިކޭޝަންގައި މިރޭ ޗައިނާ އާއި ދިވެހިރާއްޖެ ބައްދަލުކުރި މެޗު5ލަނޑުން ކާމިޔާބުކޮށް ޗައިނާއިން ދިވެހިން ރޮއްވާލައިފިއެވެ.\nދިވެހިންގެ ރަސްމީ ފުޓުބޯޅަ ދަނޑު (ގަލޮޅު ސްޓޭޑިއަމް)ގައި ކުޅުނު މި މެޗުގައި ޗައިނާ އިން ޖެހި5ލަނޑުގެ ތެރެއިން2ލަނޑު ކާމިޔާބުކުރީ ލިބުނު ޕެނަލްޓީތަކުގައެވެ. މެޗުގެ ކުރީކޮޅުގައި ދިވެހިން ހަމަޖެހިލައިގެން ކުޅުނު ނަމަވެސް މާގިނައިރުތަކެއް ނުވެ ޗައިނާ ޓީމުން މެޗުތެރެއަށް ވަދެގަނެ، މެޗުގެ 30 ވަނަ މިނެޓުގައި ލިބުނު ހުރަހެއްގައި7ނަންބަރު ވަރަށް ހުސްކޮށް ހުރެ ފޮނުވާލި ހަމަލާ ގޯލާ އަމާޒުނުވެ ބޭރަށްދިޔައިރު އޭގެ މިނެޓެއް ފަހުން ލިބުނު ހިލޭ ޖެހުމެއްގައި އެޓީމްގެ9ނަންބަރު ފޮނުވާލި ހަމަލާ އަމާޒުވީ ރާއްޖޭގެ ގޯލުގެ މަތީ ދަނޑިއާއެވެ. މެޗުގައި ޗައިނާ އިން ޖެހި ފުރަތަމަ ލަނޑު ކާމިޔާބުކުރީ 34 ވަނަ މިނެޓުގައި ވޫޒީ އެވެ. ވޫޒީގެ ލަނޑުން ޗައިނާ އިން ލީޑު ހޯދުމަށްފަހު މުޅި މެޗުގެ ކޮންޓްރޯލް ނެގިއިރު އެޓީމުގެ2ވަނަ ލަނޑު ފުރަތަމަ ހާފު ނިމެން މިނެޓަކަށް ވެފައި ވަނިކޮށް ޖަހައި ދިނީ ސްޕެއިންގެ އެސްޕާންޔޮލް އަށް ކުޅެމުން އަންނަ ވޫ ލީ އެވެ. މެޗުގެ ފުރަތަމަ ހާފު ޗައިނާ އިން ނިންމާލީ2ލަނޑުގެ ލީޑަކާއެކު އެވެ.\nވޯލްޑްކަޕް ކޮލިފައިންގައި ރާއްޖެ އަދި ޗައިނާ ބައްދަލު ކުރި މެޗުގެ ފުރަތަމަ 11 – ފޮޓޯ: މިހާރު ސްޕޯޓްސް\nރާއްޖެ އިން މެޗުގެ2ވަނަ ހާފަށް ނުކުތީ ކުރީގެ ކެޕްޓަން އަލީ އަޝްފާގް (ދަގަނޑޭ) ބޭލުމަށްފަހު ޒުވާން ކުޅުންތެރިއާ ނާއިޒު ހަސަން (ދާދު) ކުޅެން އަރުވައިގެންނެވެ.2ވަނަ ހާފު ރާއްޖެ އިން ފަށައިގަތީ އެޓޭކިންގް ގޭމަކަށެވެ. އެގޮތުން ފުރަތަމަ ހާފާއި ހިލާފަށް މި ހާފުގައި ދިވެހި ޓީމުން ވަނީ ފުދޭވަރަކަށް ކުރިއަށް ޖެހިލައި ޗައިނާގެ ގޯލަށް ނުރައްކާ ކުރެވޭތޯ ބަލާފަ އެވެ. މެޗުގެ 51 ވަނަ މިނެޓުގައި ރާއްޖެ ޓީމުން ކުރިއަށް ޖެހިލި ވަގުތުގެ ބޭނުން ހިފައި ޗައިނާ އިން ރަނގަޅު ކައުންޓާ ހަމަލާއެއް ތަނަވަސްކުރި ނަމަވެސް އެޓީމުގެ9ނަންބަރު މުޅިން ހުސްކޮށްހުރެ ފޮނުވާލި ބޯޅަ ދިޔައީ ގޯލުގެ މަތިން ބޭރަށެވެ. އޭގެ ދެތިން މިނެޓު ފަހުން ރާއްޖެ އިން ވަނީ މެޗުގައި ފުރަތަމަ ފަހަރަށް އިދިކޮޅު ޓީމުގެ ގޯލަށް ނުރައްކާ ކޮށްފަ އެވެ. ޑީއޭރިއާ ބޭރުން ކެޕްޓަން އަކުރަމް އަބްދުލްޢަނީ ފޮނުވާލި ހިލޭ ޖެހުން ގޯލުގެ މަތީ ދަނޑިއަށް އަމާޒުވި އިރު ރީބައުންޑުގައި ލިބުނު ބޯޅަ ފޯވަޑް ދާދު އަށް ރަނގަޅަށް ޖެހޭ ގޮތެއްނުވި އެވެ. އޭގެ އިރުކޮޅެއްފަހުން ރާއްޖެ ޓީމުން ނެގި ކޯނަރެއްގައި ހަމްޒާ މުހައްމަދު (ހަމްޕު) ދިން ޕާހެއްގައި ހައިޝަމް ހުހަށް ހުރެ ބޮލުން ފޮނުވާލި ނަމަވެސް އެ ހަމަލާ ޗައިނާ ކީޕަރު ވަނީ މަތަކޮށްފަ އެވެ.\nއަނިޔާވުމުގެ ސަބަބުން މެޗުގެ 60 ވަނަ މިނިޓްގައި ރާއްޖޭން ވަނީ ޑިފެންޑަރު އަހުމަދު ނޫމާން (ހެލްމެޓް)ގެ ބަދަލުގައި ސަމޫހު އަލީ (ސަމުއްޓެ) ކުޅެން އަރުވައިފަ އެވެ. ރާއްޖެ އިން ފުދޭވަރަކަށް ރަނގަޅަށް ކުޅެމުންދަނިކޮށް ޗައިނާގެ3ވަނަ ލަނޑު ޖެހީ މެޗުގެ 63 ވަނަ މިނިޓްގައި ލިބުނު ޕެނަލްޓީ އަކުން ޔާން ޝޫ އެވެ. ޗައިނާގެ4ވަނަ ލަނޑު ޖެހީ މެޗުގެ 83 ވަނަ މިނިޓްގުއި ލިބުނު ޕެނަލްޓީ އެއްގައި އެލްކެސަން އެވެ. މެޗުގެ އިތުރު ވަގުތުގައި ރާއްޖޭގެ ކުޅުންތެރިން ވާނުވާގައި ތިއްބާ ޗައިނާގެ5ވަނަ ލަނޑުވެސް ކާމިޔާބުކޮށްދިނީ އެލްކެސަން އެވެ.


Raees Yaameen ge Ithubaaru Nehkamah Faaskuraanan- Abdulla Shaahidh\nގޮނޑި ގެއްލިފައިވާ 12 މެމްބަރުންނާއެކު މަޖިލީހަށް ...\nގޮނޑި ގެއްލިފައިވާކަމަށް އިލެކްޝަނުން ކަނޑައަޅާފައިވާ 12 މެމްބަރުންނާއެކު މަޖިލީހަށް ވަދެ ރައީސް ޔާމީންގެ އިތުބާރު ނެތްކަމަށް ފާސްކުރާނެކަމަށް ރައްޔިތުންގެ މަޖިލީހުގެ ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދު ވިދާޅުވެއްޖެއެވެ.\nމީޑިއާގައި ވާހަކަފުޅު ދައްކަވަމުން ރޭ އަބްދުﷲ ޝާހިދު ވިދާޅުވީ ގޮނޑި ގެއްލިފައިވާކަމަށް ކަނޑައަޅާފައިވާ ރައްޔިތުންގެ މަޖިލީހުގެ 12 މެންބަރުންނަކީ ހިތްވަރު ގަދަ ބަތަލުން ކަމަށާއި އެ މެންބަރުންނާއެކު މަޖިލިސް ތެރެއިން ރައީސް ޔާމީން ހުއްޓުވުމަށް ކުރަންޖެހޭ މަސައްކަތްތައް ކުރައްވާނެކަމަށެވެ.\n“ރައީސް ޔާމީން ހުއްޓުވާނަން، ރައީސް ޔާމީން ހުއްޓުވާފަ ނޫނީ ފެށި މަސައްކަތް ނުނިންމާނަން. ރައްޔިތުންގެ މަޖިލީހުން ރައީސުލްޖުމްހޫރިއްޔާގެ އިތުބާރު ނެތްކަމުގެ ވޯޓް ނެގޭނެ. އެއީ ޤާނޫނުއަސާސީގައި އޮތް ޗެޕްޓަރެއް. ރައްޔިތުންގެ މަޖިލީހުގައި އެކަން ކުރަންވީ ގޮތް ސަރީޙަކޮށް އެކަން އެބައޮތް ލިޔެފައި. އަޅުގަނޑުމެންގެ މި 12 މެންބަރުންނަކީ ހިތްވަރުގަދަ ބަތޮލުން. އެބޭފުޅުންނާއެކު ވަދެ ރާއްޖޭގެ ރައްޔިތުންގެ މަޖިލިހުގެ ތެރެއިން ރައީސް ޔާމީން ހުއްޓުވާނަން” ޝާހިދު ވިދާޅުވިއެވެ.\nއަބްދުﷲ ޝާހިދު މިފަދައިން ވިދާޅުވިއިރު އިދިކޮޅު އެއްވެސް މެމްބަރަކު މިފަހުން މަޖިލިސް އެއްވެސް ޖަލްސާއަކަށް ހާޒިރުވެފައެއް ނުވެއެވެ.\nމިކަމާ ގުޅިގެން ދާދިފަހުން އައިޕީޔޫއިން ވެސް ވަނީ މުސާރަ ނަންގަވައިގެން މަޖިލީހުގެ މަސައްކަތަށް ހާޒިރު ނުވާތީ ކަންބޮޑުވުން ފާޅުކޮށްފައެވެ.\nކުރީގެ ރައީސް މުހައްމަދު ނަޝީދުގެ މައްޗަށް ޓެރަރިޒަމްގެ ދައުވާކޮށް ޖަލަށް ލާންޖެހުނީ ކުރީގެ ޑިފެންސް މިނިސްޓަރ ޠޮލްހަތު އިބްރާހިމްގެ ...


SunOnline: Gaanoonu asaasee islaahu kuran hushahelhithaa2mas, hallu nuhoadhee keevve?\nގާނޫނު އަސާސީ އިސްލާހުކުރަން ހުށަހެޅިތާ ދެ މަަސް، ހައްލު ނުހޯދީ ކީއްވެ؟\nޝަފްނާ ހުސައިން 28 May 2020, 09:37\nރައްޔިތުން މަޖިލީހުގެ ރިޔާސަތު -- ފޮޓޯ/ މަޖިލިސް\nއޭގެ ފަހުން ދެ މަސް ވާން ކައިރިވެފައި ވާއިރު، ބިލަށް ބަހުސް ކޮށް ބިލު ކޮމިޓީއާ ހަމައަށް ފޯރީ ރޭގަ އެވެ.\nއޭޕްރީލް ހަ ވަނަ ދުވަހަށް ބިލު އެޖެންޑާ ކޮށްފައި އޮތް ނަމަވެސް، ބިލުގެ ފުރަތަމަ ކިޔުން އިއްވުމުގެ ކުރިން، ބިލުގެ ބަހުސްގެ ބަދަލުގައި ރިޔާސަތުގައި އިންނެވި މަޖިލީހުގެ ރައީސް މުހައްމަދު ނަޝީދު ތަޅުން ހުޅުވާލީ އެހެން ބަހުސަކަށެވެ. ސިއްހީ ކުއްލި ނުރައްކަލުގެ ހާލަތު އިއުލާނުކޮށްފައިވާ ދަނޑިވަޅުގައި ގާނޫނު އަސާސީއަށް އިސްލާހު ގެނެވިދާނެ ކަމާމެދު ފެއްޓެވި ބަހުސެވެ.\nއެއާއެކު ބިލު އެއްފަރާތުގައި ބާއްވާފައި ފުރަތަމަ ބަހުސް ކުރެވުނީ ގާނޫނު އަސާސީ އިސްލާހުކުރެވިދާނެ ކަމާމެދު އެވެ. މެމްބަރުންގެ މެދުގައި ހިޔާލުތަފާތުވެ އެންމެ ފަހުން މަޖިލީހުގެ ކައުންސެލް ޖެނެރަލްގެ ލަފަޔަކަށް ނަޝީދު އެދިވަޑައިގެންނެވި އެވެ.\nރައްޔިތުންގެ މަޖިލީހުގެ ކައުންސެލް ޖެނެރަލް ފާތިމަތު ފިލްޒާ ލަފާދެއްވީ، މި ދަނޑިވަޅުގައި ގާނޫނު އަސާސީއަށް އިސްލާހު ގެނައުމަށް ގާނޫނީގޮތުން އިއުތިރާޒު ކުރާނެ ތަނެއް ނެތްކަމަށެވެ. އަދި ދައުލަތުގެ ބަންޑާރަނައިބު އިބްރާހިމް ރިފްއަތު ވެސް ވިދާޅުވީ ގާނޫނު ގާނޫނު އަސާސީ އިސްލާހު ކުރަން ހުރަހެއް ނެތް ކަމަށެވެ.\nމަޖިލީހުގައި އެ ފެށި ބަހުސް، ގާނޫނީ ދާއިރާގައި މަސައްކަތްކުރައްވާ ފުންނާބު އުސް ބޭފުޅުން އެންމެ ފުރަތަމަ ވެސް ސިފަކުރެއްވީ ބޭކާރު ބަހުސެއްގެ ގޮތުގަ އެވެ. ވަރަށް ސާފުކޮށް ފެންނަން އޮތް ކަމަކުން، ބޮޑު މައްސަލައެއް އުފަންކުރުވަން ކުރާ މަސައްކަތެއްގެ ގޮތުގަ އެވެ.\nޖެހިގެން އައި ދުވަހުގެ ޖަލްސާ ކުރުކޮށްލެއްވީ އެ މައްސަލައިގައި ރިޔާސަތުން ދެކެވަޑައިގަންނަވާ ވަކި ގޮތެއް ނެތް ކަމަށް ވިދާޅުވެ އެވެ.\nއެ ޖަލްސާ އާއެކު ގާނޫނު އަސާސީއަށް އިސްލާހު ގެނައުމުގެ ބިލު އެޖެންޑާއިން ގެއްލުނީ އެވެ. އެ ބިލު ގެއްލުމަށްފަހު ދެން ކުއްލިއަކަށް އެޖެންޑާއިން ޖާގަ ހޯދީ ހެންވޭރު ހުޅަނގު ދާއިރާގެ މެންބަރު ހަސަން ލަތީފް ހުށަހެޅުއްވި، "ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުން ކަށަވަރުކުރުމުގެ ހާއްސަ" ބިލެވެ. އެއީ ގާނޫނު އަސާސީއަށް ބަދަލު ނުގެނެސް، ކައުންސިލަރުންގެ ދައުރު ދިގުކުރަން ހުށަހެޅި ބިލެކެވެ.\nއޭޕްރީލް ހަ ވަނަ ދުވަހަށް އެޖެންޑާ ކުރި ބިލުގެ ފުރަތަމަ ކިޔުން މަޖިލީހުގެ ތަޅުމުގައި އިއްވުނީ މެއި މަހުގެ 18 ވަނަ ދުވަހު އެވެ. ބިލުގެ މަސައްކަތް އަލުން ފެށުނީ ވީނުވީއެއް ނޭނގި އެޖެންޑާއިން ގެއްލުނުތާ މަސް ދުވަހަށް ވުރެ ގިނަ ދުވަސްވީ ފަހުންނެވެ. ކައުންސިލްތަކުގެ ދައުރު ހަމަވާން އޭރު މަހެއް ވެސް ނެތެވެ.\nއިންތިހާބު ފަސްކުރަން ޖެހުމާ ގުޅިގެން ކުރިމަތިވެދާނެ މައްސަލަތަކަށް ހައްލު ހޯދުމަށް އިލެކްޝަންސް ކޮމިޝަނުން ސުޕްރީމް ކޯޓަށް ވެސް ދިޔަ އެވެ. އެހެން ނަމަވެސް ސުޕްރީމް ކޯޓަށް ވެއްދި މައްސަލަ އަނބުރާ ނެގީ، އެ މައްސަލަތަކަށް ފަރުވާ ހޯދޭނެ ހަމައެކަނި ފަރާތަކީ ރައްޔިތުންގެ މަޖިލިސް ކަމަށް ވިދާޅުވެ، އެ ޔަގީންކަން މަޖިލީހުގެ ރައީސް ދެއްވުމުންނެވެ.\n"އަޅުގަނޑުމެން މީގައި [ކައުންސިލްތަކަށް] ހައްލެއް ދިވެހި ރައްޔިތުންނަށް ހޯދައި ދޭނަން. އަދި ރައީސުލްޖުމްހޫރިއްޔާ ވެސް އަދި އެހެން ބޭފުޅުން ވެސް މިކަމާ ކަންބޮޑުވެލައްވައިގެން އުޅުއްވުމުގެ މާނައެއް ނެތް،" ނަޝީދު އެދުވަހު ވިދާޅުވި އެވެ.\nމައްސަލައަށް ގާނޫނީ ފަރުވާއެއް ހޯއްދަވައިދެއްވާނެ ކަމަށް ނަޝީދު ވިދާޅުވި ފަހުން ވެސް ދެ މަސް ވާން ކައިރިވެފައި ވާއިރު އަދި މައްސަލައިގައި ކޮޅެއް ނުފެނެ އެވެ.\nއަންނަ ބުރާސްފަތި ދުވަހު މިހާރު ތިބި ކައުންސިލަރުންގެ ދައުރު ހަމަވާއިރު، ގައުމަށް ސިއްހީ ބޮޑު ކާރިސާއެއް ދިމާވެފައި އޮތް ދަނޑިވަޅެއްގައި ކައުންސިލްތަކުގެ ޒިންމާތަކަށް ވާނެ ގޮތެއް ސާފެއް ނުވެ އެވެ.\nނޭވާ ހޮޅިއަށް އެޅިފައި ވަނިކޮށް މަޖިލީހުން ކިޔާ ލަވައަށް މިވަނީ އެހެން ކަޑިއެއް އިތުރުކޮށްލާފަ އެވެ. އެއް ކުލައިގެ މެމްބަރުންނަށް އެއް ގަލަކަށް ނޭރިގެން އެންމެފަހުން، މައްސަލައިގަައި މަޖިލީހުގެ މެމްބަރުންނަށް އިއްތިފާގުނުވެވުނު ކަމަށް ބުނެ ސުޕްރީމް ކޯޓުގެ ލަފައެއް ހޯދަން ހުށަހަޅައިފި އެވެ.\nހަތް ދުވަހުގެ ތެރޭގައި މިޖެހުނީ އިތުރު މަގެއް ކޮށާށެވެ. މި މަގު ކޮށާ ހުސްވާއިރުވެސް ބޭނުންވާ މަންޒަރު މަގުކޮޅުން ނުފެނިއްޖެ ނަމަ އަނެއްކާ އަތަށް ފުރޯ ހެޔޮވަރުކޮށްލައިިގެން އަނެއް މަގު ކޮށަންވީ އެވެ.\nނަމަވެސް ސުވާލަކީ މި ހުރިހާ ސަކަރާތެއް ޖަހާނެ ވަގުތު އެބަ އޮތް ހެއްޔެވެ؟\nމަޖިލީހުން ހޯދައިދޭނެ ކަމަށް ވައުދުވި ގާނޫނީ ފަރުވާ ނުލިބި، ވަގުތު ކުޑަތަންވަމުން އަންނާތީ މަޖިލީހުގެ މެމްބަރުން ވެސް މިހާރު މިވަނީ ނިތްކުރިން ދާހިއްލަން ފަށައިފަ އެވެ.\nރޭ ކުރިއަށް ގެންދިޔަ ރައްޔިތުންގެ މަޖިލީހުގެ ޖަލްސާގައި ދުވާފަރު ދާއިރާގެ، އެމްޑީޕީ މެމްބަރު، އިސްމާއިލް އަހްމަދުގެ ކަންބޮޑުވުންތައް ވަނީ ބަންޑުންކޮށްލައްވައިފަ އެވެ.\n"މަޖިލީހުގެ ނުކުޅެދުންތެރިކަމުން މިއަދު މިތަނަށް އާދެވިފައި މިއޮތީ. މިއީ 31 މާޗުގައި އަޅުގަނޑުމެންނާ ހަމައަށް ފޮނުވާފައި އޮތް ގާނޫނެއް. މި އެޖެންޑާ ކޮށްފައި މި ގެއްލިގެން އުޅޭތާ ކިތަންމެ ދުވަހެއް. އަޅުގަނޑުމެންގެ ރޭވުންތެރިކަމެއް ނެތީމަ، އަޅުގަނޑުމެންގެ ތެރޭގައި އޮންނަންޖެހޭ ގުޅުން ނެތުމުގެ ސަބަބުން މިއަދާ ހަމައަށް ހާލަތާ ވަގުތާ ނެތިގެން މިއަދު މިއޮތީ ކުޑަތަންވެފައި،" މެމްބަރު ވިދާޅުވި އެވެ.\nރައީސް އަބްދުﷲ ޔާމީންގެ ވެރިކަމުގައި ސުޕްރީމް ކޯޓު މެދުވެރިކޮށް ސަކަރާތް ގަތް ކަމަށް ވިދާޅުވެ، މަޖިލީހުގައި "ޖޯކު ޖެއްސެވި" އެމްޑީޕީ މެމްބަރުުން އެންމެ ފަހުން ހަމަ އެ މަގުން ހިންގަވަން ފައްޓަވާފައިވާ ކަމަށާއި، މަޖިލީހުގެ ފުރިހަމަ ބާރުން ނިންމެން އޮތް ކަމެއްގެ ތެރެއަށް ސުޕްރީމް ކޯޓު ވެއްދުމުން މެމްބަރު ވަނީ އެކަމަށް ފާޑުވިދާޅުވެފަ އެވެ. މެމްބަރު ވިދާޅުވީ މިހާރު މަޖިލީހުގެ ކަންކަން ދާގޮތް މާ ހިތްގައިމު ނޫން ކަމަށެވެ.\n"އެހެންވީމަ އަޅުގަނޑުމެންނަށް އެބަ ސާފުވާން ޖެހޭ މަޖިލީހުގެ އަމާޒު ހުރި ގޮތެއް. މިގޮތަށް ކަންކަން ފަހަތަށް ބުރަވެ، ނުނިމި ގޮސް ރައްޔިތުންނަށް މާ އެދެވޭ ހައްލެއް ހޯދޭ ތަނެއް ނުފެނޭ. މިއަދު ކުޑަތަންވެގެން ޖޫން މަހުގެ ތިން ވަނަ ދުވަހަކީ ކައުންސިލްތަކުގެ މުއްދަތު ހަމަވާ ދުވަސް. އެކަމަކު ދެ މަސް ދުވަސް ވެގެން ދިޔައީ އަޅުގަނޑުމެންނަށް މިކަމަށް ހައްލެއް ނުހޯދިގެން މި އުޅެނީ،" މެމްބަރު ވިދާޅުވި އެވެ.\nއައްޑޫ މީދޫ ދާއިރާގެ މެމްބަރު ރޮޒައިނާ އާދަމް ވެސް ރޭ ވަނީ ހަމަ މި މޭރުމުން ވާހަކަ ދައްކަވައިފަ އެވެ.\n"އަޅުގަނޑުމެންނަށް ހަމަ މި މައްސަލަ ފެށުނު އިރުވެސް އެ އިސްތިޝާރީ ލަަފައެއް ހޯދައިިގެން އެގޮތަށް ކުރިއަށް ދިއުމުގެ ފުރުސަތު އޮތް. އަޅުގަނޑު ހަމަ ކަންބޮޑުވަނީ މިހާރު މިހާ ވަގުތު ކައިރިވެފައި އޮތީމާ ސުޕްރީމް ކޯޓުގެ ލަފަޔާ އެކީގައި ވަގުތު އޮއްވާ އަޅުގަނޑުމެންނަށް މިކަން ނިމޭނެބާއޭ،" ރޮޒައިނާ ވިދާޅުވި އެވެ.\nބައެއް މެމްބަރުން ވިދާޅުވާ ގޮތުގައި މި މައްސަލައިގައި ސުޕްރީމް ކޯޓުގެ ލަފައެއް ހޯދާކަށް ނުވެސް ޖެހެ އެވެ. މަޖިލީހުން މިކަމުގަައި ގޮތެއް ނިންމުމުން އެހާ ހިސާބުން މައްސަލަ ހައްލުވީ އެވެ. ސުޕްރީމް ކޯޓުގެ ލަފައެއް ހޯދަން އުޅުމަކީ ލަސްވެފައި އޮތް މައްސަލައެއް އިތުރަށް ލަސްވެދާނެ ކަމެކެވެ. ނަމަވެސް އެހާ ވަގުތެއް މިހާރަކު ނެތެވެ.\nވިލިމާލެ ދާއިރާގެ މެމްބަރު އަހްމަދު އުޝާމް މިކަން ސިފަކުރެއްވީ، ވަގުތު ކުޑަތަންވެފައި ވަނިކޮށް، މައްސަލަ ނަގައި ސުޕްރީމް ކޯޓުގެ ބޮލަށް ޖެހުން ކަމަށެވެ.\n"ބިލު މަޖިލީހުގައި އޮންނަތާ ދެ މަސް ދުވަސް ވެގެން ދިޔައީ. އެހެން ނަމަވެސް އެކަމަށް ހައްލެއް ހޯދައިނުދީ ކައުންސިލަރުންގެ ދައުރު ހަމަވާން ދެތިން ދުވަހަށް ވީމާ، އަޅުގަނޑުމެން މިކަން ސުޕްރީމް ކޯޓުގެ ބޮލަށް ޖެހުން އެއީ ޒިންމާދާރު ކަމެއް ކަމުގައި ވެސް އަޅުގަނޑު ގަބޫލެއް ނުކުރަން،" އުޝާމް ވިދާޅުވިއެވެ.\nއެހެންކަމުން ބިލާ ގުޅޭގޮތުން އިސްތިޝާރީ ލަފަޔަކަށް އެދުމުގެ ބަދަލުގައި ރައްޔިތުންގެ މަޖިލީހުގެ ވޯޓަކަށް އަހައި، ވޯޓުން ނިންމޭ ގޮތަކަށް ކުރިއަށް ދިއުމަކީ އެންމެ ރަނގަޅު ގޮތް ކަމަށް އުޝާމް ވިދާޅުވި އެވެ.\nއިހަވަންދޫ ދާއިރާގެ މެމްބަރު މުހައްމަދު ޝިފާއު އާއި އިސްދޫ ދާއިރާގެ މެމްބަރު އަލީ ހަމީދު ވެސް ވަނީ މި ބިލުގެ މައްސަލަ ނިންމުން ލަސްވެއްޖެ ކަމަށް ވިދާޅުވެފަ އެވެ. އަދި ކޯޓުން ދޭ ލަފާ އަނެއްކާ މަޖިލީހުގެ މެމްބަރުންނަށް ކަމުނުގޮސްފި ނަމަ، ދެން ހަދާނެ ގޮތެއް ނިންމާނެ ތަނަވަސް ވަގުތު ނެތް ކަމުގެ ކަންބޮޑުވުން މެމްބަރުން ވަނީ ފާޅުކުރައްވައިފަ އެވެ.\nކައުންސިލަރުންގެ ދައުރު ހަމަވުމުން ދެން ވާނެ ގޮތެއް ނިންމަން ވާނީ ދައުރު ހަމަވާ ދުވަހު ނޫން ކަމަށް ވެސް ބައެއް މެމްބަރުުން ވިދާޅުވި އެވެ.\nބިލުގެ މަސައްކަތް އެޖެންޑާ ނުކޮށް، ބިލު ޕާކުކޮށްފައި އޮތް ކަމަށް ބައެއް މެމްބަރުން ވިދާޅުވެ، ރޭގެ ޖަލްސާގައި ކަންބޮޑުވުންތައް ބަންޑުންކޮށްލުމާއެކު ގޯސް ހެއްދެވޭ ކަމަށް ގަބޫލު ނުކުރައްވާ މަޖިލީހުގެ ރައީސް ވިދާޅުވީ ބިލުގެ މަސައްކަތް ލަަސްވެެއްޖެ ކަމަށް މެމްބަރުން ވިދާޅުވާ ވާހަކަ ސާފުނުވާ ކަމަށެވެ.\nނަޝީދު ވިދާޅުވީ ބިލު މަޖިލީހުގައި ބާއްވާފައި އޮތީ ނޫން ކަމަށެވެ. އަދި ރިޔާސަތަށް ލިބިފައި ހުރި މައުުލޫމާތަށް ބަލައި، ބިލު ކުރިއަށް ގެންދާނެ ގޮތް ރިޔާސަތަށް ސާފު ކަމަށާއި މަޖިލީހުގެ ގަވާއިދު ތަން ދިން މިންވަރުން އެގޮތަށް އަމަލުކުރައްވަމުން އަންނަ ކަމަށެވެ.\n"ބިލެއް މި މަޖިލީހުގައި ކުރިއަށްދާ ވަގުތާ، އޭގަ މަަރުހަލާތަކަށް ބަލާއިރު އަޅުގަނޑަށް ނުވިސްނިގެން މި އުޅެނީ ތިބޭފުޅުންނަށް މީގެން ކޮންތަނެއްގައިތޯ ވަގުތު ނެތިގެން އުޅުއްވާކަމަށް ތިޔަ ފެނިވަޑައިގަންނަވަނީ،" ނަޝީދު ސުވާލު އުފެއްދެވި އެވެ.\nނަޝީދު ވިދާޅުވީ އޭޕްރީލް މަހުގެ ހަވަނަ ދުވަހާއި ހަތް ވަނަ ދުވަހު ކުރިއަށް ދިޔަ ބަހުސްގައި ބައިވެރިވެވަޑައިގެންނަވި 44 މެމްބަރުންގެ ވާހަކަތަކުން ބިލުގެ ހައްސާސްކަން ވަރަށް ބޮޑަށް ސާފުވެގެން ދިޔަ ކަަމަށާއި އަދި ބިލަށް މަޖިލީހުގެ އިތުރުން ޕާޓީތަކުގެ މެދުގައި ވެސް މަޝްވަރާކުރެވެން ޖެހޭ ކަމަށް ފެނިވަޑައިގެންނެވި ކަމަށެވެ.\nމިހާ ދުވަސް ވަންދެން ބިލުގެ މަސައްކަތް ކުރިއަށް ނުގެންގޮސް އޮތް ސަބަބެއް ކަމުގައި ނަޝީދު ވިދާޅުވީ ވީހާވެސް ގިނަ ދުވަހަކު ރައްޔިތުންގެ ކުރިމަތީގައި ބިލު ބޭއްވުމެވެ. ރައްޔިތުން ބިލާ ގުޅިގެން ހިޔާލުފާޅުކުރައްވައި، ރައްޔިތުން ދެކޭގޮތް މެމްބަރުންނާ ހަމައަށް ފޯރުވައިދިނުމުގެ ޖާގަ ދެއްވުމެވެ.\n"އަޅުގަނޑުމެން އެހެން ބޭއްވި އިރުގައި އާންމުން އެއަށް ބަހުސްކުރަމުން ގެންދިޔަ. އަދި ޕާޓީތަކުން ވެސް އެކަމާ ވާހަކަދައްކަމުން ގެންދިޔަ. އަޅުގަނޑަކަށެއް އެއްގޮތަކަށް ވެސް ސާފެއް ނުވޭ ވަގުތެއް ނެތިގެން މިކަމާ ގުޅޭގޮތުން ކޮން ކަމެއްތޯ ނުވެގެން މެމްބަރުން ތިއުޅުއްވަނީ. މިއީ މިކަން ކުރަން އަޅުގަނޑު ހިތުލައިގެން އޮތް ގޮތް. ކަނޑައަޅާ އޮތް ވަގުތު،" ނަޝީދު ވިދާޅުވި އެވެ.\nބިލު އާންމުންގެ ހިޔާލަށް ހުޅުވާލައްވައިގެން މަޖިލިސް ރައީސް އިންނެވީ، ރައްޔިތުންގެ ހިޔާލު މެމްބަރުންނަށް ފޯރާނެ ކަމަށް އުންމީދު ކުރައްވައިގެންނެވެ. ނަމަވެސް މެމްބަރުން އުޅުއްވަނީ ބިލު މި ހުރިހާ ދުވަހު އޮތްތަނެއް ނޭނގިގެންނެވެ. ރަައްޔިތުންގެ މަޝްވަރާ ނުހޯދިގެން ގާނޫނު އަސާސީ އިސްލާހުކުރަން ކެރިވަޑައިނުގަންނަވާ ކަމަށް ވިދާޅުވަމުންނެވެ.\nފަހަރުގައި ރައީސް ނަޝީދުގެ ހިތްޕުޅުގައި އޮތް އެއްޗެއް މެމްބަރުންނާ ހަމައަށް ފޯރުމުގައި މައްސަލައެއް ދިމާވީ އެވެ. ނަޝީދު ވިދާޅުވާ ގޮތުން ނަމަ "މުޒާހަރާ ނުކުރެވުނު ނަމަވެސް އެއްވެ ނޫޅެވުނު ނަމަވެސް" ގާނޫނު އަސާސީ އިސްލާހު ކުރަން ހުށަހެޅި ބިލަށް، ރައްޔިތުން ހިޔާލު ފާޅުކޮށްފި އެވެ. ހޮޅުއަށީގައި ނޫނަސް އެ ފުރުސަތު ވެސް އޮތީ ދީފަ އެވެ.\nއެހެންކަމަށް ވާނަމަ ދެން މިހާރު ރައްޔިތުންގެ މަޝްވަރާ ހޯދޭނެ ޖާގަ ނެތް ކަމަށް ވިދާޅުވެ މެމްބަރުން މި ދައްކަވަނީ ކޮން ބަހަނާއެއް ހެއްޔެވެ؟ އިރުއިރުކޮޅާ މޫނުގައި އަޅާފައި އިންނަ މާސްކަށް އިޝާރާތް ކުރައްވާ މި ދައްކަވަނީ ކޮން ހާލަތެއްގެ ވާހަކައެއް ހެއްޔެވެ؟\nއެއް ބަޔަކު ބޭނުންވާ ގޮތަކަށް ނޫނީ މިކަން ނުކުރަން ގަދަ ދައްކާލައިގެން ތިބެ އެންމެ ފަހުން ޕާޓީ ތެރެއިން ވެސް އެކަން ވާން ނެތުމުން ބައެއް މެމްބަރުންގެ ރުޅިގަނޑު ފަޅައިގެން ގޮސް ޖަޒުބާތުތައް ބަންޑުންވި މަންޒަރުވެސް މަޖިލީހުން ފެނިގެން ގޮސްފި އެވެ.\nމި ހުރިހާ ދުވަހު ބިލު ހިފަހައްޓާފައި އޮތީ ފަހު ދުވަހުގެ ސްޓަންޓު ކާމިޔާބު ވާނެ ކަމުގެ އުންމީދުގައި ކަމަށް ވެދާނެ އެވެ. ނަމަވެސް އެކަން ނުވުމުން ރާގު ބަދަލުވެ މިހާރު މިއޮތީ ސުޕްރީމް ކޯޓާ ހަމައަށް ގޮސްފަ އެވެ. އަނެއްކާވެސް މައްސަލަ ދިގު ދަންމާނެ ގޮތެއް ހޯދީބާ އެވެ؟\nނަމަވެސް ރައީސް ނަޝީދު ވިދާޅުވަނީ ކަންބޮޑުނުވުމަށެވެ. ނަޝީދު އިންނެވީ ތާވަލެއް ހައްދަވައިގެންނެވެ. ހުރިހާ ކަމެއް ވެސް ދަނީ އެ ތާވަލާ އެއްގޮތަށެވެ.\n"މެމްބަރުން ކަންބޮޑުވެވަޑައިނުގަންނަވާ. އިރާދަކުރެއްވިއްޔާ ރަނުން ރަނަށް އަޅުގަނޑު މިކަންތައް ނިންމާނަން،" ނަޝީދު ވިދާޅުވި އެވެ.\nނަމަވެސް ސުވާލަކީ ކައުންސިލަރުންގެ ދައުރު ހަމަވުމުން ދެން ވާނެ ގޮތް ވިސްނާލައްވާށެވެ. އޭރުން ރަށްތަކަކީ އެއްވެސް އުސޫލެއް ހަމައެއް ލަމައެއް ނެތި ވެރިއެއް ނެތި ހުންނަ ތަންތަންތަން ކަމުގައި ވެދާނެ އެވެ. އަދި މިކަހަލަ ކަމެއްގައި އަވަސް އަރުވާލައިގެން ކަންކަން ކުރުމުގެ ބަދަލުގައި ވިސްނައިގެން ވަގުތު އޮވެގެން ކަންކުރުމުގެ އުސޫލު މާ ރަނގަޅުވާނެ އެވެ. އެކަމަކު މިވަރު ބޮޑުކަމެއް މަޖިލީހުން ނިންމަން މިޖެހުނީ އަވަސް އަރުވާލައިގެންނެވެ. މިއީ އެންމެ ރަނގަޅު ގޮތް ހެއްޔެވެ؟


Ras Online - ރޯދަމަހު ބޮޑެތި ލީގުތައް ކުރިއަށް؛ މުސްލިމް ކުޅުންތެރިން ތިބޭނީ ރޯދައަށްތަ؟\nރޯދަމަހު ބޮޑެތި ލީގުތައް ކުރިއަށް؛ މުސްލިމް ކުޅުންތެރިން ތިބޭނީ ރޯދައަށްތަ؟\nއަހުމަދު މަސްނޫމް 10 އޭޕްރީލު 2022 - 22:52\nއޭޕްރިލް އަދި މޭ މަހަކީ ޔޫރަޕްގެ ފުޓްބޯޅަ ސީޒަން ނިމި، ޓްރޮފީތައް އުފުލާލަން ކްލަބްތަކުން ގަދައަޅާ މަސައްކަތް ކުރާނެ ދެމަހެވެ. އަނެއްކޮޅުން މިއަހަރުގެ ރޯދަމަސް އޭޕްރީލްމަހާއި ދިމާވުމުން، ޔޫރަޕާއި އެހެނިހެން ބޮޑެތި ފުޓްބޯޅަ ލީގުތަކުގައި ކުޅޭ މުސްލިމް ކުޅުންތެރިން އަމަލުކުރާނީ ކިހިނެއްތޯ މިއީ ގިނަ ބަޔަކު ހިތަށް އަރާފާނެ ސުވާލެކެވެ. ބުންވަރާއި ހަށިގަނޑުގެ ދުޅަހެޔޮކަން ވަކިގޮތަކަށް ހިފެހެއްޓުމަށް ގަޑިން ގަޑިއަށް ކައިގެން އުޅެންޖެހޭ ކުޅުންތެރިން އަމަލުކުރާނީ ކިހިނެއްތޯ ގިނަ ބަޔަކު ސުވާލުކުރާނެއެވެ.\nދުނިޔޭގެ އާބާދީގެ ތިންބައިކުޅަ އެއްބަޔަކީ މުސްލިމުންނަށްވާއިރު ދުނިޔޭގެ އެންމެ މަޝްހޫރު ލީގުތަކުގައި މުސްލިމް ކުޅުންތެރިން އެންމެ މަތީ ފަންތީގައި ދަނީ ފުޓްބޯޅަ ކުޅެމުންނެވެ. އެގޮތުން ލިވަރޕޫލްގެ ފޯވާޑް މުހައްމަދު ސަލާހާއި ސާޑިއޯ މާނޭ، މެންޗެސްޓަރ ޔުނައިޓެޑްގެ ޕޯލް ޕޮގްބާ، ރެއާލް މެޑްރިޑްގެ ކަރިމް ބެންޒީމާ، އަދި މެންޗެސްޓަރ ސިޓީގެ ރިއާދު މަހްރޭޒް ފާހަގަކޮށްލެވެއެވެ.\nސިއްހީ ބައެއް ޖަރނަލްތަކުގައިވާ ގޮތުން ރޯދައަށް ތިބެގެން އެކި ކުޅިވަރުތައް ކުޅެންޖެހޭ ކުޅުންތެރިންނަށް އެހީތެރިވުމަށް ކްލަބްތަކުންވެސް މަސައްކަތްކުރެއެވެ. އެއީ ރޯދައަށް ތިބޭއިރު ބުންވަރާއި އެހެނިހެން ކަންކަމަށް ކުރާ އަސަރު ކުޑަކުރުމަށެވެ. އެގޮތުން ރޯދައަށް ތިބޭ ކުޅުންތެރިންނާއި އެހެނިހެން ކުޅުންތެރިންގެ ޓްރެއިނިންގތައް އެ ކުޅުންތެރިންނަށް ފަސޭހަގޮތަކަށް ރާވައިދިނުން ހިމެނެއެވެ.\nމުސްލިމް ކުޅުންތެރިންނަށް ރޯދަމަހު ފަސޭހަ ގޮތްތައް ހަމަޖައްސައިދިނުމަށް ކްލަބްތަކުގެ އިތުރުން ލީގުތަކުންވެސް މަސައްކަތްކުރެއެވެ. އެގޮތުން މިދިޔަ އަހަރު އިނގިރޭސި ޕްރިމިއާ ލީގުގައި ކުޅުނު މެޗެއް ވަނީ މުސްލިމް ކުޅުންތެރިން ރޯދަ ވީއްލުމަށް މެދުކަނޑާލަދީފައެވެ. މިއީ ޕްރިމިއާ ލީގުގެ ތާރީހުގައިވެސް މިގޮތަށް މިކަން ކުރި ފުރަތަމަ ފަހަރެވެ. އަދި މިހާރު ކުރިއަށްދާ ސީޒަނުގައި ޓީމުތަކުގެ ކެޕްޓަނުން އެދުމުން އެ ފުރުސަތު ދިނުމަށް ވަނީ ނިންމާފައެވެ. އެހެންކަމުން މި ރޯދަމަހު ޕްރިމިއަރ ލީގުގައި މުސްލިމް ކުޅުންތެރިން ކުޅޭ6މެޗެއްގައި ރޯދަ ވީއްލާ މަންޒަރު ފެނިގެންދާނެއެވެ.\nމީގެކުރިން ބައެއް ބޮޑެތި ފުޓްބޯޅަ މުބާރާތްތައް ރޯދަމަހު ކުރިއަށް ގޮސްފައިވެއެވެ. 2014 އަދި 2018ގެ ވޯލްޑް ކަޕް، އޮލިމްޕިކްސް 2012 އަދި ޔޫރަޕިއަން ޗެމްޕިއަންޝިޕް 2016 މިގޮތުން ފާހަގަކޮށްލެވެއެވެ. ރޯދަމަހު މި މުބާރާތްތައް ކުރިއަށްދިޔަނަމަވެސް، މުބާރާތްތަކުގައި ވާދަކުރި މުސްލިމް ކުޅުންތެރިން ވަނީ އެމީހުންގެ އެންމެ ފެންވަރު ރަނގަޅު ކުޅުން ދައްކާލާފައެވެ.\n2018 ވަނަ އަހަރުގެ ޗެމްޕިއަންސް ލީގުގެ ފައިނަލް މެޗުގައި ކުޅެ، ގޯލް ޖެހި ލިވަރޕޫލްގެ މާނޭ އެ މެޗު ކުރިއަށްދިޔައިރު ހުރީ ރޯދައަށެވެ. ރޯދަމަހެއްގެ ބައެއްގައި ކުރިއަށްދިޔަ އެ އަހަރުގެ ވޯލްޑް ކަޕްގައި މިސްރުގެ ޓީމަށް ކުޅުނު މުހައްމަދު ސަލާހު ވަނީ އޭނާގެ ހުނަރަށްވެސް ރޯދައިގެ ސަބަބުން ބަދަލެއް ނާންނަކަން ދައްކާލާފައެވެ.\nއެހެންކަމުން ދުނިޔޭގެ އެންމެ މަތީ ފަންތީގައި ފުޓްބޯޅަ ކުޅޭ ކުޅުންތެރިން ދައްކައިދެމުން އެ ދަނީ ރޯދައާއެކުވެސް ޕްރޮފެޝަނަލް ކުޅިވަރުގައި ހަރަކާތްތެރިވެވޭނޭކަމެވެ. މެޗު ކުޅެން ރޯދަ ދޫކޮށްނުލާނެކަމެވެ. އަދި އެކަމުގެ ސަބަބުން ގެއްލުމެއްވެސް ނެތްކަމެވެ.


ދަގަނޑޭ މައާފަށް އެދުނު، ރާއްޖެއަށް އޭނާގެ އެހީތެރިކަން ބޭނުންވޭ: ކޯޗު - Dhivehi Post\nއާޓިކަލް ޕޯސްޓްކުރީ ދިވެހި ޕޯސްޓް 1 އަހަރު ކުރިން شتنبر 10, 2019 02785\nއަލީ އަޝްފާގު (ދަގަނޑޭ) އަށް ހެދުނު ގޯހަށް އޭނާ މައާފަށް އެދުނު ކަމަށާއި ރާއްޖެއަށް އޭނާގެ އެހީތެރިކަން ބޭނުންވާ ކަމަށް ގައުމީ ޓީމުގެ ކޯޗު ޕީޓާ ސެގާޓް ބުނެފިއެވެ.\nގިނަ އަހަރުތަކެއް ވަންދެން ގައުމީ ޓީމުގެ ކެޕްޓަނެއްގެ ދައުރު އަދާކުރި ދަގަނޑޭއަށް މިދިޔަ އަހަރުގެ މާޗް މަހުގެ ތެރޭގައި ސްކޮޑުން ވަކި ކުރި ފަހުން ދަގަނޑޭއަށް ގައުމީ ކޯޗު ޕީޓާ ސެގާޓް، ގައުމީ ޓީމުން ފުރުސަތެއް ދީފައެއް ނުވެއެވެ. އެފަހަރު ދަގަނޑޭ ސްކޮޑުން ވަކި ކޮށްފައިވަނީ އޭއެފްސީ ކަޕްގައި މިދިޔަ އަހަރުގެ މާޗް މަހު ބޫޓާންއާ ދެކޮޅަށް ކުޅުނު މެޗުގެ ކުރިން ބޭއްވި ނޫސްވެރިންގެ ބައްދަލުވުމަށް ހާޒިރު ނުވި މައްސަލައާ ގުޅިގެންނެވެ.\nވޯލްޑް ކަޕް ކޮލިފައިންގައި މާދަމާ ރޭ ޗައިނާއާ ދެކޮޅަށް ކުޅޭ މެޗުގެ ކުރިން ގައުމީ ފުޓުބޯޅަ ދަނޑުގައި މިރޭ ބޭއްވި ނޫސްވެރިންގެ ބައްދަލުވުމުގައި ވާހަކަދައްކަމުން ސެގާޓް ބުނީ ގުއާމްއާ ދެކޮޅަށް ކުޅެ 1-0ގެ ނަތީޖާއަކުން ރާއްޖެ މޮޅުވި މެޗަށް ފަހު ދަގަނޑޭ ގުޅައި، ކުރިން އޭނާއަށް ހެދިފައިވާ ކުށަށް މައާފަށް އެދުނު ކަމަށެވެ.\nވޯލްޑް ކަޕް ކޮލިފައިން މެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ރާއްޖޭގެ ކޯޗު ޕީޓާ ސެގާޓް މައުލޫމާތުދެނީ\n“ގުއާމް މެޗަށްފަހު މަރުހަބާ ކިޔުމަށް ދަގަނޑޭ އަހަރެންނަށް ގުޅި. އަދި އޭނާއަށް ކުރިން ހެދުނު ގޯހަށް މައާފަށް އެދުނު. ކޮންމެ އިންސާނަކަށް ވެސް ކުށެއް ކުރެވިދާނެ. އެންމެންނަށް ވެސް ކުށް ކުރެވޭނެ. އަހަރެމެން އޭނާ ބޭނުންވޭ. އޭނާއަކީ ރާއްޖޭގައި އުފެދުނު އެންމެ މޮޅެތި ކުޅުންތެރިންގެ ތެރޭގައި ހިމެނޭ ކުޅުންތެރިއެއް،” ކޯޗު ބުންޏެވެ.\nސެގާޓް ބުނީ މާދަމާގެ މެޗުގައި ދަގަނޑޭ ކުޅޭނެ ކަމެއް ނުވަތަ ކުޅެވޭނެ ކަމެއް އަދި ނޭނގޭ ކަމަށާއި އޭނާއަށް ޕްރެޝަރު ނުކުރުމަށް އެދޭ ކަމަށެވެ. އަދި ދަގަނޑޭއަކީ ރާއްޖޭގެ ސްކޮޑުގައި ހިމެނޭ އެންމެ އުމުރުން ދޮށީ ކުޅުންތެރިޔާކަން ވެސް ކޯޗު ފާހަގަކުރިއެވެ.\n“މިހާރު އޭނާއަށް 34 އަހަރު. އޭނާއަކީ މި ހުރިހާ ކުޅުންތެރިންނަށް ވުރެ އުމުރުން ދޮށީ ކުޅުންތެރިއެއް. އޭނާއަކީ އެންމެ ތަޖުރިބާކާރު ކުޅުންތެރިޔާ. އަދި އެންމެ މޮޅު އެއް ކުޅުންތެރިޔާ. ފާއިތުވެދިޔަ ދިހަ އަހަރު ގައުމީ ޓީމުގެ އެންމެ މުހިންމު އެއް ކުޅުންތެރިޔާ،” ކޯޗު ބުންޏެވެ.\nސެގާޓް އިތުރަށް ބުނީ ފާއިތުވެދިޔަ ދުވަސްތަކުގައި ދަގަނޑޭއާ ނުލައި ވެސް މެޗުތަކެއް ކާމިޔާބުކުރެވުނު ކަމަށާއި އެންމެ ފަހުން ދަގަނޑޭ ގައުމީ ޓީމަށް މެޗެއް ކުޅެފައިވަނީ 2017ގެ ނޮވެމްބަރު މަހު ކަމަށްވުމާއެކު އޭނާއަށް ވަގުތު ދޭން ޖެހޭ ކަމަށެވެ\nވޯލްޑް ކަޕް ކޮލިފައިންގައި ރާއްޖެއާއި ޗައިނާ ކުޅޭ މެޗު ފެށުމަށް ހަމަޖެހިފައިވަނީ މިރޭ 8:00 ގައެވެ.\nސަރުކާރު ޒިންމާދާރުކުރުވަނީބާ؟ ނުވަތަ އެމްޑީޕީއަކީ އިދިކޮޅު ޕާޓީ ބާ؟\nރައީސް ސޯލިހުގެ ވަރުގަދަ ހަމަލާއެއް ނަޝީދުއަށް\nމާމެންދޫ އިންޖީނުގެއަށް ފެނުގެ އަސަރުކޮށް މުޅި ރަށުން ކަރަންޓު ކެނޑިއްޖެ\nދިވެހި ޕޯސްޓް 1 އަހަރު ކުރިން ماي 30, 2019\nއެއް ޕާޓީއަށް މެޖޯރިޓީ ލިބިއްޖެ ނަމަ ވާނެ ގޮތް ވަނީ ފެނިފައި: ގާސިމް\nދިވެހި ޕޯސްޓް 1 އަހަރު ކުރިން ماي 31, 2019


ކެޕްޓަން އަޙްމަދު ޒުބައިރު - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2012 - The President's Office\nދަތުރުފަތުރުގެ ދާއިރާއިން؛ ކަނޑު ދަތުރުފަތުރުގެ ރޮނގުން\nކެޕްޓަން އަޙްމަދު ޒުބައިރު\nކެޕްޓަން އަޙްމަދު ޒުބައިރަކީ، މެރިޓައިމްގެ ދާއިރާއިން މަތީ ތަޢުލީމް ޙާޞިލު ކުރައްވައި، ގިނަ ތަޖުރިބާތަކެއް ހޯއްދަވާފައިވާ ބޭފުޅެކެވެ. މި ދާއިރާއަށް އޭނާގެ ހިތްޕުޅުގައި ޝައުޤުވެރިކަން އުފެދުނީ ސްކޫލްގައި އުޅުއްވި ދުވަސްވަރުއެވެ. އޮސްޓްރޭލިޔާއާއި، އިނގިރޭސިވިލާތުން މިރޮނގުން ތަފާތު އެތައް ކޯސްތަކެއް ޒުބައިރު ފުރިހަމަކުރައްވާފައިވެއެވެ. މިރޮނގުން ރާއްޖެއަށް ޚިދުމަތް ކުރައްވަމުން ގެންދަވާތާ 27 އަހަރަށްވުރެ ގިނަދުވަސް ވެއްޖެއެވެ. ކަނޑުދަތުރުކުރުމާއި، އެދާއިރާއިން މީހުން ބިނާކުރެއްވުމުގެ އިތުރަށް، ކަނޑުދަތުރުފަތުރާ ގުޅޭ ކަންކަން ހިންގުމާއި، ޝިޕް މެނޭޖްމަންޓުގެ ރޮނގުންވެސް ފާހަގަކުރެވޭފަދަ ޚިދުމަތްތަކެއް އޭނާ ގެންދަވަނީ ކުރައްވަމުންނެވެ.\nކެޕްޓަން ޒުބައިރު ފާހަގަކުރެވިފައިވަނީ، ތަޢުލީމު ހާސިލުކުރެއްވި ދާއިރާއިން، ބައިނަލްއަޤްވާމީ ފެންވަރުގައިވެސް ކާމިޔާބީތަކެއް ހޯއްދަވާފައިވާ ބޭފުޅެއްގެ ގޮތުގައެވެ. އިނގިރޭސިވިލާތުގެ ދަ ނޯޓިކަލް އިންސްޓިޓިއުޓުން ޝިޕް މާސްޓަރ އޮފް ދަ އިޔަރ ކަމުގެ މަގާމަށް 2003ވަނަ އަހަރު ހޮވިވަޑައިގެންފައިވާތީ، ރާއްޖެއަށް ރީތިނަން ހޯދައިދޭ ފަރާތްތަކަށް ސަރުކާރުން ދެއްވާ ޚާއްޞަ އިނާމު، އެއަހަރު ޒުބައިރަށް ލިބިވަޑައިގެންފައިވެއެވެ. އަދި އިނގިރޭސިވިލާތުގެ ދަ ނޯޓިކަލް އިންސްޓިޓިއުޓުގެ ފެލޯއެއްގެ މަގާމުވެސް ޒުބައިރަށް ލިބިވަޑައިގެންފައިވެއެވެ.\n1995 ވަނަ އަހަރުން ފެށިގެން އިނގިރޭސިވިލާތުގެ ރޯޔަލް ނޭޝަނަލް ލައިފް ބޯޓު އިންސްޓިޓިއުޝަންގެ ގަވަރުނަރުކަމާއި، އިނގިރޭސިވިލާތުގެ ރޯޔަލް އިންސްޓިޓިއުޓް އޮފް ނެވިގޭޝަނާއި، ދަ މެރިން ސޮސައިޓީއާއި، ދަ ނޯޓިކަލް އިންސްޓިޓިއުޓުގެ މެންބަރުކަން ޒުބައިރު ކުރައްވާފައިވެއެވެ. އަދި 2001 ވަނަ އަހަރު އިންޓަރނޭޝަނަލް މެރިޓައިމް ލެކްޗަރަރސް އެސޯސިއޭޝަންގެ މެންބަރަކަށްވެސް ވެވަޑައިގެންފައިވެއެވެ.\nމެރިޓައިމްގެ ދާއިރާއިން މީހުން ބިނާކުރެއްވުމުގައިވެސް ކެޕްޓަން ޒުބައިރު ވަނީ ގިނަގުނަ މަސައްކަތްތަކެއް ކުރައްވާފައެވެ. އަދި މިހާރުވެސް އެމަސައްކަތުގައި ދެމިހުންނެވިއެވެ. މިގޮތުން، ސެންޓަރ ފޮރ މެރިޓައިމް ސްޓަޑީޒުން ހިންގަވާ ތަފާތު ކޯސްތަކުގައި އޭނާވަނީ ކިޔަވައިދެއްވާފައެވެ. އަދި ނެވިގޭޝަން ދާއިރާއިން އެކި ފެންވަރުގެ އޮފިސަރުން ތަމްރީނު ކުރުމާއި، އެކި ފެންވަރުގެ އޮފިސަރުންނާއި ކެޕްޓަނުން ހަދަންޖެހޭ އިމްތިޙާނުތަކަށް އެމީހުން ތައްޔާރުކޮށްދެއްވަމުންވެސް ގެންދަވައެވެ. ކެޕްޓަން ޒުބައިރަކީ، މިހާރުވެސް ޓްރާންސްޕޯޓް އޮތޯރިޓީގެ ނޯޓިކަލް އެގްޒަމިނަރެއްވެސްމެއެވެ.\nކެޕްޓަން ޒުބައިރަކީ، ޒުބައިރު ޚާއްޞަ ވެފައިވާ ރޮނގުން އެކިފަރާތްތަކަށް ލަފައާއި މަޝްވަރާވެސް ދެއްވަމުން ގެންދަވާ ބޭފުޅެކެވެ. މިގޮތުން، ރާއްޖޭގައި ގްލޯބަލް މެރިޓައިމް ޑިސްޓްރެސް އެންޑް ސޭފްޓީ ސިސްޓަމެއް ބެހެއްޓުމަށްޓަކައި ކުރަންޖެހޭ ދިރާސާތައް ކުރެއްވުމުގައި، މިނިސްޓްރީ އޮފް ޑިފެންސް އެންޑް ނޭޝަނަލް ސެކިއުރިޓީއަށް އެހީތެރިވެދެއްވާފައިވެއެވެ. އަދި އެމް.އެން.ޑީ.އެފް.ގެ ކޯސްޓްގާޑުން މިމަސައްކަތް ދިރާސާ ކުރައްވަމުން ގެންދެވި އޮފިސަރުންނަށް މަޢުލޫމާތު ދެއްވައި، މަސައްކަތުގައި އެހީތެރިވެދެއްވާފައިވެއެވެ. މީގެއިތުރުން، ބޭރުން ރާއްޖެއަށް ގެންނަ ބޯޓުފަހަރު ސަރވޭ ކޮށްދެއްވުމާއި، ރާއްޖޭގެ ބައެއް ކުންފުނިތަކަށް މުދާ ހިފައިގެން އަންނަ ބޮޑެތި ބޯޓުފަހަރު ރާއްޖޭގެ ބަނދަރުތަކަށް ކައިރިކޮށްދިނުމާއި ދުރުކުރުމުގެ (ޕައިލެޓޭޖް) ޚިދްމަތްވެސް ޒުބައިރު ދެއްވައެވެ.\nމެރިޓައިމްގެ ދާއިރާއިން ކުރައްވާފައިވާ މަސައްކަތްޕުޅުތަކާއި ހޯއްދަވާފައިވާ ކާމިޔާބީތަކަށްޓަކައި، ކެޕްޓަން ޒުބައިރަށް 2002 ވަނަ އަހަރުވަނީ، ޒުވާނުންގެ ޤައުމީ އިނާމުވެސް ލިބިވަޑައިގެންފައެވެ.


Shushanthuge Ge, Eynaage Handhaanugai Foundation Home Akah – Iru\nސައްހަ ނޫން ބޭންކް ސްލިޕް ފޮނުވި މީހަކު ހޯދަން އިއުލާނުކޮށްފި\nސުޝާންތުގެ ގެ، އޭނާގެ ހަނދާނުގައި ފައުންޑޭޝަން ހޯމް އަކަށް\nބޮލީވުޑްގެ ބަތަލް ސުޝާންތު ސިންގ ރާޖްޕޫތުގެ މަރާއި ގުޅިގެން އޭނާގެ އާއިލާއިން ފައުންޑޭޝަނެއް ލޯންޗްކޮށްފިއެވެ.\nސުޝާންތުގެ އާއިލާ އިން މިއަދު ނެރުނު ބަޔާނުގައި ބުނީ ސުޝާންތު ސިންގް ރާޖްޕޫތު ފައުންޑޭޝަން (އެސްއެސްއާރްއެފް) ގެ ދަށުން ޕަޓްނާގައި ހުންނަ ސުޝާންތުގެ ގެ އޭނާގެ ހަނދާނުގައި ފައުންޑޭޝަން ހޯމް އަކަށް ބަދަލުކުރަން ނިންމާފައިވާ ކަމަށެވެ. އެގޮތުން ސުޝާންތު ގެންގުޅެފައިވާ ތަކެއްޗާއި އޭނާއާއި ގުޅުން ހުރި ވަރަށް ގިނަ ތަކެތި އެތަނުގައި ބަހައްޓައި ރައްކާކުރާނެ ކަމަށް އާއިލާއިން ބުންޏެވެ.\nރައްކާކުރުމަށް ހަމަޖެހިފައިވާ ތަކެތީގެ ތެރޭގައި ސުޝާންތު އެންމެ ލޯބިވާ އަދި އެހާމެ އެސްޓްރޮނޮމީ އަށް ފޯރި ހުންނަ އެކްޓަރު ބޭނުންކުރި ޓެލެސްކޯފްވެސް ބެހެއްޓުމަށް ވަނީ ނިންމާފައެވެ. މީގެއިތުރުން އޭނާ ގެންގުޅުނު ފްލައިޓް ސިމިއުލޭޓަރަކާއި އެތައް ހާސް ފޮތަކާއި ފޭނުންގެ ފަރާތުން ލިބުނު އެތައް ހަނދާންތަކެއް ވެސް ހިމެނެ އެވެ.\nސުޝާންތު ސިންގް ރާޖްޕޫތު ފައުންޑޭޝަންގެ ދަށުން ސިނެމާ އާއި ސައިންސާއި ކުޅިވަރުގެ ދާއިރާތަކުން ކުރިއަށްދާން ބޭނުންވާ ޒުވާނުންނަށް ފުރުސަތު ހޯދައިދޭން މަސައްކަތްތައް ކުރާނެ ކަމަށް ވެސް ބަޔާނުގައި ވެއެވެ.\nއެ ބަޔާނުގައި ބުނެފައިވަނީ ސުޝާންތު ނެތުމަކީ ފޫ ނުބެއްދޭނެ ފަދަ ހިތާމައެއް މުޅި އާއިލާ އަށް ކުރިމަތި ކުރުވި ކަމެއް ކަމަށާއި އޭނާގެ ހުނުމުގެ އަޑު ދެން ދުވަހަކުވެސް ނީވޭނެކަން ޤަބޫލު ކުރުމަކީ ފަސޭހަ ކަމެއް ނޫންކަމަށެވެ.\nކަނޑިންމަ މުވައްޒަފު މަރުވި މައްސަލަ މަޖިލީހަށް ބަލައިގެންފި\nމީގެ އިތުރުން ސުޝާންތުގެ ރަސްމީ ފޭސްބުކާއި އިންސްޓަގްރާމާއި ޓްވިޓާ އެކައުންޓް ވެސް އޭނާގެ ހަނދާނުގައި އާއިލާ އިން ބަލައްޓަމުން ގެންދާނެ ކަމަށް އާއިލާގެ ބަޔާނުގައި ބުންޏެވެ.


SunOnline: Vaccine furihama kuraa America rahyyithun Quarantine vaakah nujehey\nވެކްސިން ފުރިހަމަ ކުރާ އެމެރިކާ ރައްޔިތުން ކަރަންޓީނު ވާކަށް ނުޖެހޭ\nމިޙްނާ ނާސިހު 18 Feb 2021, 09:05\nވެކްސިން ޑޯޒްތައް ފުރިހަމަވުމުން ކޮވިޑް ޖެހުނު މީހަކާއި ބައްދަލުވިޔަސް، ކަރަންޓީނު ވާން ނުޖެހޭގޮތަށް އެމެރިކާގެ ފެޑެރަލް ގައިޑްލައިންސްތައް ބަދަލުކޮށްފި އެވެ.\nއެމެރިކާގެ ސެންޓާ ފޯ ޑީޒީސް ކޮންޓްރޯލް އެންޑް ޕްރިވެންޝަން (ސީޑީސީ)ގެ ވެބްސައިޓުގައި ޝާއިރުކޮށްފައިވާ ގޮތުގައި ވެކްސިންގެ ހުރިހާ ޑޯޒެއް ފުރިހަމަވުމަށްފަހު ކޮވިޑް19 ޖެހިފައިވާ މީހަކާ ބައްދަލުވިޔަސް، ކަރަންޓީނު ފުރިހަމަ ކުރާކަށް ނުޖެހޭނެ އެވެ.\nއެހެންނަމަވެސް މިފަދައިން އަމަލުކުރެވޭނީ ވެކްސިންގެ ފަހު ޑޯޒް ޖަހާތާ މަދުވެގެން ދެ ހަފްތާ ފާއިތުވެފައިވާނަމަ އެވެ. ވެކްސިން ގެ ސަބަބުން ލިބޭ ރައްކާތެރިކަން ދިގުދެމިގެންދަނީ ކިހާ މުއްދަތަކަށް ކަން އަދި މިހާތަނަށް އެނގިފައި ނުވާ ކަމަށް ސީޑީސީ އާއި ހަވާލާދީ މީޑިއާ ރިޕޯޓުަތަކުގައި ބުނާއިރު، ވެކްސިން އެންމެ ފުރިހަމައަށް މަސައްކަތްކުރުމަށް މަދުވެގެން ދެ ހަފްތާ ނަގައެވެ. އަދި މި މުއްދަތުގައި ކޮވިޑްގެ އެއްވެސް އަލާމާތެއް ފެނިދާނެ ކަމަށް ރައްކާތެރިވާންވެސް ޖެހެއެވެ.\nވެކްސިން ޖެހިނަމަވެސް ގައިދުރުކުރުމާއި ކޮވިޑްއިން ރައްކާތެރިވުމަށްޓަކައި މާސްކް އެޅުންފަދަ އެންމެހާ ކަންކަން ކުރުމަށް ސީޑީސީ އިން އިރުޝާދު ދެއެވެ. މިގޮތުން އެމެރިކާގެ ގައިޑްލައިންތަކުގައިވާގޮތުން ކޮވިޑުން ރައްކާތެރިވުމަށްޓަކައި\nއެކަކު އަނެކަކާ ގައިދުރުވުމުގެ ގޮތުން6ފޫޓް ދުރުގައި ތިބުން\nއެއްވުންތައް ނުބޭއްވުމާއި ބައިވެރިނުވުން\nވެންޓިލޭޝަން ރަނގަޅު ނޫން ތަންތަނުގައި ނުތިބުން\nކެއްސާއި ކިނބިހި އަޅާއިރު ނިވާކުރުން\nމީގެއިތުރުންވެސް ސީޑީސީއިން ބުނެފައިވާ ގޮތުގައި ވެކްސިން އިން އަލާމަތްތައް ފެންނަ ސިމްޕްޓޮމެޓިކް ބަލިކަމުން ރައްކާތެރިކޮށްދިނަސް އޭސިޕްމްޓޮމެޓިކް އިން ރައްކާތެރިވެވޭކަން ކަށަވަރުކުރެވިފައެއް ނުވެއެވެ. ގާތްގަނޑަކަށް 330 މިލިއަނަށްވުރެ ގިނަ މީހުން ދިރިއުޅޭ އެމެރިކާގައި ދުވާލެއްގެ މައްޗަށް 1.7 މިލިއަން މީހުން ވެކްސިން ޖަހައެވެ. އެހެންނަނަމަވެސް މިވަގުތު އެމެރިކާގެ ބައެއް ހިސާބުތަކަށް ސްނޯގެ އަސަރު ވަރަށް ބޮޑަށް ކޮށް ވެކްސިން ޖެހުން އޮތީ ކޮންމެވެސް ވަރަކަށް މަޑުޖެހިފައެވެ.\nމިއަދު ކޮވިޑަށް ޕޮޒިޓިވްވީ 131 މީހުން


Indiage eki basthakun film ufadhhaanan: Priyanka | Mihaaru\nޕްރިޔަންކާ: އޭނާ ހުރީ އިންޑިއާގެ އެކި ބަހުރުވަތަކުން ފިލްމް ހަދަން އަމާޒު ހިފާފައި.\nއިންޑިއާގެ އެކި ބަސްތަކުން ފިލްމްތައް އުފައްދާނަން: ޕްރިޔަންކާ\n12 އެޕްރީލް 2017 - 05:252comments\nޕްރިޔަންކާ ޗޯޕްޅާ ޕްރޮޑިއުސް ކުރި ފުރަތަމަ މަރާޓީ ފިލްމް "ވެންޓިލޭޓާ" އަށް މި ފަހަރުގެ ނެޝަނަލް އެވޯޑްސްގައި، ތިން އެވޯޑް ލިބިފައިވާތީ އެކަމާ ވަރަށް އުފާ ކުރާ ކަމަށާއި މިއީ އިންޑިއާގައި ހިންދީ ނޫން ބަސް ބަހުން ފިލްމްތައް އުފައްދަން ލިބުނު ވަރަށް ބޮޑު ހިތްވަރެއް ކަމަށް އޭނާ ބުނެފި އެވެ.\nމިދިޔަ އަހަރު ރިލީޒް ކުރި "ވެންޓިލޭޓާ" އަކީ ޕްރިޔަންކާގެ އަމިއްލަ ޕްރޮޑަކްޝަން ހައުސް ޕާޕަލް ޕެބްލް ޕިކްޗާސް އިން އޭނާ އާއި މަންމަ މަދޫ ޗޯޕްޅާ ޕްރޮޑިއުސް ކުރި ފިލްމެކެވެ.\nފަސްދޮޅަސް ހަތަރު ވަނަ ނެޝަނަލް އެވޯޑްސް މިދިޔަ ހަފުތާގައި އިއުލާން ކުރި އިރު، "ވެންޓިލޭޓާ" ގެ ޑައިރެކްޓަރު ރަޖޭޝް މަޕުސްކަރަށް އެންމެ މޮޅު ޑައިރެކްޓަރުގެ އެވޯޑް ލިބުނު އިރު، އެންމެ މޮޅު އެޑިޓިން އާއި އެންމެ މޮޅު ސައުންޑް މިކްސިންއަކަށް ވެސް ހޮވުނީ އެ ފިލްމެވެ.\nޕްރޮޑިއުސް ކުރި ފުރަތަމަ ފިލްމަށް ތިން ނެޝަނަލް އެވޯޑް ލިބުމުން "ފެޝަން" އިން 2008 ގައި އެންމެ މޮޅު ބަތަލާގެ ނެޝަނަލް އެވޯޑް ލިބުނު ޕްރިޔަންކާ ބުނީ އިންޑިއާގެ ރީޖަނަލް ފިލްމުތަކަކީ ބޮލީވުޑްގައި އުފައްދާ ފިލްމްތަކަށް ދޫނުކުރާ ވަރުގެ ފިލްމްތަކެއްކަން މިހާރު ސާބިތުވަމުން އަންނަ ކަމަށެވެ.\n"އެކަމަކު އަހަރެން ބޭނުމެއް ނޫން ހިންދީ ފިލްމްތަކާއި ރީޖަނަލް ފިލްމްތަކާ އަޅާ ކިޔާކަށް. ކޮންމެ ގޮތެއް ވިޔަސް އެއީ ހަމަ އިންޑިއާގެ ފިލްމްތައް، ބަހުރުވަ ތަފާތު ވިޔަސް،" ނިއު ޔޯކްގައި ހުރެ ފޯނުން އިންޑިއާގެ ނޫހަކަށް ދިން އިންޓަވިއުއެއްގައި އޭނާ ބުންޏެވެ.\nކާމިޔާބު ގިނަ ފިލްމްތަކެއް ކުޅެ މިހާރި ހޮލީވުޑްގައި ވެސް ފިޔަ ޖަހަމުން އަންނަ ބަތަލާ ބުނީ ރީޖަނަލް ފިލްމްތަކަކީ އަބަދު ވެސް ވަރަށް ޝައުގުވެރި ވާހަކަތަކެއް ކިޔައިދޭ ފިލްމްތަކެއް ކަމަށެވެ.\n"އަހަރެން ގަބޫލު ކުރަނީ ރީޖަނަލް ފިލްމްތަކަށް ފަންޑް ކުރާނެ މީހުން ތިބި ކަމަށް ވަންޏާ އެ މީހުންނަކީ ހުނަރު އުންމީދު ނުކުރާ ވަރަށް ނެރެދޭނެ ބަޔެކޭ. ވެންޓިލޭޓާ އިން އެކަން މިއޮތީ އަންހަންނަށް ސާބިތުކޮށް ދީފައި އެ ފިލްމުގައި މަސައްކަތް ކުރި ޓީމުން،" ޕްރިޔަންކާ ބުންޏެވެ. "އަހަރެން ހަމަ ކުރިއަށް އޮތް ތަނުގައި ވެސް ވަރުގަދަ ކޮންޓެންޓް އެކުލެވޭ ފިލްމްތައް އުފައްދަން މަސައްކަތް ކުރާނަން. މީގެ ސަބަބުން އިންޑިއާގެ ސިނަމާ އަށް ކުރިއެރުންތަކެއް އަންނަން އެބަ އެނގޭ."\n"ވެންޓިލޭޓާ" ގެ އިތުރުން، ޕްރިޔަންކާ ޕްރޮޑިިއުސް ކުރި ބޯޖްޕޫރީ ފިލްމް "ބަމް ބަމް ބޯލް ރަހަ ހޭ ކާޝީ" އާއި ޕަންޖާބީ ފިލްމް "ސަރްވަން" ވެސް މިހާރު ވަނީ ރިލީޒްކޮށްފަ އެވެ.\n"ވެންޓިލޭޓާ" ގެ ޓްރެއިލާއެއް.\nމީގެ އިތުރުން ރިލީޒް ވާން ވެސް ފިލްމްތަކެއް އެބަ ހުއްޓެވެ.\nއޭގެ ތެރޭގައި ސިއްކިމް ބަހުން އުފައްދާފައިވާ "ޕަހޫނާ" އާއި މަރާޓީ ފިލްމް "ކޭ ރޭ ރަސްކަލާ" އާއި ކޮންކާނީ ފިލްމް "ލިޓްލް ޖޯ، ކަހާ ހޯ" ގެ އިތުރުން ބެންގާލީ ދެ ފިލްމް ކަމަށްވާ "ބްރިޝްތިރް އޮޕަޙައްޔޭ" އަދި "ބަސް ސްޓޮޕް އީ ކެއު ނެއި" ފާހަގަކޮށްލެވެ އެވެ.\nއެމެރިކާގެ ޓީވީ ސީރީޒް "ކްއަންޓިކޯ" ގެ މަސައްކަތް ފެށި ފަހުން، ޕްރިޔަންކާ މިހާތަނަށް އެއްވެސް ހިންދީ ފިލްމެއްގެ މަސައްކަތެއް ނުކުރެ އެވެ. އެކަމަކު އޭނާ ބުނީ ވަރަށް އަވަހަށް ހިންދީ ފިލްމެއް ވެސް ޕްރޮޑިއުސް ކުރަން ނިންމާފައިވާ ކަމަށެވެ.\nޕްރިޔަންކާ ދެން އެންމެ އަވަހަށް ފެނިގެން ދާނީ އަންނަ މަހުގެ 10 ގައި ރިލީޒް ކުރާ "ބޭވޮޗް" އިންނެވެ.\nއޭނާ އެންމެ ފަހުން ފެނިގެން ދިޔަ ހިންދީ ފިލްމަކީ މިދިޔަ އަހަރުގެ މާޗްގައި ރިލީޒް ކުރި "ޖޭ ގަންގާޖަލް" އެވެ.\nއިތުރު ލިޔުންތައް ބޮލީވުޑް އިންޑިއާ ޕްރިޔަންކާ ޗޯޕްރާ


Arab gaumuthakun France ge product thah boycott kuran feshumaaeku ekan nukurumah France inn govaalaifi - One Online\nފްރާންސްގެ ބައެއް ޕްރޮޑަކްޓްތައް ބޮއިކޮޓް ކުރުމަށް ގޮވާލައި އަރަބި ބައެއް ގައުމުތަކުގެ ރެކުތަކުން އެ އުފެއްދުންތައް ނަގާފައި ---\nއަރަބި ގައުމުތަކުން ފްރާންސްގެ ޕްރޮޑަކްޓައް ބޮއިކޮޓް ކުރަން ފެށުމާއެކު އެކަން ނުކުރުމަށް ފްރާންސުން ގޮވާލައިފި\nއަރަބި ގައުމުތަކުން ފަރާންސްގެ ޕްރޮޑަކްޓައް ބޮއިކޮޓް ކުރަން ފެށުމާއެކު އެކަން ނުކުރުމަށް ފްރާންސުން ގޮވާލައިފިއެވެ.\nމެދުއިރުމަތީގެ ގިނަ ގައުމުތަކަކުން ގުޅިގެން ފްރާންސުން އުފައްދާ ޕްރޮޑަކްޓްތައް ބޮއިކޮޓް ކުރުމަށް ގޮވާލާފައިވަނީ ފްރާންސްގެ ރައީސް އެމަނުއެލް މެކަރޮން އިސްލާމް ދީނާ ގުޅޭ ގޮތުން ދެއްކެވި ވާހަކަފުޅަކާ ގުޅިގެންނެވެ.\nމެކަރޮން ވަނީ ފްރާންސްގެ ސްކޫލް ޓީޗަރަކު ކީރިތި ރަސޫލާއަށް ޖޯކު ޖަހައި ކާޓޫން ކުރެހިި މައްސަލަ ހޫނުވެ، ބަޔަކު އެޓީޗަރު މަރާލުމާ ގުޅިގެން އެގައުމުގައި ތިބި ދީނީ ހަރުކަށި މީހުން ނައްތާލާނެ ކަމުގެ އިންޒާރު ދެއްވައިފައެވެ. އަދި މެކަރޮން ވަނީ އިސްލާމްދީނަކީ ކާރިސާއެއްގައި އޮތް ދީނެއްގެ ގޮތުގައި ސިފަ ކުރައްވައިފައެވެ.\nފްރާންސްގެ ރައީސްގެ ދެއްކެވި ވާހަކަފުޅާ ގުޅިގެން އަރަބި އިސްލާމީ ގިނަ ގައުމުތަކަކުން ވަނީ ސޯޝަލް މީޑިއާ ބޭނުންކޮށް ބޮޑު ކެމްޕެއިނެއް ފަށާފައެވެ. އަދި ބައެއް ގައުމުތަކުން އެގައުމުތަކުގައި ވިއްކާ ފްރާންސުގެ ޕްރޮޑަކްޓްތައް ވިއްކުން ހުއްޓާލައިފައި ވެއެވެ. ފްރާންސްގެ ޕްރޮޑަކްޓްތައް ބޮއިކޮޓް ކޮށްފައިވާ ގައުމުތަކުގެ ތެރޭގައި ކުވައިތާއި ސައުދީގެ އިތުރުން ޖޯޑަން އާއި ގަތަރުވެސް ހިމެނެއެވެ. މިގައުމުތަކުގެ ގިނަ ވިޔަވާރިވެރިން ވަނީ އެމީހުންގެ ފިހާރަތަކުގެ ޑިސްޕްލޭއިން ފްރާންސްގެ ޕްރޮޑަކްޓްތައް ނަގައި ހުސްކޮށްފައެވެ.\nއަރަބި ގައުމުތަކުން ބޮޑު ކެމްޕެއިނެއް ފެއްޓުމާއެކު އެކަމުގެ އަސަރު ފްރާންސްގެ އިގްތިސޯދަށް ކޮށްފައިވާކަމަށް އެގައުމުގެ މީޑިއާތަކުން ވަނީ ބުނެފައެވެ.\nފްރާންސްގެ ފޮރިން އެފެއާޒް މިނިސްޓްރީން ވަނީ އެގައުމުގެ ޕްރޮޑަކްޓްތައް ބޮއިކޮޓް ކުރުމަށް ކުރިޔަށްގެންދާ ކެމްޕެއިން ހުއްޓާލުމަށް އެދި ބަޔާނެއް ނެރެފައެވެ. އެބަޔާނުގައި ވަނީ އެކެމްޕެއިނަކީ އެއްވެސް އަސްލެއް ނެތް ކެމްޕެއިނެއް ކަމަށާއި ފްރާންސް އާއި ދެކޮޅަށް އަންނަ މިކަހަލަ ހުރިހާ ހަމަލާތަކެއް ހުއްޓާލުމަށް އެދިފައެވެ\nގުޅޭ ޓެގު ފްރާންސް ދީން ދީނީ މައްސަލަތައް\nގާޒާގައި ކޮވިޑުގެ ހާލަތު ގޯސްވެ ސިއްހީ ނިޒާމަށް ނުކަތާވަރުވަނީ\nރަޝިޔާ އިން އުފެއްދި ކޮވިޑް ވެކްސިން 95 އިންސައްތަ ކާމިޔާބު\nއިޓަލީގެ ރައްޔިތުންނަށް ޖެނުއަރީ ފަހުކޮޅު ވެކްސިން ދޭން ފަށާނަން: ބޮޑުވަޒީރު\nބައިޑަންގެ ސެކްރެޓަރީ އޮފް ސްޓޭޓްގެ މަގާމަށް އެންތޮނީ ބްލިންކެން


Rayyithunge Khaadhimakah Commissioner of Police Hadhan Jehey\nފުލުހުންގެ ކުރީގެ ކޮމިޝަނަ އަރީފާއި ބައެއް އިސްވެރިން---\nރައްޔިތުންގެ ޚާދިމަކަށް ކޮމިޝަނަރ އޮފް ޕޮލިސް ހަދަން ޖެހޭ\nކޮމިޝަނަރ އޮފް ޕޮލިސްއަކީ ރައްޔިތުންގެ ޚާދިމަކަށްވުމުގެ މުހިންމުކަން ޤާނޫނު އަސާސީއިންނާއި ފުލުހުންގެ ޤާނޫނުން ހާމަވެއެވެ. ވަކިން ޚާއްޞަކޮށް، ފުލުހުންގެ ޤާނޫނުގެ 52 ވަނަ މާއްދާއާއި 53 ވަނަ މާއްދާއިން ކޮމިޝަނަރ އޮފް ޕޮލިސްއަށް މަތިކުރެވިފފައިވާ ޒިންމާއިން ރައްޔިތުންގެ މައްޗަށް އޮތް ޒިންމާ ވަރަށް ސާފެވެ. އެހެންނަމަވެސް، މިއަދު ކަންހުރި މަގަށް ބަލާލާއިރު ދިވެހި ފުލުހުންގެ ވެރިންގެ ކިބައިގާ ހުންނަން ޖެހޭހަމައެކަނި ޝަރުތަކަށް ވެފައިވަނީ ވެރިކަމުގައި ހުންނަވާ ފަރާތަކުން އަންގަވާ ކަންކަން އެއްވެސް ސުވާލެއް ނެތި ކުރާނެ މީހަކަށްވުމާ، ރައްޔިތުންގެ ވަޞީލަތްތަކުން ވެރިމީހާ ރުހޭ މީހުންނަށް ރަގަޅު ގޮތްތައް ފަހިކޮށްދޭން ތައްޔާރަށް ހުރުން ކަމަށް ހިތަށް ޤަބޫލު ކުރެވެއެވެ. ނަތީޖާއަކީ، ރައްޔިތުންގެ ޚާދިމުންނަށް ފުލުހުންގެ ވެރިން ވުމުގެ ބަދަލުގައި ރައީސްގެ އެކަނި ޚާދިމުންނަށް ވުމެވެ. ރައްޔިތުންނަށް ޚިދުމަތްކުރުމުގެ ޒިންމާއިން ބަރީއަވެފައިވާ، ސިޔާސީ މަޤާމެއް އަދާކުރައްވާ ފަރާތްތަކަކަށް ވުމެވެ.\nރައްޔިތުންނަށް ޚިދުމަތް ދިނުމުގައި ކޮމިޝަނަރ އޮފް ޕޮލިސްގެ ދައުރު އެހާ މުހިންމު ވަނީ ކީއްވެހެއްޔެވެ؟ ކޮމިޝަނަރ އޮފް ޕޮލިސް އަކީ ހަމަހަމަކަމާއި ހާމަކަމާއިއެކު ޤާނޫނުގެ ހުކޫމަތު ހިންގުމުގެ އެންމެ މުހިންމު ދައުރެއް އަދާކުރަން ޖެހޭ އެއްފަރާތެވެ. ޤާނޫނު ނަގަހައްޓާ، ރައްޔިތުންނަށް އަމާން ވެއްޓެއް ޤާއިމްކޮށްދިނުމަށްޓަކައި ރައްޔިތުންގެ ފައިސާއިން މުސާރައާއި އިނާޔަތްތައް ދެވޭ ފަރާތެކެވެ. ހުރިހާ މުޖުތަމަޢެއްގަވެސް މެއެވެ. މިހެންވެ، ދިމިޤުރާތީ މުޖުތަމަޢުތަކުގައި، ޖިނާއީ ކުށުގެ މާހައުލަށް އަންނަމުންދާ ބަދަލުތަކާއި ގުޅިގެން، ކުށްކުރުމާއިދުރު އަމާން މާޙައުލެއް ރައްޔިތުންނަށް ލިބިފައިވާކަން ކަށަވަރުކުރުމުގައި ފުލުހުންގެ އެންމެ އިސްވެރިން އަދާކުރާ ދައުރުގެ މުހިންމުކަން އެފަރާތްތަކުން ވަނީ ބަލައިގަނެފައެވެ. ފުލުހުންނަށް ލިބިފައިވާ ވަޞީލަތްތަކުގެ ބޭނުން އެންމެ ހެޔޮގޮތުގައި ހިފާ، ޚިދުމަތުގެ ފެންވަރު ދެމެހެއްޓުމަށާއި، ރައްޔިތުންގެ ބައިވެރިވުމާއި ރައްޔިތުންގެ ވިންދާ އެއްގޮތަށް ރައްޔިތުންނަށް ޖަވާބުދާރީވަނިވި ގޮތުގައި ފުލުހުންގެ ޚިދުމަތް ބައްޓަންކުރުމުގައި ފުލުހުންގެ ވެރިންގެ ދައުރު ނުހަނު ބޮޑެވެ. މިސަބަބަށްޓަކައި، ފުލުހުންގެ ވެރިންނަކީ ވަކީ މިންގަނޑަކުން ވަޒަންކުރެވިގެން ނޫނީ އައްޔަނު ނުކުރެވޭ ބައެކެވެ.\nދިމިޤުރާތީ މުޖުތަމަޢުތަކުގައި ފުލުހުންގެ މުއައްސަސާ ހިންގުމުގެ ޒިންމާއާ ޙަވާލުވެތިބޭ ފަރާތްތަކަކީ މައިގަނޑު 06 ދާއިރާއަކުން ވަޒަންކުރެވޭ ބަޔަކަށް ހެދުމަށް އެ މުޖުތަމަޢުތަކުން ދަނީ މަސައްކަތްތަކެއް ކުރަމުންނެވެ. އެގޮތުން ބަލާ ކަންތައްތަކުގެ ތެރޭގައި، ދުރުމުސްތަޤުބަލުގެ ލަނޑުދަނޑި ކަނޑައެޅުމުގެ ޤާބިލުކަން، މުއާމަލާތު ކުރުމުގެ ހުނަރު، އެކި ފަރާތްތަކާއިއެކު ގާތްކަން އުފައްދާ އެ ގުޅުންތައް ދެމެހެއްޓުމުގެ ޤާބިލުކަން، ނަތީޖާ ނެރެވުން، މުޖުތަމަޢުގެ ހަމަޖެހުން ދެމެހެއްޓުމަށްޓަކައި އިސްނަގައިގެން ކަންކަންކުރުމާއި މަސައްކަތުގެ އިޚްލާސްތެރިކަން، އަދި ފުލުހުންގެ އޮޕަރޭޝަނަލް މަސައްކަތްތައް ފުރިހަމައަށް އެނގުން، ހިމެނެއެވެ. މިއީ ހައްތަހާވެސް ދިވެހި ފުލުހުންގެ މުއައްސަސާއާއި ބީރައްޓެހި ކަންކަމެވެ. މިއީ ފުލުހުންގެ ވެރިން، ރައްޔިތުންނަށް މަންފާއަށް އިސްކަންދިނުމުގެ ބަދަލުގައި ވެރިންނަށްނަށް އެކަނި އިޚްލާސްތެރިވާ އެއް ސަބަބެވެ. މިނޫން އެހެން ސަބަބުތަކެއް ވެސް ވާކަމުގައި ޤަބޫލުކުރަމެވެ.\nއެގޮތުން، ކޮމިޝަނަރ އޮފް ޕޮލިސް އާއި ޑެޕިއުޓީ ކޮމިޝަނަރ އޮފް ޕޮލިސް އައްޔަންކުރުމާއި ވަކިކުރުމުގައި އެއްވެސް އިމެއް އަދި މިނެއް ފުލުހުންގެ ޤާނޫނުގައި ބަޔާންނުކޮށް، މުތުލަޤުކޮށް ރައީސުލްޖުމްހޫރިއްޔާއަށް އެބާރު ދީފައި އޮތުން ފާހަގަ ކުރެވެއެވެ. އޭގެ އިތުރުން، 'ބަސްއަހާ ކުދިން' ފުލުހުންގެ އެންމެ އިސްވެރިންނަށް ގެނައުމަށް އިސްކަންދިނުމާއި، އައްޔަނު ކުރާ ގިނަ މީހުންނަށް ދިމިޤުރާތީ މުޖުތަމަޢެއްގައި ފުލުހުންގެ ޚިދުމަތާއި ރައްޔިތުންނާ އޮންނަން ގުޅުން އެންމެ ރަގަޅަށް ފަހުމްނުވުމާއި، ރައްޔިތުންނަށް ޖަވާބުދާރީވާން ޖެހޭ ނިޒާމެއް ޤާނޫނީ އޮނިގަނޑުގައި ރޭވިފައި ނެތުމާއި، ފުލުހުންގެ ޚިދުމަތަށް ރައްޔިތުން ކުރާ އެތަކެއް މިލިއަން ޚަރަދުގެ އަގު އަދާކުރަން ޖެހޭ އެންމެ އިސްވެރިއަކީ ކޮމިޝަނަރ އޮފް ޕޮލިސްކަން ޤަބޫލު ނުކުރެވުން ހިމެނެއެވެ.\nމިފަހަކަށް އައިސް ފުލުހުންގެ މުއައްސަސާގެ ތެރެއަށް ގެންނެވި ބަދަލުތަކުން މިކަންކަން ހާމަވެއެވެ. ރައީސުލްޖުމްހޫރިއްޔާގެ މަޤާމަށް ޢަބްދުﷲ ޔާމީން އިންތިޚާބުވުމާއިއެކު އެންމެ ފުރަތަމަ ބަދަލު ގެންނެވި އެއް މަޤާމަކީ ކޮމިޝަނަރ އޮފް ޕޮލިސްގެ މަޤާމެވެ. އެއިރު އެ މަޤާމުގައި ހުންނަ ޢަބްދުﷲ ރިޔާޟަށް، މަޤާމުން އިސްތިއުފާ ދެއްވުމަށް ލިބިވަޑައިގަތީ 30 މިނިޓަށްވުރެ ކުރު މުހުލަތެކެވެ. މިކަމުގައި ޝާމިލުވާ އެއްވެސް ފަރާތަކުން މިއަދާއި ހަމައަށްވެސް މިކަމުގެ އަޑީގައިވާ ސަބަބު ހާމަނުކުރެއްވިޔަސް، ފެންނަ ހަޤީޤަތަކީ، މިއީ 'ބަސް އަހާ ކުއްޖަކު' މަޤާމަށް ގެންނަވަން ކުރެއްވި ކަމެއް ކަމުގައެވެ. އެއަށްފަހު އެ މަޤާމަށް އައްޔަނު ކުރެވުނީ ޑެޕިއުޓީ ކޮމިޝަނަރ އޮފް ޕޮލިސްގެ މަޤާމުގައި އެއިރު ހުންނެވި ޙުސެއިން ވަޙީދެވެ. އައްޔަނު ކުރައްވަން ބެއްލެވި މިންގަނޑެއް ހާމަކުރައްވާފައި ނުވެއެވެ. ކޮމިޝަނަރ އޮފް ޕޮލިސްގެ މަޤާމުގައި ޙުސެއިން ވަޙީދު ހުންނެވި ދުވަސްވަރު އެކި ބާވަތުގެ ތުހުމަތުތައް ފުލުހުންގެ މުއައްސަސާއަށާއި އެމަނިކުފާނުގެ މައްޗަށް އުފުލުނެވެ. ބައެއް މައްސަލަތައް ފުލުހުންގެ ޕްރޮފެޝަނަލް ސްޓޭންޑަރޑްސް ކޮމާންޑުގައި ރަޖިސްޓްރީވެސް ކުރެވުނެވެ. އަދި ބައެއް މައްސަލަތައް ޕޮލިސް އިންޓެގްރިޓީ ކޮމިޝަނަށްވެސް ހުށަހެޅުނެވެ. އެހެން ނަމަވެސް މިއިން އެއްވެސް މައްސަލައެއް ފައިސަލާކުރަނިވި ނިންމުމަކާއި ހަމައަށް ވާސިލްނުވެއެވެ. ސަބަބަކީ ކޮބާތޯއެވެ؟\nފުލުހުންގެ ތެރެއަށް އެކަށީގެންވާ މިންވަރަކަށް ނުފޫޒު ފޯރުވުމުގެ ފުރުޞަތު ދެއްވި ސަބަބަށްޓަކައި ހަމަ ހިނދުކޮޅެއްގެ ތެރޭގައި ކޮމިޝަނަރ އޮފް ޕޮލިސްގެ މަޤާމުން ޙުސެއިން ވަޙީދު ވަކިކުރެވުނެވެ. ނަމަވެސް އެމަނކިފާނަށް ފަހުން ދެއްވީ ސްޓޭޓް މިނިސްޓަރު ކަމެވެ. ފުލުހުންގެ މުއައްސަސާ ހަލާކުގެ ތެރެއަށް ދޫކުރެއްވި ފަރާތަށް ސްޓޭޓް މިނިސްޓަރުކަން ދެއްވިއިރު ސުޕްރީމް ކޯޓުގެ ހުކުމެއް ތަންފީޛް ކުރުމަށް މަސައްކަތް ކުރެއްވި އަޙުމަދު އަރީފް ޖަލުގައި އޮންނަން ޖެހުމުގެ އިންސާފަކީ ކޮބާތޯއެވެ؟\nކޮމިޝަނަރ އޮފް ޕޮލިސްގެ މަޤާމުގައި ހުންނަވައިގެން ޙުސެއިން ވަޙީދު ކުރެއްވި ކަންތައްތަކަކީ ވެރިމީހާގެ ރުހުން ލިބިފައި އޮތް ކަންތަކެއްކަން ގުޅި ލާމެހިފައިވާ ހެކިތަކަށް ބެލުމުން ޤަބޫލު ކުރެވެއެވެ. މިހެން މިދެންނެވީ، މިފަދަ މައްސަލަތައް ތަޙުޤީޤް ކުރެއްވުމަށް އެއިރުގެ ހޯމް މިނިސްޓަރ، އަލްފާޟިލް އުމަރު ނަޞީރު މަސައްކަތް ކުރެއްވުމުން، ފުލުހުންގެ ޤާނޫނުގެ 16 ވަނަ މާއްދާއިން ރައީސުލްޖުމްހޫރިއްޔާއަށް ލިބިވަޑައިގަންނަވާ އިޚްތިޔާރުގެ ބޭނުންފުޅު ކުރައްވައިގެން، 2014 ވަނަ އަހަރު ރައީސުޖްޖުމްހޫރިއްޔާ ވަނީ ފުލުހުންގެ މުއައްސަސާ މައްޗަށް މިނިސްޓަރ އުމަރު ނަޞީރަށް އޮތް ބާރު ހަނިކުރައްވާ، ހޯމް މިނިސްޓަރުގެ އަތްކުރު ކުރައްވާފައެވެ. މިކަމާއި ގުޅޭ ގޮތުން 04 އޯގަސްޓް 2014 ގައި އުމަރު ނަޞީރާއި ރައްޔިތުންގެ މަޖިލީހުން ސުވާލު ދެންނެވުމުން އެމަނިކުފާނު ވަނީ އެކަން އެމަޖިލީހަށް ކަށަވަރުކޮށް ދެއްވާފައެވެ. ފުލުހުންގެ މުއައްސަސާގެ މައްޗަށް އޮންނަ މިނިސްޓަރުގެ ބާރު ހަނިކުރެއްވުމުގެ ސަބަބުން، ރައްޔިތުންގެ މަޖިލީހުގައި ފުލުހުންގެ މުއައްސަސާ ޖަވާބުދާރީކުރުމަށް ހުރަހެއް ކުރިމަތިވީ ތަނެއް ރައްޔިތުންގެ މަންދޫބުންނަށް އެއިރު ފެނިވަޑައިނުގެންނެވިއެވެ. ކަމުގެ ނާޒުކުކަން ކަމާ ގުޅޭ އެއްވެސް ކޮމިޓީއެއްގެ ސަމާލުކަމަށް އައިސްގެން ފުލުހުންގެ މުއައްސަސާ ޒިންމާވާ ވަޒީރަކު ހަމަޖެއްސުމަށް މަސައްކަތް ކުރި މަންޒަރެއް ނުފެނުނެވެ.\nމިފަދަ ގޮތަކަށް ފުލުހުންގެ މުއައްސަސާ ހިނގަމުންދަނިކޮށް 2015 ވަނަ އަހަރު ރައީސުލްޖުމްހޫރިއްޔާ ދަތުރުކުރެއްވި ލޯންޗުކޮޅުގައި ހިނގި އަލިފާނުގެ ހާދިސާގެ ތަޙުޤީޤުގެ ތެރެއިން، ޙުސެއިން ވަޙީދުގެ މައްޗަށް އިތް އިތުބާރު ކުޑަވެ، ރައީސްގެ ރުހުން ގެއްލުނެވެ. ނަތީޖާއަކަށްވީ ކޮމިޝަނަރ އޮފް ޕޮލިސްގެ މަޤާމުން އޭނާ ވަކިކުރެއްވުމެވެ. ދެން، 01 ފެބްރުއަރީ 2018 ގައި ސުޕްރީމް ކޯޓުން ނެރުއްވި އަމުރު ތަންފީޛްކުރަން އުޅުމުގެ ތެރޭގައި ކޮމިޝަނަރ ކަމުން އަޙުމަދު އަރީފު ވަކިކުރެވުނެވެ. އެހެންކަމުން، މިއަދުގެ ހިތާމަވެރި ހަޤީޤަތަކީ، ކޮމިޝަނަރ އޮފް ޕޮލިސްގެ މަޤާމުގައި ދެމިހުރުމަށްޓަކައި އެމަޤާމަށް އައްޔަނު ކުރެވޭ މީހަކު ހަމައެކަނި ކުރައްވަން ޖެހިވަޑައިގަންނަވާ ކަމަކީ ރައީސުލްޖުމްހޫރިއްޔާ ބޭނުންފުޅުވާ ގޮތަށް މަސައްކަތް ކުރެއްވުމެވެ. ރައީސް ބޭނުންފުޅުވާ ކަންކަމަކީ ޤާނޫނީ އިމުން ބޭރުކަމެއް ކަމުގައިވިޔަސް އެކަމެއް ކުރުމުގައި ކިރިޔާވެސް ފަސްޖެހިއްޖެނަމަ މަޤާމުން ވަކިކުރެވޭނެ ކަމެވެ. މަޤާމުގައި ދެމިހުރުމަށް ރައްޔިތުންގެ ރުހުން ބޭނުން ނުވާކަމެވެ. ރައްޔިތުންގެ މަސްލަހަތަށް ބަލަން ނުޖެހޭނެ ކަމެވެ. އިންސާފަށް ބަލަން ނުޖެހޭ ކަމެވެ. ފުލުހުންގެ މުއައްސަސާއިން ދޭ ޚިދުމަތްތަކުގެ ފެންވަރު ދަމަހައްޓާ މަތިކުރުމަށް މަސައްކަތް ކުރުމަކީ މުހިންމު ކަމެއް ނޫން ކަމެވެ. ޚިދުމަތްދިނުމުގައި ވަކި ސިޔާސީ ފިކުރަކަށް އިސްކަންދޭންޖެހޭ ކަމެވެ. ފަރުދުންގެ އަސާސީ ޙައްޤުތަކަށް ހުރުމަތްތެރިކޮށް ހިތުމާއި، ލިބިފައިވާ ޤާނޫނީ ބާރާއި އިޚްތިޔާރުގެ ބޭނުން އަދުލުވެރި ގޮތުގައި ހިފުމަކީ ޚިދުމަތުގެ އަސާސެއް ނޫން ކަމެވެ.\nމިޙާލަތު ބަދަލު ކުރަން އެދޭނަމަ ކޮންމެހެން ގެންނަން ޖެހޭ އިޞްލާޙުތަކެއް އެބަހުއްޓެވެ. ފުލުހުންގެ ވެރިންނަކީ ރައްޔިތުންގެ މަސްލަހަތަށް އިސްކަންދޭ ބަޔަކަށް ހެދުމަށްޓަކައި ފުލުހުންގެ ޤާނޫނުގައިވާ ލޯވަޅުތައް ބައްދާ، ކޮމިޝަނަރ އޮފް ޕޮލިސް އާއި ޑެޕިއުޓީ ކޮމިޝަނަރ އޮފް ޕޮލިސް އައްޔަނު ކުރެވޭ ގޮތަށާއި މަޤާމުން ވަކިކުރެވޭ ގޮތަށް ބޮޑެތި ބަދަލުތަކެއް ގެންނަން ޖެހެއެވެ. މިގޮތުން، ފުރަތަމަ ކަމަކީ ކޮމިޝަނަރ އޮފް ޕޮލިސްއަކީ ވަކި މުއްދަތަކަށް އައްޔަނު ކުރެވޭ މަޤާމަކަށް ހެދުމާއި، އެ މަޤާމަށް މީހުން ހޮވުމުގައި ކުރިން ބުނެވިދިޔަ ސިފަތަކަށް ރިޢާޔަތް ކުރެވޭނެ ގޮތެއް ޤާނޫނުގައި ލިޔުމެވެ. ދެވަނަ ކަމަކީ، ޤާނޫނީ އޮނިގަނޑުގެ ތެރެއިން ކޮމިޝަނަރ އޮފް ޕޮލިސްގެ ޚިދުމަތް ވަޒަން ކުރެވޭނެ އިންތިޒާމެއް ހަމަޖެހުމާއި، މަޤާމުގައި ދެމިހުރުމާއި ވަކިވުން ބިނާވަނީ ރައްޔިތުންނަށް ޚިދުމަތްދޭ ގޮތެއްގެ މައްޗަށް ކަމަށް ހެދުމެވެ. ފުލުހުންގެ މުއައްސަސާ ހިންގުމަށް ކުރެވޭ ހޭދައަކީ ރައްޔިތުންގެ މަންފާއާއި ލާބައަށް ކުރެވޭ ހޭދައެއްކަމުގައި ހަދައިގެން ކޮމިޝަނަރ އޮފް ޕޮލިސް މަސައްކަތް ކުރަން ޖެހޭނެފަދަ ވެއްޓެއް އުފަން ކުރުމެވެ. މީގެ އިތުރުން، އެ މަޤާމަށް އައްޔަނުކޮށްފައިވާ ފުލުހެއްގެ ދައުރު ހަމަނުވަނީސް މަޤާމުން ވަކިކުރަން ޖެހޭ ޙާލަތްތަކުގައި ޢަމަލުކުރަން ޖެހޭ އިޖުރާއަތުތަކެއް ވެސް ކަނޑައެޅުމެވެ.\nއަބްދުﷲ ފައިރޫޝަކީ ކުރިން ފުލުހުންގެ އެސިސްޓެންޓް ކޮމިޝަނަރު ކަމާއި އެކްޓިން ކޮމިޝަނަރުކަން ވެސް ކުރައްވާފައިވާ ބޭފުޅެކެވެ. ފައިރޫޝްވަނީ އިންޓަނޭޝަނަލް ސެކިއުރިޓީ ސްޓަޑީޒްއިންނާއި، ޕޮލިސިން، އިންޓެލިޖެންސް އެންޑް ކައުންޓަ ޓެރަރިޒަމްގެ ދާއިރާއިން މާސްޓާސް ހައްދަވާފައެވެ. ފައިރޫޝް މިހާރު ގެންދަވަނީ ޕީއެޗްޑީއަށް ކިޔަވަމުންނެވެ.\nފުރިހަމައަށް ބަސްތައް މާނަކުރާ ރޭ ބުނާގޮތުން ރައްޔިތުން، ގައުމު، މުޖްތަމައު، ތަރައްގީ، ގާނޫނު، ގަވާއިދު، އަދުލު، އިންސާފު، ޑިމޮކްރަސީ، މިހުރިހާ ކަންކަމަކީ ރައީސުލް ޖުމުހޫރިއްޔާ ގެ ދެވަނަ ނަންތަކެވެ.\nހަޤީގަތަކީ ފުލުހުންގެ މުއައްސަސާ ހަލާކުގެ ތެރެއަށް ދާން މަޖުބޫރުވަނީވެސް ސިޔާސީ މީހުންގެ ސަބަބުން، އެއިރަކު އޮންނަ ސަރުކާރެއްގެ އިންޓްރެސްޓްގަ ކަންކަން ކުރުވަން ބޭނުން ވުމާއި، ދާވެގެން ބާލާ ޖަނގިޔަލެއް ހެން ފުލުހުންގެ މުއައްސަސާގައި ތިބި ފަންނީ ޢިލްމީ ފުލުހުން ވަކިކުރުމާއި ބަދަލު ކުރުމުގެ ނަތީޖާއަކަށްވަނީ ފުލުހުންގެ ޕްރޮފެޝަނަލިޒަމް ހިފަހައްޓަން ފުލުހުން ފަސްޖެހުން. ވިސްނަވާ ވޭތުވެދިޔަ 10 އަހަރުތެރޭ ކިތައް ފުލުހުން ޙިދުމަތުން ދުރުކުރެވުނުތޯ. މީކީ ވެމްކޯ އެއްނޫން ދެއިރު މުވައްޒަފުން ބަދަލުވާން.\nވަރަށް ރަނގަޅު ވާހަކަ ތަކެއް ހުރި ލިއުމެއް. ފުލުހުން ސިޔާސީވެޔޭ ބުނާ ބުނުމަށް ހުއްޓުމެއް އަންނާނެ ކަމަށް ފެނޭ މިކަން އިމްޕްލިމެންޓް ކޮށްފިނަމަ


Thulhaadhoo adhi Naifaruga 100 housing unit alhan havaalu koffi\nޅ. ނައިފަރާއި ބ. ތުޅާދޫ ގައި 100 ހައުސިން ޔުނިޓު އެޅުމުގެ އެއްބަސްވުމުގައި ސޮއިކުރުމުގެ ހަފްލާ-- ފޮޓޯ: ހައުސިން މިނިސްޓްރީ\nތުޅާދޫ އަދި ނައިފަރުގައި 100 ހައުސިން ޔުނިޓު އަޅަން ހަވާލުކޮށްފި\nސަރުކާރުން ހިންގާ ބޯހިޔާވަހިކަމުގެ މަޝްރޫއުތަކުގެ ތެރެއިން ޅ. ނައިފަރާއި ބ. ތުޅާދޫ ގައި 100 ހައުސިން ޔުނިޓު އަޅަން ބަޔަކާ ހަވާލުކޮށްފި އެވެ.\nމިއަދު ހައުސިން މިނިސްޓްރީގައި އޮތް ހަފްލާއެއްގައި ތުޅާދޫގެ 100 ހައުސިން ޔުނިޓުގެ މަސައްކަތް ހަވާލު ކުރީ ޕްރިސިޝަން އިންޖިނިއަރިން ސާވިސަސް އާއި ފްލަކްސް އިންކް ޕްރައިވެޓް ލިމިޓެޑުގެ ޖޮއިންޓް ވެންޗާ ކުންފުންޏަކާ އެވެ.\nޖުމްލަ 79.6 މިލިއަން ރުފިޔާގެ އެ މަސައްކަތް ހަވާލު ކުރީ 363 ދުވަސް ތެރޭގައި ނިންމާ ގޮތަށެވެ. އެކަމުގެ އެއްބަސްވުމުގައި މިއަދު ވަނީ ސޮއިކޮށްފަ އެވެ.\nއެ މަޝްރޫއުގައި ތުޅާދޫގައި ޑިިޒައިން އެންޑް ބިލްޑް އުސޫލުން އެއް ބުރީގެ 100 ހައުންސިން ޔުނިޓް އަޅަން ޖެހެ އެވެ. އެއީ 1100 އަކަފޫޓުގެ ސަރަހައްދެއްގައި ތިން ކޮޓަރި އާއި ތިން ފާހާނާ، ސިޓިން ރޫމް، ބަދިގެ، ސްޓޯ ރޫމު އަދި ލޯންޑްރީއަކާއެކު ހަދާ ހައުސިން ޔުނިޓުތަކެކެވެ.\nނައިފަރުގައި 100 ހައުސިން ޔުނިޓު އަޅަން ހަވާލު ކުރީ ޑަބްލިއު އެންޑް އޭ އޯވަސީސް ކުންފުންޏާ އެވެ. އެ މަސައްކަތަކީ 71.4 މިލިއަން ރުފިޔާގެ މަސައްކަތެކެވެ. އެ މަޝްރޫއު ނިންމަން ޖެހެނީ 311 ދުވަސް ތެރޭގަ އެވެ.\nއެ މަޝްރޫއުގައި ވެސް އަޅަނީ 1100 އަކަފޫޓުގެ ސަރަހައްދެއްގައި ތިން ކޮޓަރި އާއި ތިން ފާހާނާ، ސިޓިން ރޫމް، ބަދިގެ، ސްޓޯ ރޫމު އަދި ލޯންޑްރީއަކާއެކު ހަދާ ހައުސިން ޔުނިޓުތަކެކެވެ.\nމި ދެ މަޝްރޫއުގެ ހައުސިން ޔުނިޓުތައް ވެސް އަޅަނީ ތިން ބުރި އާއި ހަތަރު ބުރީގެ އިމާރާތަތްކެއްގެ ގޮތުގަ އެވެ.\nޅ. ނައިފަރު ބ. ތުޅާދޫ ބޯހިޔާވަހިކަން ހައުސިން ޔުނިޓް ހައުސިން މިނިސްޓްރީ


Ras Online - ރައީސް ނަޝީދަށް މުރައިދޫގެ، މުއުތަސިމަށް ރެހެންދި އެޕާޓްމަންޓެއް\nރައީސް ނަޝީދަށް މުރައިދޫގެ، މުއުތަސިމަށް ރެހެންދި އެޕާޓްމަންޓެއް\nޒަހީނުއްދީން ސަޢީދު 24 ޖުލައި 2021 - 16:1\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ދިރިއުޅުއްވުމަށް މ. މުރައިދޫގެ އަދި އުއްތަމަ ފަނޑިޔާރު އަހްމަދު މުއުތަސިމް އަދުނާން ދިރިއުޅުއްވުމަށް ރެހެންދި އެޕާޓްމަންޓް ކޮމްޕްލެކްސް އިން އެޕާޓްމަންޓެއް ހަމަޖައްސައިފިއެވެ.\nމުރައިދޫގެއާއި ރެހެންދި ފްލެޓެއް ދައުލަތުގެ ދެ ބާރުގެ ވެރިންނަށް ހާއްސަ ކުރީ ވަގުތީ ގޮތުންނެވެ. އެކަން ސަރުކާރުގެ އޮފިޝަލަކާއި ހަވާލާދީ ރާއްޖޭގެ ބައެއް މީޑިޔާތަކުން ވަނީ ކަށަވަރުކޮށްދީފައެވެ.\nއުއްތަމަ ފަނޑިޔާރާއި ރައްޔިތުންގެ މަޖިލީހުގެ ރައީސް ދިރިއުޅުއްވުމަށް ވަކި ތަނެއް ހަމަޖައްސަން ސަރުކާރުން ނިންމީ މިދިޔަ މެއި މަހުގެ ހަވަނަ ދުވަހުގެ ރޭ މަޖިލީހުގެ ރައީސް، ރައީސް މުހައްމަދު ނަޝީދަށް ދިން ހަމަލާއަށްފަހުއެވެ.\nއެ ހަމަލާ އަށްފަހު މަޖިލީހުގެ ރައީސް އާއި އުއްތަމަ ފަނޑިޔާރުގެ ސަލާމަތާއި ރައްކާތެރިކަމަށްޓަކައި އިތުރު ފިޔަވަޅުތަކެއް އަޅަން ރައީސް އިބްރާހީމް މުހައްމަދު ސޯލިހް ވަނީ ދައުލަތުގެ ކަމާ ގުޅުންހުރި ފަރާތްތަކަށް އަންގަވާފައެވެެ.\nދައުލަތުގެ ދެ ބާރުގެ ވެރިން ދިރިއުޅުއްވާނެ ތަނަކާއި އެ ބޭފުޅުންގެ ސެކިއުރިޓީ އިތުރަށް ވަރުގަދަ ކުރުމަށް އިންތިޒާމުތަކެއް ހަމަޖައްސައިފައިވާއިރު އެ އިންތިޒާމް ހަމަޖެއްސުމަށް ފަނޑިޔާރުންގެ ގާނޫނާއި ރައްޔިތުންގެ މަޖިލީހުގެ އިމްތިޔާޒުތަކާއި ބާރުތަކުގެ ގާނޫނު ވެސް ދާދިފަހުން ވަނީ އިސްލާހުކޮށްފައެވެ.\nއުއްތަމަ ފަނޑިޔާރާއި މަޖިލީހުގެ ރައީސް ދިރިއުޅުއްވަން ހަމަޖައްސާ ތަނަކަށް ހިނގާނެ ހަރަދާއި މުވައްޒަފުން ހަމަޖެއްސުމަކީ އެ ދެ ބޭފުޅުން ނިސްބަތްވާ ދައުލަތުގެ މުއައްސަސާތަކުން ހަމަޖައްސައިދޭން ޖެހޭ އިންތިޒާމުތަކެއް ކަމަށް އެ ގާނޫނުގައިވެއެވެ. އެއީ ސުޕްރީމް ކޯޓާއި ރައްޔިތުންގެ މަޖިލީހުގެ އިދާރާއިންނެވެ.\nދައުލަތުގެ ދެބާރުގެ ވެރިންނަށް ރަސްމީ ގެކޮޅު ހަމަޖައްސާފައިވާއިރު ކުރީގެ ރިޔާސީ ގަނޑުވަރު ތީމުގެ އަލުން ރިޔާސީ ގަނޑުވަރަކަށް ބަދަލުކޮށް ރައީސް އިބްރާހީމް މުހައްމަދު ސޯލިހް އެތަނަށް ބަދަލުކުރުމަށް މަޖިލީހުގެ މެމްބަރުން ވަނީ ގޮވާލައްވާފައެވެ.


ކޮލަމް މާޒީ: ސިޔާސީންނާއި އިސްވާރުންގެ ތަފާތު ދެނެގަންނާން ޖެހެއެވެ. |\nސިޔާސީންނަކީ ސިޔާސިއްޔަތުގެ ދާއިރާގައި ހަރަކާތްތެރިވާ މީހުންކަމަށް ބަސްފޮތުގައި އޮވެއެވެ. އަޅުގަނޑަށް އެނގިފައިވާ ގޮތުގައި، މިއީ އިނގިރޭސިބަހުގައި އޮންނަ ޕޮލިޓީޝަނުންގެ މާނައިގައި ދިވެހިބަހުގައި ބޭނުންކުރާ ލަފުޒެކެވެ. އަދި އިސްވާރުގެ މާނައަކީ "އިސްވެ ހުންނަ މީހާ" ނުވަތަ "ވެރިޔާ" ކަމަށް ވެސް ބަސްފޮތުގައި އޮވެއެވެ. ބަސްފޮތުގައި ނެތް ނަމަވެސް އަޅުގަނޑު މި މަޒުމޫނުގެ ބޭނުމަށް ޓަކައި އިސްވާރުގެ މާނައެއް ކަމަށް މި ބަލަނީ މީހުންނަށް މަގުދައްކައި ގައުމުގެ ކަންކަން މަޞްލަޙަތު ހުރި ގޮތެއްގައި ކުރިއަށް ގެންދާން އިސްވެ އުޅޭ މީހާކަމަށެވެ. ނުވަތަ އިނގިރޭސިބަހުގައި އޮންނަ "ލީޑަރު" މި ލަފުޒުގައި ހިމެނޭ ހުރިހައި މާނައެއްގައެވެ.\nއާދޭހެވެ! ސިޔާސީންނަކީ އިސްވާރުންކަމަށް ވަރަށް ގިނަ މީހުން ހީކުރެއެވެ. އަދި ކޮންމެ އިސްވާރަކީ ސިޔާސީއެއް ކަމަށް ވެސް ގިނަ މީހުން ދެކެއެވެ. ނަމަވެސް ހަގީގަތަކީ އެއީއެއް ނޫނެވެ. މިއީ މުޅީން ތަފާތު ދެ ގިންތިއެކެވެ. ތަފާތު ދެ ބަޔެކެވެ. ނަމަވެސް ބައެއް ސިޔާސީންނަކީ އިސްވާރުންނަށް ވެދާނެއެވެ. އަދި ބައެއް އިސްވާރުންނަކީ ސިޔާސީއަކަށް ވެސް ވެދާނެއެވެ. ހަމަ މި ފަދައިން ސީޔާސީއަކަށް ނުވާ އިސްވާރުންނާއި އިސްވާރަކަށް ނުވާ ސިޔާސީން ވެސް އުޅޭނެއެވެ.\nދިވެހިރާއްޖޭގައި ސިޔާސިއްޔަތުގެ ދާއިރާގައި ހަރަކާތްތެރިވާ ސިޔާސީންގެ ތެރެއިން އިސްވާރުން ފެންނަނީ ވަރަށް މަދުންނެވެ. ނުފެނެޔޭ ވެސް ދެންނެވޭހާ ވަރަށް ރާއްޖޭގައި އިސްވާރުން މަދެވެ. އެހެނީ ދިވެހިރާއްޖޭގައި ނިޒާމުތައް ހަމަޖެހިފައި މި ވަނީ ސިޔާސީން އުފައްދާ ގޮތަށެވެ. އިސްވާރުން އުފައްދާ ގޮތަކަށް ނޫނެވެ. ދިގު މުއްދަތުގައި ވެރިކަން ކުރުމުގެ ފުރުޞަތު ލިބޭ މީހުން ވެސް އިސްވާރުން އުފައްދާން މަސައްކަތް ކޮށްފައިވާކަމަށް ފެންނާކަށް ނެތެވެ. އެ ފަދަ މީހުން ވެސް މަސައްކަތްކޮށްފައިވަނީ ވެރިކަން ދެމެހެއްޓުމުގެ މައްޗަށްކަމަށް ދިރާސާކުރައްވާ މުޙައްލިލުން ވިދާޅުވެއެވެ.\nއާދޭހެވެ! އިސްވާރުންނަކީ ޢިލްމީ ގޮތުން ޤާބިލު، ތަޖުރިބާގެ ގޮތުން މުއްސަނދި ބަޔަކަށް ވާންޖެހޭނެއެވެ. އެހެނީ ޤައުމެއްގެ ނިސްބަތުގައި އިސްވާރުންނަކީ، އެ ޤައުމެއް ތަރައްގީކުރާނެ ގޮތާއި ރައްޔިތުންނަށް ކުރިއެރުން ލިބޭނޭ ފަދަ ތަޞައްވުރެއް އޮންނަ މީހެކެވެ. އެ ތަޞައްވުރު ހަގީގަތަށް ހެދުމުގެ ޢިލްމާއި ހުނަރާއި ތަޖުރިބާ އޭނާގެ ކިބައިގައި ހުރުން ލާޒިމުވާނެއެވެ. އިސްވާރުންގެ ނަޒަރު ބޮޑަށް އަމާޒުކުރާނީ މުޅި ޤައުމުގެ ކުރިމަގު އޮންނާންޖެހޭނޭ ގޮތުގެ މައްޗަށެވެ. އަންނާން އޮތް ޖީލުތަކުގެ މުސްތަޤުބަލު ބައްޓަންކުރާނޭ ގޮތުގެ މައްޗަށެވެ. އިންތިޚާބުތަކުގައި ވެސް އޭނާ ވާދަކުރާނީ ވަކިވަކި ފަރުންނާއި އެ ފަރުދުންގެ ޒާތީ ކަންކަމަކަށް ނޫނެވެ. އޭނާ ވާދަކުރާނީ ގައުމުގައި ހުރި ބޮޑެތި މައްސަލަތަކާއެވެ. އިންތިޚާބުގެ ނަތީޖާއަށްވުރެ ބޮޑަށް އޭނާ ކަންބޮޑުވާނީ އަންނާން އޮތް ޖީލުތަކުގެ މުސްތަގުބަލާމެދުގައެވެ. އެ ޤައުމެއްގެ ޤައުމިއްޔަތުގެ އަސާސްތައް ދަމަހައްޓައި ޙިމާޔާތްކުރުމުގެ ވިސްނުން އޭނާ ގެންގުޅޭނެއެވެ. އެ ބަޔެއްގެ އިޖުތިމާޢީ އަގުތަކާއި ޤައުމިއްޔަތުގެ ބަހާތަކަށް ހީނަރުކަމެއް އަތުވެދާނޭ ކަމެއް އޭނާއެއް ނުކުރާނެއެވެ. ޤައުމު ހިންގުމުގެ ބާރުވެރިކަން ލިބުނަސް ނުލިބުނަސް ޤައުމުގެ ނަމާއި ޝަރަފަށް، އަދި ޤައުމުގެ ސިޔާދަތާއި އިސްތިޤުލާލަށް އަދި އިޖުތިމާޢިއްޔަތާއި އިޤުތިޞާދަށް ހީނަރުކަމެއް އަތުވެދާނޭ ކަމެއް ޚާރިޖީ ގޮތުން ވެސް ނުވަތަ ދާޚިލީ ގޮތުން ވެސް އޭނާއެއް ނުކުރާނެއެވެ. އިސްވާރުންގެ މުހިންމު ބައެއް ސިފަތައް ނުވަތަ މާނަވިއްޔަތު މި ދަންނަވައިލެވުނީއެވެ.\nޤައުމީ ނިސްބަތުގައި އިސްވާރުންނަކީ ގިނަ ފަހަރަށް ސިޔާސީންނަށް ވުމަކީ ވަރަށް ކައިރި ކަމެކެވެ. އޭގެ މާނައަކީ ކޮންމެ އިސްވާރަކީ ސިޔާސީއަކަށްވުން ލާޒިމުވުމެއް ނޫނެވެ. ސިޔާސީއަކަށް ނުވި ނަމަވެސް ޤައުމުގެ ކަންކަން އިންތިޒާމުކޮށް ހިންގުމުގެ ބާރު ލިބެނީ ސިޔާސިއްޔަތުގެ ދާއިރާއިން ކަމަށް ވާތީ، ގައުމީ ކޮންމެ އިސްވާރަކީ ބޭރު ފުށުން ބަލާއިރު ސިޔާސީއަކަށް ވެދާނެއެވެ. އެއީ ސިޔާސިއްޔަތުގެ ދާއިރާގައި ހަރަކާތްތެރިވާ ކޮންމެ މީހަކީ ބަސްފޮތް ބުނާ ގޮތުން ސިޔާސީއަކަށް ވާތީއެވެ. ނަމަވެސް ދައުލަތުގެ ބާރުތައް ހޯދުމަށް ޓަކައި އޮންނަ އިންތިޚާބުތައް ކާމިޔާބުކުރާންކަމަށް ވިޔަސް ނުކުރެވޭނެ ކަންކަން ކޮށްދޭކަށް ހަގީގީ އިސްވާރުންނެއް ވައުދެއް ނުވާނެއެވެ. އިސްވާރުން ވައުދުވާނީ އޭނާގެ ތަޞައްވުރުގައި ހިމެނޭ ކަންކަން ހަގީގަތަކަށް ހެދުމުގެ މައްޗަށެވެ. ވާނީ އެ ފަދަ ވައުދެވެ.\nދިވެހިރާއްޖޭގެ ތާރީޚަށް ބަލާއިރު، ގިނަ ރަސްރަސްކަލުންގެ ތަޢުލީމީ ފެންވަރާއި ތަޖުރިބާއާއި ޒާތީ ޝަޚުސިއްޔަތާ ބެހޭ މާގިނަ މަޢުލޫމާތެއް އަޅުގަނޑަކަށް ސާފުވެފައެއް ނެތެވެ. ނަމަވެސް ލިބިފައިވާ މަޢުލޫމާތަށް ބަލާއިރު، ބޮޑުތަކުރުފާނަކީ ފުރިހަމަ މާނައިގެ އިސްވާރެއްކަމަށް އަޅުގަނޑަށް ދަންނަވާން ކެރެއެވެ. އަދި ދޮންބަންޑާރައިންނަކީ ވެސް އިސްވާރެއް ކަމުގައި ދެންނެވިދާނެއެވެ. އަދި އެހެން ރަސްރަސްކަލުންނާ ބެހޭ ގޮތުން އެއްޗެއް ދަންނަވާކަށް އަޅުގަނޑަކަށް ނޭނގެއެވެ.\nދިވެހިރާއްޖޭގެ ވެރިކަމުގެ ނިޒާމު ޖުމުހޫރިއްޔަތަކަށް ބަދަލުވީ ފަހުން ވެސް ވަލިއްޔުލްއަމްރު ނުވަތަ ރައީސުލްޖުމްހޫރިއްޔާގެ މަޤާމު ވަރަށް ގިނަ ބޭފުޅުން އަދާކުރައްވައިފިއެވެ. ރައީސް އަލްއަމީރު މުޙަންމަދު އަމީނެވެ. ރައީސް ސުމުއްވުލްއަމީރު އިބްރާހީމް ނާޞިރެވެ. ރައީސް އަލްއުސްތާޛު މައުމޫން ޢަބްދުލްޤައްޔޫމެވެ. ރައީސް މުޙަންމަދު ނަޝީދެވެ. ރައީސް ޑރ. މުޙަންމަދު ވަޙީދު ޙަސަންމަނިކެވެ. ރައީސް ޢަބްދުﷲ ޔާމީން ޢަބްދުލްޤައްޔޫމެވެ. އަދި މިހާރު ރައީސް އިބްރާހީމް މުޙަންމަދު ޞާލިޙެވެ. މި ބޭބޭފުޅުންގެ ތެރޭގައި ހިމެނިވަޑައިގަންނަވަނީ ކިތައް އިސްވާރުންތޯ ތިޔަ ބޭފުޅުން ކަނޑައަޅުއްވާށެވެ. އަޅުގަނޑު ދަންނަވައިލައިފައި އެ ވަނީ އިސްވާރެއްގެ ކިބައިގައި ފުރިހަމަވާންޖެހޭ އަސާސީ ސިފަތަކާއި އެ ބޭފުޅުންގެ މައިގަނޑު ސިޔާސަތުތަކެވެ. ނުވަތަ މުހިންމު ބައެއް މާނަވިއްޔަތެވެ.\nހަގީގީ އިސްވާރުންނާ ޚިލާފަށް، އިސްވާރުކަމުގައި (ލީޑާރޝިޕްގައި) އުޅޭ ސިޔާސީންގެ ކިބައިގައި އިސްވާރުކަމުގެ ނުވަތަ ޤައުމުގެ ކަންކަން އިންތިޒާމުކުރުމުގެ އެއްވެސް މަޢުލޫމާތެއް ހުނަރެއް ނުހުންނާނެއެވެ. މި ފަދަ ސިޔާސީންގެ ތަޞައްވުރަކަށް އޮންނާނީ ހަމައެކަނި ކުރިއަށް އޮންނަ އިންތިޚާބު ކާމިޔާބުކުރުމެވެ. އެ މީހުން ހަމައެކަނި ކަންބޮޑުވާނީ ކުރިއަށް އޮތް އިންތިޚާބާމެދުގައެވެ. އަންނާން އޮތް ޖީލުތަކާމެދު އެ މީހުން ޚިޔާލެއް ވެސް ނުކުރާނެއެވެ. ދައުލަތުގެ ބާރުތައް ލިބިފައިވާ ދަނޑިވަޅުތަކެއްގައި ވެސް ސިޔާސީންގެ ސިޔާސަތުތައް ބައްޓަންކުރާނީ ހަމައެކަނި ކުރިއަށް އޮންނަ އިންތިޚާބު ކާމިޔާބުކުރެވޭނެ ގޮތެއްގެ މައްޗަށެވެ. ބާރާއި ނުފޫޒުގައި ދެމި ތިބެވޭނެ ގޮތެއްގެ މައްޗަށެވެ. ޤައުމުގެ ކުރިމަގާއި ޤައުމުގެ އަސާސްތަކެއް އެ މީހުންނަށް މުހިންމެއް ނުވާނެއެވެ. އިންތިޚާބުގެ ވަޢުދުތައްވުމުގައި ވެސް އެ ވަޢުދު ފުއްދުމުގެ ނިޔަތެއް ނޯންނާނެއެވެ. ކޮންމެ ގެޔަކަށް ހެލިކޮޕްޓަރެއް ދޭން ނުވަތަ ކޮންމެ ގެޔެއްގެ ދޮރުމަތީގައި ކާރުޚަނާއެއް ބިނާކުރާން ވެސް ވަޢުދު ވެދާނެއެވެ. އާންމުންގެ ގިނަ ރައްޔިތުންނަކީ އެ ވައުދުވާ މީހެއްގެ ޢީލްމީ ޤާބިލުކަމަކަށް ނުވަތަ ތަޖުރިބާއަކަށް ނުވަތަ އެ ވައުދު ފުއްދުމުގެ އެކަށޭނަކަން ވިސްނުމަކާ ނުލައި ޖަޒުބާތުގައި ޖެހޭނެ ބައެއް ކަމަށް އެ މީހުން ބަލާނެއެވެ. ގިނައިން މަސް ބާނައި މަސް ކައްކައި ހިއްކުމުގެ މަސައްކަތްކުރާ ރަށަކަށް ދެވިއްޖެ ނަމަ، ގަރުދިޔަ މަސް ކާރުޚާނާއެއް އަޅައިދޭނަމޭ ވެސް ބުނެފާނެއެވެ. ކަނޑޫ ފަލެއް އޮންނަ ރަށެއް ނަމަ، ކަނޑޫ ކާރުޚަނާއެއް އަޅައިދޭން ވެސް ވަޢުދުވެދާނެއެވެ. އަދި ކޭބަލް ކާރުގެ ނިޒާމަކުން ނުވަތަ ކަނޑުއަޑީގެ މަގަކުން އެއް ރަށް އަނެއް ރަށާ ގުޅައިލަދޭނެ ކަމަށް ވެސް ބުނެފާނެއެވެ. އިސްވާރުންގެ ސިފައިގައި އަޅުގަނޑުމެންނަށް ފެންނަ ގިނަ ސިޔާސީންނަކީ ގުސްތަރުންނެވެ. އެ މީހުން ދައްކާނީ ވެސް މުޅީން ގުސްތަރު ވާހަކައެވެ. ސަބަބަކީ އެ މީހުންގެ ހަމައެކަނި އަމާޒަކަށް ވާނީ، މަކަރު ހަދައި އޮޅުވައިލައިގެން ވިޔަސް ނުވަތަ ނިކަމެތީންނަށް އެ ވަގުތަކު އެންމެ ބޭނުން ޖެހިފައިވާ ކުޑަކުޑަކަމެއް ކޮށްލައި ދީގެން ނަމަވެސް އިންތިޚާބު ކާމިޔާބުކުރުން ކަމަށް ވާތީއެވެ. އެއީ އިސްވާރުންނެއް ނޫނެވެ.\nއަޅުގަނޑު ގާތު ސިޔާސީއަކު ބުންޏެވެ. ތިމަންނަ ރައްޔިތުންގެ މަޖިލީހުގެ މެންބަރުކަމުގައި ތިން ދައުރު އަދާކޮށްފީމެވެ. ކޮންމެ ފަހަރަކު އިންތިޚާބު ކާމިޔާބު ކުރަނީ ގިނަ އަދަދަކަށް ފައިސާ ޚަރަދުކޮށްގެންނެވެ. މި ގޮތަށް އިންތިޚާބު ކާމިޔާބު ކުރެވުމުން ދައުރުގެ ފުރަތަމަ ހަތަރު އަހަރު ދުވަހު، ދާއިރާގެ މީހަކު ގުޅިޔަސް ފޯނަކަށް ޖަވާބެއް ނުދެމެވެ. ވީމާ މީހަކަށް އެހީއެއް ވާކަށް ވެސް ނުޖެހެއެވެ. ނަމަވެސް ހަތަރުވަނަ އަހަރު (އިންތިޚާބީ އަހަރު) ލައިގަތީމާ، ތިމަންނަ ވެސް އިސްވެ ދާއިރާގެ މީހުންނަށް ގުޅަމެވެ. ބޭނުން ކަންކަން އަހައި އޮޅުންފިލުވައި އެހީތެރިވަމެވެ. މި ގޮތަށް އެހީތެރިވެދޭން ފެށުމުން ވޭތުވެ ދިޔަ ހަތަރު އަހަރުގެ މަތީން އެ މީހުން ހަނދާން ނައްތައިލައި ތިމަންނާ ހޮވައިދޭން އަނެއްކާ އަރުވައިޖަހައިގެން ދުއްވައިގަނެއެވެ. ތިން ދައުރަށް ފަހު ނާކާމިޔާބުވީ، ތިމަންނައަށް ވުރެ ބޮޑަށް ޚަރަދުކުރި އާ މީހަކު އިންތިޚާބުގައި ވާދަކުރީމައެވެ. މިއީ ހަމަ ހަގީގީ ވާހަކައެކެވެ.\nއަޅުގަނޑު ވަރަށް ކުރުކުރުކޮށް މި ދަންނަވައިލީ އިސްވާރުންނާއި ސިޔާސީންގެ ބައެއް ތަފާތުތަކެވެ. އެހެންވީމާ ޤައުމީ އެކިއެކި އިންތިޚާބުތަކުގައި ވޯޓު ދޭއިރު، އިސްވާރުންނާއި ސިޔާސީންނާއި ގުސްތަރުން ދެނެގަންނާން ޖެހޭނެއެވެ. ވޯޓު ހޯދާން އަންނަ މީހުންގެ ފަސްމަންޒަރާއި ފަތި ފުށަށް ބަލާންޖެހޭނެއެވެ. އޭނާއަށް ހިންގުމުގެ ދާއިރާގައި ނުވަތަ އޭނާ އެ ކުރިމަތިލައިގެން އުޅޭ ކަމެއްގެ ދާއިރާއި ލިބިފައިވާ ޢިލްމަކާއި ހުނަރަކާއި ތަޖުރިބާ އޮޅުންފިލުވާންވާނެއެވެ. ކެންޕޭނުކުރާ މީހުންގެ ވަނަވަރު (ސީވީ) ދޭން އެދިވަޑައިގެންނެވޭނެއެވެ. އަޅުގަނޑުމެންނަށް ރަނގަޅަށް ނޭނގޭ މީހެއް ނަމަ، އޭނާއަކީ ކާކުކަން ދެނެގަނެވޭނީ އޭރުންނެވެ.\nއިންތިޚާބުތަކުގައި ވާދަކުރާ މީހުން އިނބަގެ ގެއަށް އައުމުން، އޭނާގެ ތަޞައްވުރަކީ ކޮބައިތޯ އޮޅުންފިލުއްވާށެވެ! ތިމަންނަގެ ދަރީންނާއި ދަރީންގެ ދަރީންގެ މުސްތަޤުބަލާމެދު ގެންގުޅޭ ތަޞައްވުރަކީ ކޮބައިތޯ ސުވާލުކުރައްވާށެވެ. މި އިންތިޚާބަށް ކުރިމަތިލީ ކީއްވެގެން ކީއްކުރާންތޯ ވެސް އައްސަވާށެވެ! އަޅުގަނޑުމެންކުރެ ހަމަ އެކަކު ވެސް މި ކަންކަމަށް ސަމާލުކަން ނުދީ، ގުސްތަރުން ދައްކާ ގުސްތަރު ވާހަކައަށް ހެއްލިގެން، އަދި ސިޔާސީން ހުށަހަޅާ ވަގުތީ ކެހިވެރި ކަމެއްގެ މާއްދިއްޔަތަށް ގެއްލިގެން ވޯޓުދެވިއްޖެނަމަ، އެއީ ދިވެހި ޤައުމަށް ހަރާންކޯރުވުމެކެވެ. މި ދެންނެވި އަސާސްތަކަށް ނުބަލައި ވޯޓު ދީގެން އެކަށީގެން ނުވާ މީހަކު މަގާމަކަށް ގެނައުމަށް ފަހު، އެކަމުގެ ހިތާމަ ތިމާ ތަޙައްމަލުކުރާން ޖެހޭނެކަން އަޅުގަނޑުމެން ހަނދާންކުރާންވާނެއެވެ. އަދި ﷲ ސުބްޙާނަހޫ ވަތަޢާލާ ވެސް އަމުރުކުރައްވައިފައިވަނީ އަމާނާތްތައް އޭގެ އަހުލުވެރީންނަށް އަދާކުރާންކަން އަޅުގަނޑުމެން ދަންނާން ޖެހޭނެއެވެ. އިންތިޚާބުތަކުގައި ވޯޓުދިނުމަކީ ވަރަށް ބޮޑު ޒިންމާއެކެވެ. އެހާ ބޮޑު އަމާނާތެއްމެއެވެ. އަޅުގަނޑުމެން ވޯޓު ދޭންޖެހޭނީ ޤާބިލު އިސްވާރުންނަށެވެ. ނާޤާބިލު ސިޔާސީންނަކަށް ނޫނެވެ. އަދި ޣަދަރުވެރި ގުސްތަރުންނަކަށް ވެސް ނޫނެވެ.\nއަދި އެއްފަހަރު އަޅުގަނޑުގެ މި ކުރަކި ޢިބާރާތްތައް އެންމެ މަތީން ފެށިގެން ވިދާޅުވެލައްވައިފާނަންތޯއެވެ! ސިޔާސީންނާއި އިސްވާރުންނަކީ ކޮބައިކަން ސާފުކުރައްވާށެވެ! އެއީ ފަރުދީ ގޮތުން އެކި އިންތިޚާބުތަކުގައި އަޅުގަނޑުމެން ވޯޓުދޭއިރު ސާފުވެފައި އޮންނާންޖެހޭނެ ކަމެކެވެ. ގައުމުގެ މުސްތަގުބަލާއި މުޖުތަމައުގެ ލާބައަށް އަޅުނގަނޑުމެން ވިސްނާނަމަ، މި ކަންކަން ސާފުކޮށް ދެނެގަންނާން އެބަޖެހެއެވެ. އެހެނީ ޤައުމީ އިންތިޚާބުތަކުގައި އަޅުގަނޑުމެން ވޯޓުދޭން ޖެހޭނީ އިސްވާރުންނަށެވެ. ތަޢުލީމާއި ތަޖުރިބާއާއި ހުނަރު ހުންނަ މީހުންނަށެވެ. ކުރިމަގުގެ ތަސައްވުރެއް އޮންނަ މީހުންނަށެވެ. އަޅުގަނޑުމެންގެ ކުރިމަގުގެ ޖީލަށް ޓަކައެވެ. ދަރީންގެ ދަރީންނަށް ޓަކައެވެ.\nއަލީ ޙުސައިން says:\nޢިބްރަތްތެރި އިންފޮރމޭޓިވް ލިޔުމެއް. އަދިވެސް ގައި ހުންނަ ލިޔުންތައް ވަރަށް ޢިލްމީ. ޝުކުރިއްޔާ އަދިވެސް ޓީމު.


DMD Jenifer Ge Kotari Sound Proof Eh Nukurey - Maldivian - Vaguthu\nޑީއެމްޑީ ޖެނިފާގެ ކޮޓަރި ސައުންޑް ޕްރޫފެއް ނުކުރޭ - މޯލްޑިވިއަން\nޤައުމީ އެއާލައިން މޯލްޑިވިއަންގެ ޑެޕިއުޓީ މެނޭޖިން ޑިރެކްޓަރުގެ މަޤާމުގައި ހުންނެވި އައިޝަތު ޖެނިފާގެ ކޮޓަރިކޮޅު ސައުންޑް ޕްރޫފްކޮށްފައިވާ ކަމަށް ދެކެވޭ ވާހަކަ މޯލްޑިވިއަނުން ދޮގު ކޮށްފިއެވެ.\nމީސްމީޑިއާގައި ޖެނިފާގެ ކޮޓަރު ސައުންޑް ޕްރޫފް ކުރުމަށް މޯލްޑިވިއަނުން ހަރަދު ކޮށްފައިވާ ކަމަށް ވާހަކަ ދެކެވެމުން އަންނަ ދަނޑިވަޅެއްގައި އެކަމާއި ގުޅޭ ގޮތުން "ވަގުތުން" ސުވާލު ކުރުމުން އައިލެންޑް އޭވިއޭޝަންގެ ޕަބްލިކް ރިލޭޝަން (ޕީއާރް) އަދި ކޮމިއުނިކޭޝަން މެނޭޖަރު މޫސާ ވަސީމް ވިދާޅުވީ، މޯލްޑިވިއަންގެ ކުރީގެ މައި އިމާރާތް ކަމުގައިވާ ރާވެރިޔާ އިމާރާތް ބާވެގެން މުވައްޒަފުން އެކި ތަންތަނަށް ބަދަލު ކޮށްފައިވާ ކަމަށެވެ.\nރާވެރިޔާ އިމާރާތަކީ އައިލެންޑް އޭވިއޭޝަން ޕްރައިވެޓް ލިމިޓެޑުގެ މެނޭޖިން ޑިރެކްޓަރ މުހައްމަދު މިހާދު އުޅުއްވާ އިމާރާތެވެ. އެމްޑީގެ އިތުރުން ބައެއް މުވައްޒަފުން ވެސް އެ އިމާރާތުގައި އުޅުއްވައެވެ.\n"އެކިއެކި އެކި ތަންތަނަށް މުވައްޒަފުން ބަދަލު ކުރުމުގެ ތެރޭގައި އެމްޑީ ކުރިން ޑީއެމްޑީ ހުންނެވި ކޮޓަރިއަށް ބަދަލު ކޮށްފައި. އަދި ކުރިން އެކި ތަންތަނުގައި ތިބި ކުދިން އެއްތަނުން އަނެއްތަނަށް ބަދަލު ކުރީ. އެއްވެސް ގޮތަކަށް ޖެނީގެ ކޮޓަރި ސައުންޑް ޕްރޫފެއް ކޮށްފައެއް ނެތް" މޫސާ ވިދާޅުވިއެވެ.\nމޫސާ ވިދާޅުވީ، ސައުންޑް ޕްރޫފް ކޮށްފައިވާ ކަމަށް ބުނާ ކޮޓަރިއަށް ކޮންމެ މީހަކު ވަނަސް އެތަނަކީ އެއީ ސައުންޑް ޕްރޫފް ކޮށްފައިވާ ތަނެއް ނޫން ކަން އެނގޭނެ ކަމަށެވެ. އަދި އެތަން ސައުންޑް ޕްރޫފް ކުރުމަށް 25،000 މޯލްޑިވިއަނުން ހަރަދު ކުރި ވާހަކަވެސް މޫސާ ދޮގުކޮށްފައެެވެ.\nމޫސަ ވިދާޅުވީ، ތަނެއް މަރާމާތު ކުރުމަށް ރުފިޔާ ހަރަދުވާނެ ކަމަށާއި އެހެން ނަމަވެސް އެފަދަ ހަރަދެއް ކޮށްފައިވާ ކަމަށް ނުބެލެވޭ ކަމަށެވެ.\nމަޑިވަރު އެއާޕޯޓުގެ ވަޒީފާތަކަށް ހުޅުވާލައިފި\nހަނިމާދޫން ފުރަން އޮތް ފްލައިޓެއްގައި ރޯވެއްޖެ\nއޮކްޓޯބަރ 22, 2021 16:56\nސައުންޑްޕްރޫފް ކުރާނެތާ އެތަނުގައި ލައްވާ ހޭރުމުގެ އަޑު ބޭރަށް ނީވޭގޮތަށް\nއޮކްޓޯބަރ 22, 2021 17:42\nހޯމް މިނިސްޓްރީއަށް ވީގޮތަށް މިވީ. އެއްފަހަރު ކޮއްފީމޯ،އަނެއްފަހަރު ނުކުރަމޯ. އަޅެ މި ސަރުކާރުގެ ދެ އުޅި އެއްވާ އެކަކުވެސް ނެތީތަ.\nއޮކްޓޯބަރ 22, 2021 17:50\nާނިކަން އަމިއްލަ ކަށްވަޅު ސައުންޑް ޕޮރޫފް ކޮށްލެވޭތޯ މިއަދު އުޅުއްވަ ބައްލަވަ\nސައުންޑު ޕުރޫފް ކުރަންވީނޫންތޯ.. ކޮބާތޯ މައްސަލައަކީ.؟\nތިއީކީ އެއްވެސް މައްސަލައެއް އޮތްކަމެއްނޫން.\nއޮކްޓޯބަރ 22, 2021 22:06\nވރ ފެލޭނެ ޖެނީ\nއޮކްޓޯބަރ 22, 2021 23:15\nމޫސަ ވިދާޅުވީ، އެފަދަ ހަރަދެއް ކޮށްފައިވާ ކަމަށް ނުބެލެވޭ ކަމަށެވެ. ސޯ ބޭސިކަލީ ހީ ޑިޑްންޓް ޑިނައި ދެޓް.\nއޮކްޓޯބަރ 23, 2021 01:30\nތިޔައީ ރައްޔިތުން ކިރިމަތީ ބަރަހަނާ ވެފައިތިބި މީހުނޭ ނޯ ރެސްޕެކްޒް..\nއޮކްޓޯބަރ 23, 2021 04:14\nއަޅެ ސައުނޑް ޕުރޫފް ކުރުމުގެ ބޭނުމެއް ކޮބާތަ؟ ދައްކާނެ ވާހަކަ ހުސްވެގެން ކޮންމެސް އެއްޗއްކިޔަނީ ދެން. ޗުސް....\nއޮކްޓޯބަރ 23, 2021 09:52\nކޮޓަރި ތެރޭ މާ އަޑުގަދަ ވާތީ.\nއޮކްޓޯބަރ 23, 2021 12:11\nއޮފީސް ކޮޓަރި ނޫންތަނެއް ނެތީތަ ކުރާކަމެއް ކުރަން؟..ޒާތީވަނީ ޖެނީ އާ..އެހެރީ5ސްޓަރ ހޮޓާތައް ، ރިސޯޓްތައް، ރާއްޖޭން ބޭރަށްވެސް ދާންވީތާ..ސައުންޑޭ ކިޔައިގެން އެބޭފުޅާ ދެކެ ހަސަދަވެރިވާތީ ފިތުނަ ފަސާދަ އުފައްދަން ދައްކާ ވާހަކަ ހެން ހީވަނީ.\nއޮކްޓޯބަރ 24, 2021 09:29\nބުލެޓް ޕުރޫފް ކު ރީ


SunOnline: Lukaku ah Inter in kuri bid ah United in noonekey bunefi\nޢަބްދުﷲ އައިމަން 22 Jul 2019, 11:42\nރޮމެލޫ ލުކާކޫ އޭނާގެ ގޯލަށްފަހު އުފާފާޅުކުރަނީ --- ފޮޓޯ/ ރޮއިޓާސް\nމެންޗެސްޓާ ޔުނައިޓެޑުގެ ފޮވާޑް ރޮމެލޫ ލުކާކޫއަށް އިޓަލީގެ އިންޓަ މިލާނުން ކުރި 54 މިލިއަން ޕައުންޑުގެ ބިޑަށް އެ ޓީމުން ނޫނެކޭ ބުނެފި އެވެ.\nއިންޓައިން ކުރި ބިޑަށް ޔުނައިޓެޑު ފުރަގަސް ދިނީ އެ ޓީމުން ހުށައެޅި އަދަދާއި ކުޅުންތެރިޔާގެ އަގާއި ނުގުޅޭ ކަމަށް ބުނެ އެވެ. އުމުރުން 26 އަހަރުގެ ލުކާކޫ އެވަޓޮން ދޫކޮށް މީގެ ދެ އަހަރރު ކުރިން ޔުނައިޓެޑާ ގުޅުނީ 72 މިލިއަން ޕައުންޑުގެ އަގަކަށެވެ. އެހެން ކަމުން އޭނާ އެހެން ކުލަބަކަށް ދޫކޮށްލެވޭނީ މަދުވެގެން އެ އަދަދަށް ބިޑު ހުށައެޅުމުން ކަމަށް ޔުނައިޓެޑުން ބުނެއެވެ.\nއިނގިރޭސި ޕްރިމިއަ ލީގުގައި މެންޗެސްޓަ ޔުނައިޓެޑާއި ބޯންމައުތު ބައްދަލު ކުރި މެޗުގެ ތެރެއިން-- ފޮޓޯ: އޭޕީ\nވޭތުވެ ދިޔަ ސީޒަނުގައި އެންމެ ރަނގަޅު ކުޅުމެއް ލުކާކޫއަށް ދެއްކިފައި ނުވި ނަމަވެސް އޭނާ ވަނީ ޔުނައިޓެޑަށް މުހިއްމު ގޯލުތަކެއް ޖަހައިދީފަ އެވެ. އަދި އޭނާ އެ ކުލަބުގައި ބަހައްޓަން ބޭނުންވާ ކަމަށް ޔުނައިޓެޑުގެ ކޯޗު އޮލެ ގުނަ ސޮލްޝެޔާ ބުނެފައިވީ ނަމަވެސް އޭނާ އެހެން ކުލަބަކަށް ދާން ބޭނުންވާ ކަމަށް ބައެއް ރިޕޯޓްތަކުން ވަނީ ބުނެފަ އެވެ.\nލުކާކޫ މިވަގުތު އަންނަނީ އަންނަ ސީޒަނަށް ތައްޔާރުވުމުގެ ގޮތުން ޔުނައިޓެޑާ އެކު ޕްރި ސީޒަން ފަރިތަކުރުންތަކުގައި ބައިވެރިވަމުންނެވެ. އަދި މިހާރު ކުރިއަށް މިދާ "ސަމާ ޓްރާންސްފާ" ގައި އިތުރު ތިން ހަފްތާ ވަރު އޮތް އިރު ލުކާކޫއަށް ރަނގަޅު ހުށައެޅުމެއް އައިސްފި ނަމަ އޭނާ ގޮސްދާނެ ކަމަށް ބެލެވިފައިވާ އިރު އޭނާއަށް އެންމެ ފަހުން ބިޑު ކުރި އިންޓައިން ވަނީ އޭނާ ހޯދުމުގެ މަސައްކަތް ހުއްޓާ ނުލާނެ ކަމަށް ބުނެފަ އެވެ.\n"އަހަރެން ގަބޫލު ކުރާ ގޮތުގައި ލުކާކޫ އަކީ އިންޓަމިލާނަށް ވަރަށް މުހިއްމު ކުޅުންތެރިއެއް. މިވަގުތު މި ކުލަބުގެ އެންމެ ބޮޑު ޓާގެޓަކީ ވެސް އެނާ ކޮންމެ އަގެއް ދީފައި ވެސް ގެނައުން،" އިންޓަ މިލާނާއި އަލަށް ހަވާލުވި ޗެލްސީގެ ކުރީގެ ކޯޗު އެންޓޯނިއޯ ކޮންޓޭ ބުންޏެވެ.\nއޭނާ ބުނީ މިވަގުތު ލުކާކޫއާ ބެހޭ މާ ގިނަ ވާހަކަ ދައްކަން ބޭނުން ނުވާ ކަމަށެވެ. ނަމަވެސް މިދިޔަ ހުކުރު ދުވަހު އޭނާއާ އެވާހަކަ ދެއްކުމުން ޕޮސިޓިވް ޖަވާބުތަކެއް ލިބުނު ކަމަށް ކޮންޓޭ ބުންޏެވެ.\nފައިގެ ހުޅަށް ލިބިފައިވާ އަނިޔާއެއްގެ ސަބަބުން ޔުނައިޓެޑުން އެންމެ ފަހުން ކުޅުނު ދެ މެޗުގައި ވެސް ލުކާކޫ ކުޅެފައި ނުވާ އިރު އޭނާ އެނބުރި ކުޅުމަށް އަންނާނެ ކަމަށް ޔުނައިޓެޑުގެ ކޯޗު ވަނީ ބުނެފަ އެވެ.\n"ލުކާކޫ އަކީ ދުނިޔޭގައި ތިބި މޮޅެތި ސްޓަރައިކަރުންގެ ތެރެއިން އެކަކު. އޭނާގެ އަނިޔާއިން ސަލާމަތްވެ އެނބުރި ކުޅުމަށް އައުމަށް ދަނީ ބުރަ މަސައްކަތްތަކެއް ކުރަމުން." ސޮލްޝެޔާ ބުންޏެވެ.\nރޮނާލްޑޯ: ކެރިއަރުގެ 1،000 ވަނަ މެޗު މިރޭ!\nސުޕަ ޔުނައިޓެޑް ބަލިކޮށް ވެލެންސިއާއިން ތަށި އުފުލާލައިފި


Miadhuge Bahus Akee Mi Jeeluge Naseeb Nuvatha Halaaku - Nasheed - Vaguthu\nމިއަދުގެ ބަހުސަކީ މިޖީލުގެ ކާމިޔާބު ނުވަތަ ހަލާކު - ނަޝީދު\n10 މަސް ކުރިން ( އޭޕްރީލް 23, 2020 )\nރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ނޫސްވެރިންނާއި ބައްދަލުކުރައްވާ ވާހަކަދައްކަވަނީ: ފޮޓޯ / މަޖިލިސް\nމިއަދު ރައްޔިތުންގެ މަޖިލީހުގައި ކުރިއަށް ގެންދާ ބަހުސަކީ މިޖީލުގެ ކާމިޔާބު ނުވަތަ ހަލާކު ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވީ މާލިއްޔަތު ޤާނޫނުގެ ބައެއް މާއްދާތައް އެއްއަހަރަށް ސަސްޕެންޑްކޮށް އަދި އެމްއެމްއޭ އިން ދިގު މުއްދަތައް ލޯނު ނެގުމުގެ އިހްތިޔާރު ސަރުކާރަށް ދިނުމަށް އެދި ފިނޭންސް މިނިސްޓަރ އިބްރާހިމް އަމީރު ރައްޔިތުންގެ މަޖިލީހަށް ފޮނުވި ސިޓީއާއި ގުޅިގެން މަޖިލީހުގައި ކުރިއަށްގެންދާ ބަހުސަށް އިޝާރާތް ކުރައްވައެވެ.\n"އަޅުގަނޑު ދެކޭ ގޮތުގައި މިއީ ރާއްޖޭގެ ބަރުލަމާނީ ހަޔާތުގައި އަންނަ އެންމެ މުހިއްމު އެއް ބަހުސް. މިއަދުގެ ބަހުސްގެ ހަޤީޤީ ޔަމިއްޔާ ވެގެންދާނީ އަޅުގަނޑުމެންގެ ޖީލުގެ ކާމިޔާބަށް ނުވަތަ ހަލާކަށް." ނަޝީދު ވިދާޅުވިއެވެ.\nAlhugandu dhekey gothugai miee Raajjeyge barulamanee hayaathugai anna enme muhimmu eh bahus. Miadhuge bahus ge haqeeqee yaumiyya vegendhaanee alhugandumenge jeeluge kaamiyaabah nuvatha halaakah\n— Mohamed Nasheed (@MohamedNasheed) April 23, 2020\nދައުލަތުގެ ހިދުމަތްތައް ދަމަހައްޓައި، ސިއްހީ ހިދުމަތްތަކަށް ބޭނުންވާ ހޭދަތައްކޮށް، އިގްތިޞާދީ ގޮތުން އާއިލާތަކަށް ބޭނުންވާ އަސާސީ ކަންކަން ފުއްދޭ މިންވަރު ކަށަވަރުކުރުމަށް އެމްއެމްއޭއިން ދިގު މުއްދަތަށް ސަރުކާރަށް ލޯނު ނެގޭ ގޮތް ހެދުމަށް ބޭނުންވާ ކަމަށް ފިނޭންސް މިނިސްޓަރު މަޖިލީހަށް ފޮނުވި ސިޓީގައި ވިދާޅުވެފައި ވެއެވެ.\nމިހާރު ޤާނޫނު އޮންނަ ގޮތުން އެމްއެމްއޭ އިން ސަރުކާރަށް ނެގޭނީ 219 މިލިއަން ރުފިޔާއެވެ. ނަމަވެސް ސަރުކާރުން ބޭނުން ވަނީ 4.2 ބިލިއަން ރުފިޔާގެ ލޯނު އެމްއެމްއޭ މެދުވެރިކޮށް ނަގާށެވެ.\nއެއަދަދަށް އެމްއެމްއޭ އަށް ލޯނު ދެވޭނީ ފައިސާ ޗާޕް ކޮށްގެން ކަމަށާއި އެހައި ގިނަ އަދަދެއްގެ ފައިސާ ޗާޕް ކޮށްފިނަމަ ޑޮލަރުގެ އަގު އާދަޔާއި ހިލާފަށް ދަށްވެ، މިހާރު ކުރިމަތިވެފައިވާ އިޤުތިޞާދީ މައްސަލަތަކަށްވުރެ ވެސް މާބޮޑަށް އިޤުތިޞާދީ މައްސަލަތައް ދިމާވާނެ ކަމަށް އިދިކޮޅު ފަރާތްތަކުން ވިދާޅުވެއެވެ.\nއޭޕްރީލް 23, 2020 12:54\nބުއްޅަބޭ ކަލޭ ތީ މި ޤައުމުގެ ހަލާކު\nއެހާ ސިޔާސީ މީހެއް ނޫން...\nއޭޕްރީލް 23, 2020 20:20\nތި ބުނާ ބުޅައްބެއަކީ ކުރިން މި ގައުމަށް ހިދުމަތްކުރި މީހެއް. އެތަށް އަނިޔާތަކަށް އެތަށް ވޭންތަކަށް ތަހަންމަލު ކުރި ބަތަލެއް. ހިތް ނުތަނަވަސް ކަމާއި އަޅުވެތިކަމުން މި ޤައުމު ސަލާމަތްކުރިމީހެއް. ހިޔާލު ފާޅުކުރުމަށް ހުއްދަދިން މީހެއް. މިއަދު ތި ކޮމެންޓު ވެސް ޕޯސްޓުކުރެވެނީ ތި ބުޅައްބެގެ ސަބަބުން. ފުންކޮށް ވިސްނާލުމަށް އެދެން (:\nއޭޕްރީލް 23, 2020 22:13\nދޯ. ކީއްކުރާނީ. ޕިންކު ކުދިންނަށް ވިސްނޭނެ ކަމަށް އުންމީދުކުރަން?\nއޭޕްރީލް 23, 2020 22:14\nއޭޕްރީލް 23, 2020 12:56\nބަރުލަމާނީ ނިޒާމް އޭ ތޯ؟\nއޭޕްރީލް 23, 2020 13:00\nގަމާރާ! ތިއީވެސް ގާނޫނު ހަދާ ތަނެއްގައި ބަހުސްކުރަންޖެހޭ ކަމެއްތަ؟ އެހެންވިއްޔާ ގާނޫނެއްގެ ގޮތުގައި ފާސްކުރޭ މި ޖީލުގެ ހަލާކަކީ ކެނެރީގޭ ބުއްޅަބޭ މިގޮތަށް!\nއޭޕްރީލް 23, 2020 13:07\nތިޔައްވުރެ ރަނހަޅު ވާނެ މިގައުމުގެ ހަލާކަކީ ނަޝީދުތޯ ބަހުސް ކުރިއްޔާ، އަހަރެން ބުނާނީ ތިޔައީ މިގައުމު ހަލާކޭ.\nއޭޕްރީލް 23, 2020 21:01\nއޭޕްރީލް 23, 2020 13:10\nބަރުލަމާނީ ވެރިކަމެއް ކުރެވޭކަހަލަ މީނަޔަށް\nއޭޕްރީލް 23, 2020 13:50\nމަޖިލީހުގެ ގޮތެއް ނޭގެ... ހަމަ ޔަޤީނުންވެސް އަންނިޔަކީ މިގައުމުގެ ހަލާކު އެއީ ގިނަބަޔަކު އެއްބަސްވާ ހަޤީގަތެއް މިހާރު..\nއެއްއިރަކު ތިވަރެއް ނެތިގެން އުޅުނަސް.. މިހާރު ވަނީ އުނދަގުލަކަށް..\nބޮޑަށް ރަގަޅީ ކަންކަމާއި ނުބެހި ރާއްޖެ ދޫކޮށް ދިއުން.. ރައިޔަތުްންނޭ ކިޔައިގެން ދެއްކި ދަޅަތައް މީސްތަކުންނަށް ހާމަވެއްޖެ..ދޮގުހެދުމުގައި އެއްވަނަކަން ގަބޫލުކުރެވިއްޖެ..އަމިއްލަ އެދުމުން ފުރިފައިވާކަން ކަށަވަރުވެއްޖެ..\nއައްޑޫ މީހުން އޮޅުވާލައިގެން މިއޮތް ހާދުވަހު ވޯޓުހޯދަން ގުބޯހެއްދިކަން ވަރަ ބޮޑަށް ސާފުވެއްޖެ..\nދެން ހެޔޮ.. ތިވަރުންވާނެ.. އަވަހަށް ބޭރަށް ވަޑައިގެން އެވެރިންގެ ގޮތުގައި އުޅުއްވާ..!\nއޭޕްރީލް 23, 2020 13:59\nބަރުލަމާނީ ނިޒާމް ގެންނަން އުޅޭހެން ހީވޭ\nއޭޕްރީލް 23, 2020 14:08\nބަރުލަމާނީއެއްތޯ އޮތީ؟ މަށަށް އެވަރު ނޭގޭތީ އަހާލީ\nއޭޕްރީލް 23, 2020 14:19\nތީ ޑިމޮކްރަސީ ގެ ނަމުގައި މިޤައުމުގެ ހަމަޖެހުން ނަގާލި މީހާ. އާއިލާތައް ރޫޅާލި މީހާ. ދެމަފިރިން ވަރިކުރުވި މީހާ. އެކުވެރި ރައްޓެހިން ހަތުރުންނަ،ށް ބަދަލުކުރި މީހާ. ވާނުވާ އެއް ކިޔޭނުކިޔޭއެއް ނޭނގޭ މީހާ. ލާދީނީ ރިޕޯޓް ނެރެފަ އޮޅުވާލަން އުޅުނު މީހާ. މިތާނގައި ބަނގުރާ ޢާއްމު ކުރަން އުޅުނު މީހާ. ޔާﷲ މިކަލޭގެ ކިބައިން މިޤައުމުގެ ސަލާމަތް ކުރައްވާށި އާމީން\nމަކަރުވެރި ސުންޕާ ކަމުން މިރާއްޖެ ސަލާމަތް ކުރައްވާދޭ\nއޭޕްރީލް 23, 2020 14:25\nކޮރޯނާ ވައިރަސް ޖައްސާފައެއް ނޫންތަ އިންތިޚާބު ކާމިޔާބު ކުރާނީ\nއޭޕްރީލް 23, 2020 14:27\nތިޔައީ ކޮރޯނާގެ(ކިޔެވިތަނެއް ނޭނގޭ) ޕްރޮފެސަރުން. ހެއުނުވާނެ ގައުމަށް އަނިޔާނުދީ! މިބުނާއެއްޗެއް އަޅެ ފަހުމްނުވަނީތަ؟ ތިދޭއަނިޔާގެ އަގު ދައްކަން ނުޖެހޭނެ ކަމަށް ހީކުރަނީތަ؟ ކަލޭމެން އިސްތިއުފާދީފައި ގައުމުގެ ޒިންމާތަކުގައި އެޔަށް ކުރިމަތިލާން ކެރޭ މީހުންނާއި ގައުމު ހަވާލުކޮށްބަލަ. މީ ހަމަ ކޮރޯނާއެއް ކަހަލަ ކެނެރީއެއް.\nއޭޕްރީލް 23, 2020 21:03\nސާބަހޭ. ޙާދަ ސިޔާސީއޭ?\nރާއްޖޭގައި ނެތް ނިޒާމެއްގެ ވާހަކަ މިކަލޭގެ ދައްކާ އިރު ގާނޫނާ ޚިލާފެއް ނުވާނެ ދޯ. ކުއްވެރިއެއްވެސް ނުވޭތަ؟ ހާ ދަ އިއްޒަތްތެރި އޭ\nއޭޕްރީލް 23, 2020 14:36\nވަރަށް ހެއްވާ. މި ދިޔަ 40 އަހަރު ހަރެން ނުދެކޭކަހަލަ ކަމެއް މިއީ.މިކަހަލަ ވަގުތުގަ ކަންކަން ނިންމަން ބަހުސް ބޭނުމެއް ނުވާނެ. ރައްޔަތުން ބާރު ދީފަ ވަނީ. ދުނިޔޭގެ އެއްވެސް ގައުމަކުން ވެސ މިކަހަލަ ކަމެއް އަދި ނުފެނޭ. ފެން ނަނީ ބޭނުންވާކަމެއް ނިންމާތަން.ބަންގާޅުން ވެސް ތިރިންނާ މަތިން ފޮނުވީ.ބަހުސެއް ނުކުރޭ. މިއީ އެކަމަކު ޑިމޮކުރަސީގަ އަރާތިބި ބަޔެއް.\nއޭޕްރީލް 23, 2020 14:43\nމިތާ އޮތީ ރަސްކަމެއް . ތީ މިގައުމުގެ ހަލާކު\nއޭޕްރީލް 23, 2020 14:45\n"އަޅުގަނޑު ދެކޭ ގޮތުގައި މިއީ ރާއްޖޭގެ ބަރުލަމާނީ ހަޔާތުގައި އަންނަ އެންމެ މުހިއްމު އެއް ބަހުސް. މިއަދުގެ ބަހުސްގެ ހަޤީޤީ ޔަމިއްޔާ ވެގެންދާނީ އަޅުގަނޑުމެންގެ ޖީލުގެ ކާމިޔާބަށް ނުވަތަ ހަލާކަށް." ނަޝީދު ވިދާޅުވިއެވެ. ---- މިފަދައިން ކެނެރީގޭ ނަޝީދު ވިދާޅުވިއިރު މިޤައުމުގައި ބަރުލަމާނީ ވެރިކަމެއްތޯ މިހާރު މިކުރަނި ކޮންމެވެސް ބޭފުޅަކު ވިދާޅުވެ ބައްލަވާށެވެ! މި ލާދީނީ ނަޝީދު ޤަބޫލު ކުރަނީ މިރާއްޖޭގައި މިހާރު މިއޮތީ ބަރުލަމާނީ ވެރިކަމެކޯލައެވެ. މިބަރުލަމާނީ ވެރިކަމުގައި ބޮޑުވަޒީރަކީ ކެނެރީގޭ ބުއްޅަބެޔޯލައެވެ.\nއޭޕްރީލް 23, 2020 14:56\nމީގެ ދުވަހެއް ވަރު ކުރިން މާލީ ވަޒީރު ވި ދާޅުވީ ފައިސާ ޗާޕް ނުކުރަށްވާނަމެއެވެ. ރމ.ރައީސް މި ވި ދާޅުވަނީ އަނެއް ބަސްފުޅު. ބައެެއްބޭފުޅުން ރަށަށް މީހުން ދިއުމަށް ބާރު އެޅުއްވި އިރު އަނެއް ބޭފުޅަކު ހުށަހެޅުއްވީ ކްރައިސިސް ބަޖެޓް އެއް އުފަންކުރަން!\nއޭޕްރީލް 23, 2020 16:15\nގައުމު މިހާލަތައް ވެއްޓިފަވާއިރު މަޖުލިސްމެންވަރުންގެވިސްނުން މިހިރީ އަމިއްޖީބައްބޮޑުވާގޮތައް ކަންކަންކުރުމުގެ ވިސްނުން މިއަދުކިޔަމުންއެދަނީ ހަރުމުދާ ޕްރައިވަޓައިޒްކުރަން މީވަރައްނުރައްކާތެރި ވާހަކަތަކެއް.\nއޭޕްރީލް 23, 2020 17:09\nވިހަގަދަ ހަރުފައެއް ގެ ވިހަޔަށް ވުރެ ފުލެޓް ދޮންބެގެ ދުލުގެ ވިހަގަދަ ކިހާބޮޑު ނޮހޮރުއްޕާނެތައް\nއޭޕްރީލް 23, 2020 17:14\nމިސަރުކާރާއި، މިހާރު މިއޮތް ރައްޔިތުންގެ މަޖިލީހުގެ މެޖޯރިޓީ އަކީ މިޖީލުގެ ހަލާކު.\nއޭޕްރީލް 23, 2020 17:18\nކަލޭތީ މިގައުމުގެ ހަލާކު\nއޭޕްރީލް 23, 2020 21:42\nއޭޕްރީލް 23, 2020 17:23\nމިކަލޭގެ މިހިރީ ހިނދުކޮޅުގަތަ ބަރުލަމާނީޔޯ\nއޭޕްރީލް 23, 2020 18:05\nދިވެހިންގެ މި ޖީލުގެ ހަލާކަކީ އަދި ނާކާމިޔާބަކީ މަނިއްޕުޅު. މަނިއްޕުޅާ ހެދި ދިވެހިންގެ ބޮޑު ޖީލެއް މިދަނީ ގޮތެއް ފޮތެއް ނެތެމުން ހަލާކުވަމުން.\nއޭޕްރީލް 23, 2020 18:48\nމީނަ ތަކުރާރުކޮށް ބަރުލަމާނީއޭ މިކިޔަނީ ކޮންއިރަކު ދައުލަތްހިނގާ ސިސްޓަމް އެގޮތަށް ބަދަލުކޮށްފަ އޮވެގެންބާ؟ ދިވެހިރާޖޭގައި ޢަމަލުކުރަމުންގެންދާ ޤާނޫނުއަސާސީގައި ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީ މިހެން. އެކަމަކު މީނާއަމިއްލައަށް ބަރުލަމާނީއޭ ކިޔަމުންދާއިރު އެއްޗެއްބުނެލާނެ މީހަކުހަމަނެތީބާ؟\nއޭޕްރީލް 24, 2020 00:07\nމިފަހަރު މާލޭ އިންޓަނޭސަނަލްއެރ ޕޯޓް މަށައް ހަވާލުކުރަންވާނީ ޕްރައިވަޓޭސް ކުރާއިރު ޖީއެމްއާރ އައް ދީގެންނުވާނެ\nއޭޕްރީލް 25, 2020 13:37\nބުޅަލަށް މަސްގަނޑުދީފަ މައިމޫނާއި ގާސިމް ދުރުގަ އަތްޖަހަނީ ރައްޔިތުން ހަނާވަނީ އަޅާލަންހުރިމީހާވެސް ހުރީ ޖަލުގަ މިވެރިން ނަށް ވެރިކަންހޯދަދިން މީހުނަށް ވަރަށް ސަލާމް އެމީހުން އުޅެނީ ވަރަށް ފުދިގެން އަދިވެސް އަންނިވަރެއްނެތިގެން ބަލަ ހަދާން ނެތުނީތަ ކަތިލާނީ ފެންދީފައޭބުނާ އަޑު......\nއޭޕްރީލް 25, 2020 14:57\nޖަލުގައި ވަރަށް ގިނަ މީހުން އެބަތިބި އޭގެ ތެރޭގައި މަނީ ލޯންޑަރިންގ ކުށް ސާބިތުވެ ޖަލުގައި ހުކުމް ތަންފީޒު ކުރަމުންދާ މީހަކުވެސް އެބަހުރި


Helicopter haadhisaa gai zakhamvi meehaa ge haalu serious: ADK | Mihaaru\nހެލިކޮޕްޓަރުގެ ފިޔަގަނޑުން ޖެހި އެއާސްޓެއާ އަށް ގެއްލުން ވެފައި:-ފޮޓޯ/މިހާރު\nހެލިކޮޕްޓަރު ހާދިސާގައި ޒަޚަމްވި މީހާގެ ހާލު ސީރިއަސް: އޭޑީކޭ\n02 ޖެނުއަރީ 2017 - 10:55 36 comments\nވެލާނާ އިންޓަނޭޝަނަލް އެއާޕޯޓަށް އިއްޔެ ހަވީރު ޖެއްސި ސިފައިންގެ ހެލިކޮޕްޓަރެއްގެ ބުރަފަތި އެނބުރެނިކޮށް، އެ ބުރަފަތި މަތިންދާބޯޓުގެ ސިޑިއެއް ޖެހި، އެ އިން ބުރައިގެން ދިޔަ އެތިގަނޑެއް ގޮސް ހެރުނީ ސިޑި ކައިރީގައި ހުރި މީހެއްގެ ބަނޑަށެވެ.\nމި އެކްސިޑެންޓްގައި ގެއްލުން ލިބުނީ ދެ މީހަކަށެވެ. އެ ދެ މީހުންނަކީ ވެސް މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) ގެ މުވައްޒަފުންނެވެ. އޭގެ ތެރެއިން ހޮސްޕިޓަލުގައި އެޑްމިޓްކޮށް ފަރުވާ ދެމުން އަންނަނީ އެންމެ މީހަކަށެވެ.\nއޭޑީކޭގެ މެނޭޖިން ޑިރެކްޓަރު އަހުމަދު އަފްއާލް މިއަދު ވިދާޅުވީ އެ މީހާ އަށް މިހާރު ފަރުވާ ދެމުން އަންނަނީ އައިސީޔޫގައި ކަމަށާއި އެ މީހާގެ ހާލު ސީރިއަސް ކަމަށެވެ. އެކަމަކު ލިބިފައިވާ އަނިޔާތަކުގެ ތަފްސީލެއް އޭނާ ނުދެއްވި އެވެ.\nމި ހާދިސާ ހިނގީ ހެލިކޮޕްޓަރު ޖެއްސި ވަގުތު އެއާޕޯޓުގެ އޭޕްރަން ކައިރިން، ވެހިކަލްތައް ދުއްވާ ސަރަހައްދު (ސާވިސް ރޯޑް) ގައި ޕާކް ކޮށްފައި އޮތް ސިޑިއެއްގައި ހެލިކޮޕްޓަރުގެ ފިޔަގަނޑުން ޖެހިގެންނެވެ.\nއޭޕްރަން އާއި ސާވިސް ރޯޑް ވަކިކުރުމަށް ދަމާފައިވާ ރަތް ރޮނގުގެ ވަރަށް ކައިރިއަށް ހެލިކޮޕްޓަރު ޖައްސާފައި: ހެލިކޮޕްޓަރުގެ ހުރީ ސާވިސް ރޯޑަށް ނުވަތަ ވެހިކަލްތައް ދުއްވާ ސަރަހައްދަށް އަރާފައި.\n"މިހާރު" އަށް ލިބިފައިވާ ފޮޓޯތަކުން ފެންނަ ގޮތުގައި ހެލިކޮޕްޓަރު ޖައްސާފައި ވަނީ އޭޕްރަން އާއި ސާވިސް ރޯޑް ވަކިކުރަން ދަމާފައިވާ ރަތް ރޮނގާ ވަރަށް ކައިރި އަށެވެ. އެހެންވެ ހެލިކޮޕްޓަރުގެ ބުރަފަތި ވެސް ހުރީ އެ ރަތް ރޮނގުން ބޭރުގަ އެވެ.\nއިތުރު ލިޔުންތައް އޭޑީކޭ ހޮސްޕިޓަލް އެމްއެންޑީއެފްގެ ރެހެންދި ހެލިކޮޕްޓަރު ވެލާނާ އިންޓަނޭޝަނަލް އެއާޕޯޓް


Dhivehinnah India visa ge bodethi luithakeh | Mihaaru\nދިވެހިންނަށް އިންޑިއާ ވިސާގެ ބޮޑެތި ލުއިތަކެއް\nރައީސް އިބްރާހިމް މުހައްމަދު ސޯލިހް މަގާމުގެ ހުވާކުރެއްވި ރަސްމިއްޔާތަށް އިންޑިއާގެ ބޮޑުވަޒީރު މޮދީ ވަޑައިގެން، އެމަނިކުފާނާ ސަލާމް ކުރައްވަނީ.\n14 ޑިސެމްބަރ 2018 - 19:31\nރައީސް އިބްރާހިމް މުހައްމަދު ސޯލިހް މިދިޔަ މަހުގެ 17 ވަނަ ދުވަހު ވެރިކަމާ ހަވާލުވެވަޑައިގެންނެވި ފަހުން، އެންމެ ފުރަތަމަ ވަޑައިގަންނަވާ ގައުމަކީ އިންޑިއާ ކަމަށް ވާއިރު، "މިހާރު" އަށް ދެއްވި އިންޓަވިއުއެއްގައި ޝާހިދު ވިދާޅުވީ، އެ ދަތުރުފުޅުގައި އެންމެ މުހިންމު ކަމަކީ ދިވެހިންނަށް ބޮޑެތި ލުއިތަކެއް ލިބޭ ގޮތަށް ވިސާ އެއްބަސްވުމުގައި ސޮއިކުރެއްވުން ކަމަށެވެ.\n"މިއީ، އިންޑިއާއިން އެއްވެސް ގައުމަކާ ދޭތެރޭގައި ކުރެވޭނެ އެންމެ މިނިވަން އަދި އެންމެ ދީލަތި ވިސާ ރެޖީމް. ދިވެހިރާއްޖޭގެ ރައްޔިތުންނަށް އިންޑިއާގެ ވިސާ ރެޖީމްގެ ދަށުން ލިބޭ އެންމެ ބޮޑު ލުއި މީ،" ޝާހިދު ވިދާޅުވި އެވެ.\n- ދިގު މުއްދަތަކަށް ބޭސްފަރުވާ ކުރަން ޖެހޭ މީހުން އެންމެ ގިނަ ވެގެން ހަ މަސް، ނުވަތަ ހާލަތަށް ބަލައި އެއް އަހަރާ ހަމައަށް އިންޑިއާގައި ހުންނަ ރާއްޖޭގެ އެމްބަސީން ވިސާ ދޫކުރާނެ. އެފަދަ ހާލަތެއްގައި ވިސާ ދޫކުރާނީ ދެ އެހީތެރިންނާ އެކު.\n- އިންޑިއާގައި ކިޔަވަން ތިބޭ ބެލެނިވެރިންގެ 18 އަހަރުން ދަށުން ކުދިންނާއި އުމުރުން ދުވަސްވީ މީހުންގެ ހާލަތަށް ބަލައި އެ މީހުންނަށް ވެސް ވިސާ ލިބޭނެ.\nރާއްޖޭގައި ތިބޭ އިންޑިއާ މީހުންނަށް ވިސާ ދިނުމުގައި ވެސް ލުުއިތަކެއް:\nޝާހިދު ވިދާޅުވީ، ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު ރާއްޖެ އަންނަން ބޭނުންވި އިންޑިއާ މީހުންނަށް ގަސްދުގައި ދަތިތައް ކުރިމަތިކޮށް، ވިސާ ނުދީ ހިފަހައްޓާފައިވާ ކަމަށެވެ. އެކަމަކު އެ ހިފެހެއްޓުންތައް މި ސަރުކާރުން ދޫކޮށްލާފައިވާ ކަމަށް މިނިސްޓަރު ވިދާޅުވި އެވެ.\nޔާމީންގެ ސަރުކާރުން، އިންޑިއާގެ މީހުންނަށް ވިސާ ދިނުމުގައި ހުރަސްތަކެއް ކުރިމަތި ކުރި ކަމަށް މިސާލުން ދައްކަވަމުން ޝާހިދު ވިދާޅުވީ، ޖަރުމަނު ފަދަ ގައުމުތަކުގައި އުޅޭ އިންޑިއާގެ ޓެކްނިކަލް ބައެއް މީހުން، ވަކި މުއްދަތަކަށް އެ ވަޒީފާއާ ގުޅޭ ކަންކަމުގައި ރާއްޖެ އަންނަން އުޅުމުން ވެސް ހުއްޓުވާފައިވާ ކަމަށެވެ.\nރާއްޖޭގެ ފޮރިން މިނިސްޓަރު ޝާހިދު އެންމެ ފަހުން އިންޑިއާއަށް ކުރެއްވި ދަތުރުގައި އެ ގައުމުގެ އެކްސްޓާނަލް އެފެއާޒް މިނިސްޓަރު ސުޝްމާއާ ބައްދަލުކުރައްވަނީ.---ފޮޓޯ: އެކްސްޓާނަލް އެފެއާޒް މިނިސްޓްރީ، އިންޑިއާ\n"އެހެން ހެދުމުން، ރާއްޖޭގައި އެ ހުންނަ އިކުއިޕްމަންޓް ނުރޭވި ހަ މަސް، އެއް އަހަރު ވެފައި އެބަހުރި. އިކުއިޕްމަންޓް ރާވަން އަންނަނީ ޖަރުމަނުގައި މަސައްކަތް ކުރާ އިންޑިއާގެ ރައްޔިތަކަށް ވީމާ އެ މީހާ ރާއްޖެ ވަނަ ނުދީ ހިފެހެއްޓުމުން، އެ މެޝިންގަނޑު ރާވައި ނުލެވިގެން ބޮޑެތިބޮޑެތި މަޝްރޫއުތައް ވަނީ މަޑުޖެހިފައި،" ޝާހިދު ވިދާޅުވި އެވެ.\n"ހަމައެކަނި މައްސަލަ އަކީ އެ މީހަކީ އިންޑިއާ މީހަކަށް ވާތީ. ރާއްޖޭގެ އިގްތިސޯދަށް ވެސް ގެއްލުންވާ ގޮތަށް، ބަދަލު ހިފުމުގެ ގޮތުން ކަމަށް ވިޔަސް އަދި ކޮންމެ ބޭނުމެއްގައި ކަމަށް ވެސް [ޔާމީންގެ ސަރުކާރުން] ކަންތައް ކޮށްފައި އޮތީ."\nޝާހިދު ވިދާޅުވި ގޮތުގައި، ރާއްޖެ އަންނަން ބޭނުންވާ އިންޑިއާގެ މީހުންނަށް ވިސާ ދޫކުރާނީ އޮންނަ އުސޫލުގެ ތެރެއިންނެވެ. އަދި ގަސްދުގައި ވިސާ ނުދިމުގެ އުސޫލު ދޫކޮށްލާނެ ކަމަށް ވިދާޅުވި އެވެ.\nފޮރިން މިނިސްޓަރު ޝާހިދު ވިދާޅުވީ، ވިސާއާ ގުޅޭ ކަންކަމުގައި މި ސަރުކާރުގެ މުއްދަތަށް މަހެއް ވެސް ނުވަނީ މިހާ ބޮޑު ލުޔެއް ދޭން އިންޑިއާއިން އެއްބަސްވީ، އޮތް ޔަގީންކަން ބޮޑުކަމުން ކަމަށެވެ.\n"އަޅުގަނޑުމެން އަމަލުކުރަމުން ދާނީ ހަމަ އާއި އިންސާފުގެ ތެރެއިން ކަމަށް ވާތީ. އަޅުގަނޑުމެން އެއްވެސް ބަޔަކާ ރުޅިއެއް ނުވަން. ހުރިހާ އެންމެންނާ އަޅުގަނޑުމެން ރައްޓެހި. އެންމެންނާ ގުޅިގެން ރާއްޖޭގެ ރައްޔިތުންނަށް ފައިދާވާ ގޮތަށް އަޅުގަނޑުމެން މަސައްކަތް ކުރާނީ،" ކުރީގެ ރައީސް މައުމޫން އަބްދުލްގައްޔޫމްގެ ސަރުކާރުގައި ވެސް ފޮރިން މިނިސްޓަރުކަން ކުރެއްވި ޝާހިދު ވިދާޅުވި އެވެ.\n"ރާއްޖޭގެ ޚާރިޖީ ސިޔާސަތުގެ އެންމެ މުހިންމު ތަނބަކަށް ވާނީ ރާއްޖޭގެ ރައްޔިތުންގެ އެންމެ މަތީ މަސްލަހަތު އަބަދުމެ ހިމާޔަތްކުރުން."\nއަސްކަރީ އެއްވެސް އެއްބަސްވުމެއްގައި އިންޑިއާއާ އެކު ސޮއެއް ނުކުރާނެ\nއާދިއްތަ ދުވަހުން އަންގާރަ ދުވަހުގެ ނިޔަލަށް ރައީސް އިބްރާހިމް މުހައްމަދު ސޯލިހް އިންޑިއާ އަށް ކުރައްވާ ދަތުރުފުޅުގައި، ވިސާގެ އެއްބަސްވުމުގެ އިތުރުން އައިޖީއެމްއެޗަށް ބޭނުންވާ ޑޮކްޓަރުންނާއި ނަރުހުން އިންޑިއާއިން ގެނައުމާ ގުޅޭ ގޮތުން ކުރިއްސުރެ އޮންނަ އެއްބަސްވުން އާކުރާނެ ކަމަށް ޝާހިދު ވިދާޅުވި އެވެ. އިތުރު ބައެއް އެއްބަސްވުންތަކުގައި ވެސް ދެ ގައުމުން ސޮއިކުރާނެ އެވެ.\nއެކަމަކު، ރާއްޖެ އާއި އިންޑިއާއާ ދެމެދު އަސްކަރީ އެއްވެސް އެއްބަސްވުމެއްގައި ސޮއި ނުކުރާނެ ކަމުގެ ޔަގީންކަން ޝާހިދު ދެއްވި އެވެ.\n"އަޅުގަނޑުމެންނަކީ ރާއްޖޭގެ އެއްވެސް ތަނެއް، އެއްވެސް ބިމެއް އަސްކަރީ ބޭނުމަކަށް [ބޭރުގެ ބަޔަކަށް] ދޫކުރާނެ ސަރުކާރެއް ނޫން،" މިނިސްޓަރު ވިދާޅުވި އެވެ.\nއިންޑިއާ އަބްދުﷲ ޝާހިދު، ފޮރިން މިނިސްޓަރު ވީސާ ރައީސް އިބްރާހިމް މުހައްމަދު ސޯލިހް ރާއްޖެ-އިންޑިއާ އިންޑިއާ ވިޒިޓް ވިސާ ނަރެންދުރާ މޯދީ ޑިޕްލޮމެޓިކް ގުޅުން\n62 ކޮމެންޓް, 122 ރިއެކްޝަންސް\nމިހާރަކު ތިޔަ ވިސާ އަޅުގަޑުމެން ބޭނުމެއް ނޫނެވެ. ލައްކަ ގަނަ ތަޅުވައިފީމު އެވެ،\nލޮލް. ތިއީ ކުރީގައިވެސް ތިކަންތަށް އޮތްގޮތް. ވިސާނެތަސް މެޑިކަލް އެމާޖެންސީގައި ކުރީގައިވެސް ތިބެވޭ. ދެން ތިހިރަ ހުރިހާ ކަމަކީ އަބަދުވެސް އިންޑިޔާއާ ހާރިޖީ ގުޅުން އޮންނަ ހުރިހާ ގައުމަކަށް ވެސް ވިސާދެވޭ އުސޫލު. ކޮބާ މޮޅުކަމަކީ؟؟؟\nބަރުސާތު ކީ އޭކު ރާތު\nނަމޫނާ ވިސާއަކީ ދިވެހިންނަށް ޕާސްޕޯޓާވެސް ނުލާ އިންޑިއާއަށް ދެވުން. މުމްބާއީން ދިއްލީއަށް ދާންވެސް ވިސާ ބޭނުމެއްނުވޭ. ޢައްދާރުން ވެސް އުޅޭ. ޥަރަށް ވެދުން.\nދިވެހިންގެ އަޅުވެތިކަން އިތުރައް ވަރުގަދަކޮއްފި ޝުކުރިއްޔާ\n"ގުރުވު" ގެ އަނގައިން ފޮސްކަލޯ: "އިންޑިއާ ވިސާ އެއީ ދިވެހިން އުފާކުރަންޖެހޭ ކަމެއްބާ؟ އިންސާނީ ތަރއްގީއާ އިގްތިސާދީ ތަރައްގީއަށްވެސް މީހަކު ނަމޫނާ ބަލާނެ ތަނެއް ނޫން ތީކީ. އިންސާނީ ތަރއްގީއަކީ ކާސްޓު ސިސްޓަމް. އިގްތިސާދީ ތަރައްގީ އަކީ މުޑުދާރު ސިޓީތަކާ އަވަށްތައް. ސިޔާސީ ތަރައްގީއަކީ ރިޝްވަތާ ކޮރަޕްޝަން. "\nކުޅޭކުޅޭ ފޮރިން ޕޮލިސީ ކޮންގައުމެއް؟ އިންޑިއާ\nއަޅުގަޑުމެން ބޭނުންވަނީ އިންޑިޔާއަށް އެތެރެވެފައި ޕާސްޕޯރޓު ދެއްކުމާއި އިހްތިރާމާއި އެކު ފަސޭހައިން އެތެރެ ވުމުގެ ފަސޭހަކަން.\nމާލޭގެ ބޮޑު ކުލީގެ ބޭނުމުގައި އާބާދީގެ ބޮޑުބައެއް މާލެ ޖަމާކޮށްގެން އެފައިސާ ހޯދުމަށްޓަކައި ދައުލަތަށް ނުކަތާވަރަށް ސިވިލްސާވިސް މުއައްޒިފުންނާއި ސަރުކާރު މުއައްޒިފުން އިތުރުކޮށް މާލޭގަ އެކިއެކި ސްކީމް ތައާރަފުކޮށް މުޅި މާލިއްޔަތު ހުސްކުރީމަކާ ގައުމު ހިންގާނެ ފައިސާއެއް، މުސާރަ ދޭނެ ފައިސާއެއްވެސް ނުހުންނާނެއެވެ، ދެންޖެހެނީ ލޯނުމައްޗަށް ލޯނުނަގާށެވެ. ނަގާ ލޯނަކުން ރާއްޖެތެރޭގައި އާމްދަނީ ލިބޭނެ ކަމެއް ވަޒީފާ އިތުރު ކުރެވޭނެ ކަމެއް ކުރަނީކީނޫނެވެ\nތިޔަ ބުނާ އާ އެއްބަސްވުމަކު ނެތް ސިއްސާގެންދާވަރުގެ އުފާވެރިކަމެއް ދިވެހިންނަކައް. އެކަމަކު ރާއްޖޭގައިތިބި ނުވަތަ އުޅޭ އިންޑިއާ މީހުންނައް އެބަހުރި އެމީހުން ސިއްސައިގެން ގޮސް އުޑުގަ ޖެހިފައި ހަމަ ބިމައް ފައިބައި އިރު ދިވެހިންގެ ބޯމަތީގައި ފައިތިލަ ބަހައްޓާލެވޭ ވަރުގެ ފައިދާ ފެންނަން. ތި އާރެޖިމް ވެސް ތިޔަ ދިޔައީ އަހަރުމެން ދިވިހިންނައް ދޯކާ އަކަށް ވެ އިންޑިއާގެ މީހުންނައް އުފަލަކައް ވެގެން.\nދިވެހި ރާޢްޖޭގެ ސިޔާސަތަކަށް ވާންޖެހެނީ ލޯނު ނެގުމެއްނުން. މިނިވަން ވިޔަފާރީގެ ސިޔާސަތަކާ ލާމަރުކަޒީ ހަރުދަނާ ނިޒާމެއް. ގައުމިއްޔަތާ އަބުރާ ސަރުކާރުގެ މުހިއްމުކަން ކުޑަކުރަންޖެހޭ. ރާއްޖޭގެ ފަޅުތަކާ ބިންތަ އެއަތޮޅެއްގެ ބަޔަކާހަވާކުކޮށް އެމީހުން ބޭނުންގޮތަކަށް ވިޔަފާރިކުރެވޭނެ ގޮތަށް ދޫކޮށްލުމަކީ ދިވެހިރާޢްޖޭގެ މީހުންގެ ހާލަތު ބަދަލު ކުރެވެން އޮތަ ހަމައެކަނި ގޮތަކީ


މޯހަން ބަގާންއާ ވެލެންސިއާ އެއްވަރުކޮށްފި\nއޭއެފްސީ ކަޕުގެ ޕްލޭއޮފުގެ ފުރަތަމަ ލެގުގައި މިއަދު ހަވީރު އިންޑިއާގެ މޯހަން ބަގާން މޮޅުވާން ދަނިކޮށް، ޕެނަލްޓީއަކުން އޮމަޑޫ ގޮޑްފްރޭ ވެސްޓް ވައްދާލި ލަނޑާ އެކު މެޗު 1-1 އިން އެއްވަރުކޮށް ކްލަބް ވެލެންސިއާ އިން ގްރޫޕް ސްޓޭޖަށް ދިއުމުގެ އުއްމީދު ދަމަހައްޓައިފި އެވެ.\nދިވެހި ކްލަބްތަކަށް އިތުރު ފުރުސަތުތަކެއް ބޭނުން\nރާއްޖޭގެ ފުޓްބޯޅަ ކްލަބްތަކަށް ބައިނަލްއަގްވާމީ ގޮތުން ކޮންމެ އަހަރަކު ލިބޭ ހަމައެކަނި ފުރުސަތަކީ އޭއެފްސީ ކަޕެވެ. ރާއްޖޭގެ ލީގު ޗެމްޕިއަނުންނާއި އެފްއޭ ކަޕް ޗެމްޕިއަނުންނަށް ލިބޭ އެ ފުރުސަތުގައި ދެ ފަހަރަކު ނޫނީ ރަނގަޅު ނަތީޖާއެއް ނެރެވިފައެއް ނުވެ އެވެ. އެކަމަކު ބޭރުން ގިނަ ފުރުސަތުތައް ލިބުމަކީ ކުރިއަށް ދާން އޮތް މަގެކެވެ.\nފެސްކޯގެ އިތުބާރު ކުޅުންތެރިންގެ މަސައްކަތަށް\nއޭއެފްސީ ކަޕަށް ކްލަބް ވެލެންސިއާ އަށް ރަނގަޅަށް ތައްޔާރުނުވެވޭ ކަމަށާއި މުބާރާތުގެ ޕްރިލިމިނަރީ ބުރުގެ ފުރަތަމަ ލެގުގައި ބޫޓާނުގެ ތިމްޕޫ ސިޓީއާ 0-0 އިން އެއްވަރުވި މެޗުގައި ތަފާތަކަށްވީ ކުޅުންތެރިންގެ ހިތްވަރު ކަމަށާއި މާދަމާ ދެ ވަނަ ލެގަށް ނުކުންނައިރު ވެސް އެ ތަފާތުތަކާ އެކު މޮޅުވެވޭނެ ކަމަށް އުއްމީދުކުރާ ކަމަށް ކޯޗު އަހުމަދު...\nވެލެންސިއާ އުނދަގޫ ހާލަތެއްގައި، ޓާގެޓަކީ މޮޅެއް\nއޭއެފްސީ ކަޕްގެ ޕްލިމިނަރީ ބުރުގެ ފުރަތަމަ ލެގުގައި މިއަދު ބޫޓާނުގައި އެ ގައުމުގެ ތިމްޕޫ ސިޓީއާ ދެކޮޅަށް ކުޅޭއިރު ވެލެންސިއާ އޮތީ އެންމެ ރަނގަޅު ހާލަތެއްގައި ނޫން ނަމަވެސް ޓާގެޓަކީ މޮޅުވުން ކަމަށް އެ ޓީމުގެ ހެޑް ކޯޗު މުހައްމަދު އިގުބާލް ބުނެފި އެވެ.\nމެޗަށް ނުވަ ދުވަސް، ވެލެންސިއާ ޕްރެކްޓިސް ފަށައިފި\nއޭއެފްސީ ކަޕް ޕްރިލިމިނަރީ ބުރުގައި މި މަހު 31 ވަނަ ދުވަހު ކުޅޭ މެޗަށް ކުޑަތަން ވެފައި ވެފައިވަނިކޮށް ކްލަބް ވެލެންސިއާ އިން ރޭ ޕްރެކްޓިސް ފަށައިފި އެވެ.\nކުޅުންތެރިންގެ ސޮއި ހޯދައި ވެލެންސިއާ ޕްރެކްޓިސް ފަށަނީ\nއޭއެފްސީ ކަޕްގެ ޕްރިލިމިނަރީ ބުރަށް ތައްުޔާރުވުމުގެ ގޮތުން ސްކޮޑު އެކުލަވާލައި ކްލަބް ވެލެންސިއާ އިން މިއަދު ހަވީރު ޕްރެކްޓިސް ފަށަން ނިންމައިފި އެވެ.\nމާޒިޔާ ގްރޫޕް ސްޓޭޖަށް، ވެލެންސިއާ އަށް އުނދަގޫތަކެއް\nއޭއެފްސީ ކަޕަށް ގެނައި ބޮޑު ބަދަލާ އެކު، އިންޑިއާ އާއި ބަންގްލަދޭޝްގެ ޓީމުތަކާ އެއް ގްރޫޕަކަށް ރާއްޖޭގެ މާޒިޔާ ލައްވާލައި ކްލަބް ވެލެންސިއާ ޕްރިލިމިނަރީ ބުރުގައި ވާދަކުރަން ޖެހިއްޖެ އެވެ. ޕްރިލިމިނަރީ ބުރާއި ޕްލޭއޮފް ބުރުން ވެލެންސިއާ އަށް ކުރި ލިބިއްޖެ ނަމަ އެ ޓީމު ވެސް ލައްވާލާނީ އެ ގްރޫޕަށެވެ.\nއޭއެފްސީ ކަޕް އިރާގުގެ އެއާ ފޯސް ކާމިޔާބުކޮށްފި\nއިންޑިއާގެ ބެންގަލޫރު އެފްސީ އަތުން 1-0 އިން މޮޅުވެ އޭއެފްސީ ކަޕުގެ ޗެމްޕިއަންކަން އިރާގުގެ އެއާ ފޯސް ސްޕޯޓްސް ކްލަބް ހޯދައިފި އެވެ.\nނިއު ރޭޑިއަންޓް އަތުގައި އޮތް ރެކޯޑް ބެންގަލޫރަށް\nއޭއެފްސީ ކަޕުގެ ފައިނަލުން އިންޑިއާގެ ބެންގަލޫރު އެފްސީ ޖާގަ ހޯދުމާ އެކު މުބާރާތުގައި އެންމެ ބޮޑު ކާމިޔާބެެއް ހޯދި ދެކުނު އޭޝިއާގެ ޓީމުގެ ޝަރަފް ރާއްޖޭގެ ނިއު ރޭޑިއަންޓް އަތުން ގެއްލިއްޖެ އެވެ.\nއޭއެފްސީ ކަޕްގައި ނަތީޖާ ރަނގަޅު ކުރަން އެފްއޭއެމްގެ ކަލަންޑަރަށް ބަދަލު ގެންނަން ޖެހޭ!\nއޭޝިއާގެ ދެ ވަނަ ފަންތީގެ ކްލަބް މުބާރާތް ކަމަށްވާ އޭއެފްސީ ކަޕުގައި ރާއްޖޭގެ ކްލަބްތައް 2004 ވަނަ އަހަރުން ފެށިގެން ވާދަކުރަމުން އައި ނަމަވެސް މުބާރާތުގެ ގްރޫޕް ސްޓޭޖް ފަހަނައަޅައި ދެވުނީ އެންމެ ދެ އަހަރު އެވެ. ނިއު ރޭޑިއަންޓުން 2005 ވަނަ އަހަރު މުބާރާތުގެ ތިން ވަނަ ހޯދައި އަދި 2013 ވަނަ އަހަރު މުބާރާތުގެ ކުއާޓާ ފައިނަލުން ޖާގަ ހޯދި...